
PREAMBUL 


Cel de-al doilea număr al revistei Muzica din acest an debutează cu un 
studiu amplu realizat de Lena Vieru Conta ce tratează câteva aspecte ale 
conceptului persona în analiza creaţiei artistice și a interpretării muzicale, 
readucând în atenţie unele determinante psihologice ce definesc relaţia 
interpret-partitură și interpret-public. Sunt menţionate teoria framing-ului în 
sociologie, ideea diversificării personei muzicale în relație cu diferenţierea 
genurilor muzicale și ritualul de concert ca manifestare a personei, 
autenticitatea în artă și talentul, căi de cercetare ce conduc către o teorie 
originală despre stiluri de gândire și structura personalităţii artistice. 

Interviul cu doamna Diana Moș, binecunoscută violonistă cu o 
preocupare deosebită pentru muzica contemporană, aflată acum la începutul 
celui de al treilea mandat de Rector al Universităţii Naţionale de Muzică din 
București, ne aduce faţă în față cu experienţele sale de artist dar și de manager 
de instituţie academică muzicală. 

Portretul compozitorului Sorin Lerescu creionat de Loredana Baltazar 
așează întregul demers pe analogia dintre cele două feţe opuse ale zeului lanus 
— „una privind înainte, alta înapoi, ca simbol al veghii totale” — și natura 
controlat duală a compozitorului adept al demersurilor sintetice. 

Tot la rubrica portretelor, George-Andrei Butcă aduce un omagiu 
dirijorului George Georgescu, figură proeminentă a vieţii culturale românești, 
nume de referință printre dirijorii secolului XX, cu recunoaștere internaţională, 
care s-a remarcat și prin activitatea de conducere a Filarmonicii și a Operei 
Naţionale din București. 

Preotul Stelian lonașcu, conferenţiar doctor al Facultăţii de Teologie 
„lustinian Patriarhul” din București, ne oferă o dublă perspectivă analitică la 
nivel melodic și armonic dar cu permanente implicații spirituale de profunzime 
asupra variantelor corale ale Prohodului Domnului, una dintre cele mai 
cunoscute cântări din repertoriul bisericesc ortodox. 

Recenzia de carte a acestui număr este semnată de lrina Boga, care 
comentează lucrările Simpozionului de Muzicologie din cadrul festivalul SIMN 
2022, lansând câteva întrebări cu bătaie lungă ce generează titlul articolului, 
Sentimente contradictorii, menit a oferi indicii ale perspectivei autoarei asupra 
noilor tendințe muzicale extrase din volumul acestei ediţii a simpozionului. 

CD-ul Klangvisionen fir Fl&te(n), apărut la casa germană de discuri 
Gutingi beneficiază de minutioasa parcurgere muzicologică a lui Vlad Văidean 
care pune în valoare cele nouă lucrări incluse, ale compozitoarelor Violeta 
Dinescu, Carmen Maria Cârneci și Doina Rotaru dar și performanţa flautistului 
lon Bogdan Ștefănescu, promotor fidel și entuziast al muzicii românești. 

Andra Apostu 
Redactor 

PREAMBLE 


The second issue of this year's Muzica Magazine opens with a 
substantial study by Lena Vieru Conta that examines some aspects of the 
persona concept in the analysis of artistic creation and musical performance, 
bringing to attention some psychological traits that define the performer-score 
and performer-audience relationship. The framing theory in sociology, the idea 
of the diversification of the musical persona in relation to the differentiation of 
musical genres and the concert ritual as a manifestation of the persona, 
authenticity in art and talent are mentioned as paths of the research that lead 
to an original theory of thinking styles and the structure of the artistic 
personality. 

The interview with Diana Mos, a well-known violinist with a special 
focus on contemporary music, now at the beginning of her third term as Rector 
of the National University of Music in Bucharest, brings us in contact with her 
experiences as an artist and as a manager of an academic music institution. 

Loredana Baltazar's portrait of the composer Sorin Lerescu bases the 
whole approach on the analogy between the two opposite faces of the god 
Janus - "one looking forward, the other looking back, as a symbol of total 
wakefulness" - and the controlled dual nature of the composer who is an 
exponent of synthetic approaches. 

Also in the portraits section, George-Andrei Butca pays homage to the 
conductor George Georgescu, a prominent figure in Romanian cultural life, a 
name of reference among 20th century conductors, with international 
recognition, who also distinguished himself through his work as director of the 
Bucharest Philharmonic and National Opera. 

The priest Stelian lonascu, professor at the Faculty of Theology 
"Iustinian Patriarhul" in Bucharest, offers us a double analytical perspective at 
the melodic and harmonic level but with permanent deep spiritual implications 
on the choral variations of the Lord's Lamentations, one of the most 
recognized chants in the Orthodox church repertoire. 

This issue's book review is written by Irina Boga, who comments on the 
papers of the Musicology Symposium at the SIMN 2022 festival, launching 
some long-winded questions that generate the article's title, Mixed feelings, 
offering clues about the author's perspective on the new musical trends 
extracted from this edition's symposium volume. 

The CD Klangvisionen für Flote(n), released by the German record label 
Gutingi, benefits from Vlad Vaidean's meticulous analytical review that 
highlights the included nine works by composers Violeta Dinescu, Carmen 
Maria Carneci and Doina Rotaru, as well as the performance of flutist lon 
Bogdan Stefanescu, a faithful and enthusiastic promoter of Romanian music. 

Andra Apostu 
Editor 

STUDII 


Câteva aspecte ale conceptului persona 
în analiza creaţiei artistice și a 
interpretării muzicale? 


Lena Vieru Conta 


Introducere — baze: noţiunile psyche, persona, anima, ego 
si sine definite de Jung. Persona si anima. 


Este greu, daca nu chiar imposibil, sa vorbesti despre persona 
omitand semnificatiile pe care i le-a atribuit Carl Gustav Jung. Totusi, 
literatura interdisciplinară — mai cu seamă cea din domeniul persona 
studies — o face cu dezinvoltura, pentru ca, odata adoptat de sociologie, 
conceptul si mai ales utilizatorii lui si-au pierdut recunostinta fata de 
psihanaliza jungiană, care îl extrăsese din antichitatea romana. 

În psihologia jungiană, persona și anima sunt în sizigie; ambii 
termeni, preluaţi din limba latină, desemnează aspecte arhetipale ale 
personalității umane. Dacă anima — sufletul — coincide, în linii mari, cu 
mișcările emoționale din interiorul ființei omenești, în dialectica 
psihicului uman care cuprinde inconştientul, preconstientul și 
conștientul, persona pare a fi o emanatie a ego-ului, este modelul de 
atitudine și comportament adoptat în raport cu exteriorul, cu viața 
socială. Jung face o deosebire între suflet și psyche: în accepţia lui, 
psyche include „totalitatea proceselor psihice, atât a celor conștiente, 
cât și a celor inconștiente”. Echivalând sufletul cu ceea ce în mod curent 
numim personalitate și studiind disocierile personalităţii nu doar în 


1 Text prezentat la Simpozionul muzicologic Persona, coordonat de muzicologul 
Vlad Văidean, programat în data de 5.11.2023, în cadrul ediției a 18-a a 
Festivalului Internațional de Muzică Contemporană MERIDIAN. 

manifestările patologice, psihologul elveţian a elaborat conceptul 
persona: „un complex funcţional constituit din raţiuni de adaptare sau 
de comoditate necesară, dar care nu se identifică cu individualitatea” t. 
Descriind atitudini diametral opuse la același om, în situaţii diferite — 
viata profesională versus viata domestica —, Jung afirmă dificultatea, 
chiar imposibilitatea determinării caracterului „real, adevărat” al 
omului, tocmai pentru că acesta conţine și persona — masca socială, 
elaborată în dinamica raporturilor cu obiectele exterioare. Sub acest 
aspect, caracterul devine, în viziunea lui Jung, un conţinut colectiv, 


„corespunzând prin urmare împrejurărilor și 
așteptărilor de ordin general. [...] Identificându-se mai mult sau 
mai putin cu fiecare dintre atitudinile sale, el (omul, n.n.) îi 
înșală cel putin pe cei din jur, adesea si pe sine, în legătură cu 
caracterul lui real; își pune o mască despre care știe că 
răspunde, pe de o parte, intentiilor sale, pe de alta, exigenţelor 
și opiniilor mediului său în așa fel încât în el predomină când 
elementul personal, când influenţa exterioară. Această mască, 


anume atitudinea adoptată ad hoc, o numesc persona. În 


Antichitate, acest termen denumea masca actorului”.? 


(În treacăt fie spus, latiniștii văd originea termenului în sintagma 
per sonare: masca de bronz, preluată de romani de la grecii antici, avea 
gura larg deschisă, ceea ce amplifica sunetul, permițând vocii actorului 
să se audă până la ultimele gradene ale amfiteatrelor). 


Anima 


Personalitatea interioară capătă, la Jung, denumirea de 
anima/animus: „Numesc atitudinea exterioară, caracterul exterior 
persona; numesc atitudinea interioară — anima, suflet’?. Anima și 
persona au un caracter autonom și stabil și sunt extrem de dificil de 
alterat. Încercarea de a schimba atitudinea exterioară sau interioară 
apare ca o adevărată probă de măiestrie pedagogică. Analizând 


1 C. G. Jung, Tipuri psihologice, trad. Viorica Nișcov, Humanitas, București, 
1997, p. 515. 

2 C. G. Jung, Tipuri psihologice, p. 515. 

3 C. G. Jung, Tipuri psihologice, p. 518. 

dinamica personei cu anima, Jung consemneaza si antagonismul 
frecvent al manifestărilor exterioare cu procesele interioare ale 
psihicului uman: adesea o persona brutală, inflexibilă este dublată de o 
anima blândă si influentabila. Jung îi atribuie personei caracteristici 
intelectuale, iar animei, unele care ţin de sentimental și observă 
manifestări compensatorii între cele două aspecte ale psihicului: o 
persona virilă ascunde adesea o anima sau un animus feminin, și invers. 


„Caracterul complementar al sufletului afectează și 
sexul subiectului, așa cum am văzut de nenumărate ori [...]. Cu 
cât atitudinea sa (a bărbatului, n.n.) exterioară e mai virilă, cu 
atât trăsăturile feminine sunt mai deplin înlăturate și trec în 
inconștient. Această împrejurare explică de ce tocmai bărbaţii 
foarte virili sunt afectaţi de anumite slăbiciuni caracteristice: 
față de impulsurile inconstientului au un comportament 
feminin, determinabil și influentabil. Și invers, tocmai femeile 
cele mai feminine manifestă adesea fata de unele lucruri 
lăuntrice o ignoranță, o îndărătnicie și o obstinatie pe care, la 
aceeași intensitate, le întâlnim doar în atitudinea exterioară a 
bărbaţilor [...]. După cum la bărbat prevalează, în genere, în 
atitudinea lui exterioară, logica și concretetea, sau cel putin 
astea sunt considerate ca idealuri, tot astfel la femeie 
predomină sentimentul. În suflet însă, lucrurile se inversează, 
în interiorul său bărbatul se lasă în voia sentimentelor, în 
vreme ce femeia reflectează. De aceea bărbatul 
deznădăjduiește total în împrejurări în care femeia mai poate 
consola și spera [...].”! 


Astăzi, acest text poate suscita zâmbetele condescendente ale 
feministelor, deși este, de fapt, un elogiu adus „eternului feminin”. Jung 
îi atribuie un caracter universal relaţiei de compensare reciprocă a 
personei cu anima: 


„Tot ceea ce în mod normal ar trebui să fie în 
atitudinea exterioară, dar nu este, poate fi în mod sigur întâlnit 
în atitudinea interioară. Aceasta este o regulă fundamentală 
care mi se confirmă de fiecare dată. [...] După cum persona, ca 
expresie a adaptării la mediu, este de regulă puternic 
influenţată și formată de acesta, tot astfel și sufletul este 
puternic format de inconștient si de calităţile acestuia.”? 


tC. G. Jung, Tipuri psihologice, p. 518. 
2 C. G. Jung, Tipuri psihologice, p. 518. 

Sine, ego, individuatie 


Din rațiuni metodologice, e important să reamintim definiţia 
sinelui dată de Jung: 


„ca noţiune empirică, sinele desemnează întreg 
cuprinsul fenomenelor psihice ale omului. El exprimă unitatea 
și totalitatea personalităţii. Dar în măsura în care aceasta este, 
în virtutea participării ei la inconștient, doar parţial conștientă, 
noţiunea de sine e de fapt în parte empirică și în parte un 
postulat. Cu alte cuvinte, ea cuprinde cognoscibil și 
incognoscibil. [...] sinele apare empiric ca un joc între lumină și 
umbră, deși conceptual el este înțeles ca totalitate si deci ca 
unitate în care contrariile sunt unite. [...] empiric, sinele apare 
în vise, basme, mituri sub formele simbolice ale unor 
personalităţi «supraordonate», precum rege, erou, profet, 
mântuitor, sau ca simbol al totalităţii, precum cerc, pătrat, 
quadratura circuli, cruce, etc.” t 


Se poate deduce așadar că sinele este atât totalul cat și centrul 
personalității, pe când ego-ul, pe care sinele îl cuprinde, este centrul 
constientului*. Jung consideră că sinele cuprinde zonele conștientă si 
inconstienta ale eu-lui, umbra (partea întunecată a personalității), anima 
si inconştientul colectiv „într-o extensie nedeterminabila. Ca o totalitate, 
sinele e coincidentia oppositorium”?. Vom considera așadar persona ca 
parte a ego-ului, iar ego este un fel de centru conştient al sinelui. 
Persona este complementară animei si se leagă de procesul de 
individuatie — detașarea de normele colective, totodată acceptate, 
lărgirea „sferei conștiinței si a vieţii psihologice conștiente”?. 


Tendinţe actuale în studiul personei 


Odată schitate poziţia și rolul personei în dinamica psihicului 
uman individual, implicaţiile conceptului în psihicul colectiv decurg cu 
destulă claritate: regulile de comportament în societate, nevoia de a fi 


tC. G. Jung, Tipuri psihologice, p. 512-513. 

* Thomas T. Lawson, Carl Jung, Darwin of the Mind, Karnac, Londra, 2008, p. 
161. 

3 C. G. Jung, Mysterium Coniunctionis (vol. 14 în The Collected Works of C. G. 
Jung), ed. & trad. Gerhard Adler & R. F. C. Hull, Princeton University Press, 
Princeton, 1977, p. 108. 

+ C. G. Jung, Tipuri psihologice, p. 489. 

acceptat, ideea de succes, adesea în răspăr cu valoarea umană și 
profesională, supraviețuirea profesională în societăți extrem de 
competitive fac din persona un concept la ordinea zilei. Astfel, 
extrapolată din domeniul psihologiei analitice în viaţa cotidiană, persona 
a devenit un termen folosit în mod curent. 

Domeniile de aplicabilitate a psihologiei personei în artă sunt 
interesant de investigat. În ultimele două-trei decenii, s-au studiat 
câteva aspecte ale acestei problematici și în domeniul interpretării 
muzicale. De pildă, Nicholas Cook discută raportul dintre partitură și 
interpretarea ei publică, favorizând funcţia socială a intepretăriil. lar 
Philip Auslander se apleacă asupra relaţiei dintre interpreții de muzică 
clasică și pop și public; muzicienii de concert sunt văzuţi ca interpreţi ai 
propriei identități, spre deosebire de actori, care joacă roluri-personaje?. 
O analiză așezată pe temei psihologic dar și pe praxis poate fi de bun 
augur pentru că majoritatea studiilor legate de persona în muzică pun 
accentul pe aspectele sociologice, excepţie făcând Simon Frith — 
sociomuzicolog care se ocupă și de vocea umană și vede legătura dintre 
ea și nașterea muzicii însăși — și Edward T. Cone, compozitor care 
analizează modul în care persona autorului „trece în partitură” și în 
interpretarea vocală, apelând și la instrumentarul psihanalitic, evocând 
procese inconștiente. Nu e de prisos nici critica studiului „Musical 
Personae” de Philip Auslander, evocat și de Charles Fairchild și P. David 
Marshall. 

Cartea lui Cone, The Composer's Voice, scrisă acum aproape 
cincizeci de ani, în 19744, propune și face un tip de analiză muzicologică 
bazată pe o teorie proprie, elaborată prin analogie cu literatura. Cone 
distinge între persona compozitorului — „persona implicită” sau „totală, 
completă” —, persona personajelor — persona vocală sau protagonistul —, 
în muzica vocală și vocal-instrumentală, persona naratorului, pe care o 


1 Nicholas Cook, „Between Process and Product: Music and/as Performance”, 
Music Theory Online, vol. 7, nr. 2, aprilie 2001, 
https://www.mtosmt.org/issues/mto.01.7.2/mto.01.7.2.cook.html. 

2 Philip Auslander, „Musical Personae”, The Drama Review, vol. 50, nr. 1, 2006, 
p. 100-119. 

3 Charles Fairchild & P. David Marshall, , Music and Persona — An Introduction”, 
Persona Studies, vol. 5, nr. 1, 2019, p. 3-4. 

4 Edward T. Cone, The Composer’s Voice, University of California Press, 
Berkeley, 1974. 

identifică în acompaniamentul instrumental sau în muzica pur 
instrumentală. În cea din urmă, deosebește „agenţi virtuali” 
personificati de instrumente sau motive muzicale. Analizele pe care le 
face unor situaţii muzicale sunt pertinente și interesante, chiar dacă azi 
separarea vocal-instrumental pare artificială. Mai mult, aceste analize 
oferă ajutor practic: interpretul — fie el dirijor, cântăreţ, instrumentist, 
fie muzicolog — capătă un instrument util în descifrarea unor partituri si 
e stimulat să caute semnificaţii care să susţină sau să infirme 
instrumentarul propus. Oricare ar fi opţiunea, metoda stratificării 
conținutului muzical în roluri-personae, prin analogie cu literatura și 
teatrul, clarifică aspecte pe care compozitorii și interpreţii le cunosc și le 
valorifică intuitiv. | se poate reproșa autorului forțarea unor demarcări 
între rolul vocii și cel al instrumentelor și excesul de disectie a 
fenomenului muzical întru susținerea teoriei propuse, exces de care 
autorul e conștient și pe care se străduiește permanent să-l compenseze 
cu referiri la întreg. Foarte util este și epilogul cărţii sale, în care 
abordează problema gestualitatii în muzică. Expresia muzicală apare 
astfel ca simbolizarea sonoră a unor gesturi umane. Dar Cone a fost și 
compozitor, și pianist, și muzicolog, în timp ce Auslander e, în primul 
rând, om de litere și de teatru. 


Critica studiului „Musical Personae” de Philip Auslander: 
analiza abordării sociologice (exterioare) în detrimentul celei 
psihologice (interioare). 

A te interpreta pe tine însuţi — a-ţi interpreta persona. 
Fidelitatea faţă de textul muzical. Aportul personal al interpretului. 


Pentru că vine din lumea teatrului — Philip Auslander predă 
performance studies la School of Literature, Communication and Culture 
de la Georgia Institute of Technology și la Departamentul de Teatru și 
Film al Universităţii din Georgia —, analiza pe care o face personei 
muzicale acoperă mai ales aspecte exterioare ale conduitei și tinutei 
muzicianului interpret. Studiul lui Auslander are chiar pretenţia de a 
construi o teorie a personei muzicale, cum a reușit să facă Edward T. 
Cone. Autorul ia ca punct de pornire studiul din 2001, „Between Process 
and Product”, criticând abordarea lui Nicholas Cook, care vede în 
partitura muzicală un fel de set de indicaţii coregrafice care vor 
determina procesul interpretării; în acest proces, esenţiale ar fi 

interacțiunile umane!. Cook răstoarnă astfel abordările muzicologice 
tradiţionale, în care lucrarea muzicală, partitura în sine primează asupra 
interpretării ei. Devenind un simplu scenariu, lucrarea muzicală își 
pierde din importanţă; ea stabilește doar parametrii interacțiunilor 
sociale ale muzicienilor. În abordarea muzicologică „clasică”, partitura 
era obiectul ideal care trebuia adus la viata prin interpretare. Acum 
raportul e invers: partitura există pentru a da naștere interpretării. 
Auslander critică eliminarea factorului uman la Cook, înlocuirea acestuia 
cu abstractiuni, mai precis, cu relaţia proces-produs; de asemenea, îi 
reproșează lui Cook absenţa aportului publicului. Abordarea lui Cook îi 
pare o fundătură produsă de dihotomia operă-interpretare. Mentionand 
faptul că performance studies (studiul interpretării scenice, domeniul 
său de competenţă) neagă statutul ontologic al textului muzical, 
Auslander consideră totuși că acest domeniu e util ca perspectivă 
disciplinară în studiul interpretării muzicale și îi reproșează, într-o notă 
de subsol, doar neglijarea interpretării muzicale de dinaintea vremurilor 
actuale?. Cum argumentatia lui Cook pornea de la tranzitivitatea 
verbului „a interpreta” — e vorba de a interpreta ceva anume (un text, o 
partitură, un rol) —, Auslander înlocuiește aceste obiecte ale interpretării 
cu obiectul propriei identități. 


„Multe alte lucruri pot fi înţelese ca alcătuiri 
interpretative (performative constructs): identitatea personală 
poate fi văzută ca ceva de interpretat, de exemplu. Se poate 
vorbi despre interpretarea sinelui în viața cotidiană la fel de 
bine ca despre interpretarea unui text într-un teatru sau într-o 
sală de concert. Pe scurt, complementul direct al verbului a 
interpreta nu trebuie să fie ceva, ci poate fi cineva, o identitate 
mai degrabă decât un text.”? 


Astfel, a fi muzician interpret înseamnă pentru Auslander a juca 
un rol, a întrupa o identitate în „regnul social”. Toţi muzicienii, de la 
staruri la membrii obscuri dintr-o fosă de orchestră pe Broadway sunt 
văzuţi de Auslander ca interpreţi ai sinelui. Astfel, acceptând 
interpretarea ca expresie a personei interpretului, dihotomia operă- 


1 Auslander, „Musical Personae”, p. 1-2. 
2 Auslander, „Musical Personae”, p. 101. 


3 Auslander, „Musical Personae”, p. 101. 

interpretare, problema fidelității interpretării fata de opera devine 
superflua pentru el: 


„Adăugarea celui de al treilea termen, persona, la 
dihotomia opera-interpretare evidentiata de Cook schimba 
semnificativ dezbaterea despre primatul acestor termeni in 
interpretarea muzicala. Nu mai e vorba de a argumenta daca 
interpretările trebuie să fie reprezentări fidele (si, ca atare, 
esențialmente superflue) ale lucrărilor muzicale, sau în mod 
alternativ, de a stabili dacă interpretările există ca să prezinte 
opere muzicale sau, mai degrabă, lucrările muzicale există 
pentru a da interpretilor ceva de interpretat. În schema mea, 
atât lucrarea muzicală cât și interpretarea ei servesc 
interpretării unei persona.”! 


Din păcate, spre deosebire de Edward T. Cone, Auslander pare a 
eluda problematica adecvării interpretului la presupusa ori declarata 
voință a compozitorului, deși, desigur, nici persona interpretului în actul 
interpretativ nu poate fi ocolită. În lumea muzicii se știe foarte bine, mai 
ales din practică și din pedagogie, că există diferite abordări ale 
interpretării; că orice travaliu asupra unei intepretări muzicale începe cu 
o citire a partiturii respectând indicaţiile compozitorului. Aportul 
personal al interpretului vine în cadrul unor constrângeri stilistice, al 
unor parametri relativ stabili. Temperamentul interpretului, datele lui 
biologice, concepţia lui asupra lucrării și, într-o anumită măsură, persona 
lui se vor manifesta într-un mod unic, individual. Știm și că există 
interpreţi pentru care „fidelitatea fata de text” este un deziderat sine 
qua non. Acest tip de interpreţi realizează voit estomparea propriei 
persoane în fata presupusei voințe a compozitorului, ceea ce nu 
deranjează câtuși de puţin existenţa personei lor. Ar fi vorba, în acest 
caz, de dinamica ego-ului interpretului cu emanaţia acestui ego, 
persona. Persona se va supune imperativului de a căuta un deziderat 
superior: imaginea muzicală închipuită și proiectată în partitură de 
compozitor. Ca interpret, avantajul de a putea lucra cu compozitorul e 
imens; când compozitorul nu mai e în viaţă, partitura însăși și o anumită 
tradiție a interpretării indică o direcţie pe care interpretul e liber să se 
exprime oricât de nuantat. Originalitatea interpretării va depinde nu 


1 Auslander, „Musical Personae”, p. 102. 

atât de persona lui, cât de combinaţia fericită dintre funcţiile psihicului 
descrise de Jung (senzorială, intuitivă, afectivă și intelectuală) puse în 
acțiune, precum și de stilul gândirii lui, cum se va deduce la sfârșitul 
acestei expuneri. Dacă opera ar exista doar ca să-i dea interpretului ceva 
de interpretat, creativitatea însăși ar fi redusă doar la funcția 
interpretativă a artistului. Or, creatorul ca arhetip precede interpretul. 
Sau, în nașterea sincretică a artelor, creatorul a fost și interpret. 


Expresia personalităţii și expresia personei 


Dacă în artele reprezentative — artele vizuale, dans și teatru — 
mimesis, imitatia naturii, a domnit până relativ recent, în muzică și în 
poezie, capacitatea de a imagina ceva ce nu a existat înainte a fost și 
este motorul creaţiei. „Schema” lui Auslander, în care opera și 
interpretarea există în principal pentru a-i permite personei interpretului 
să se manifeste, reflectă și ea mult discutata desacralizare a artei, cu 
accentul mutat întâi pe autor (proces manifest deja în Renaștere, ca 
ecou al gloriei poetilor-muzicieni din Grecia antică), apoi pe interpret, în 
epoci mai recente, cu accent pe masca impusă de așteptările publicului. 

Tema întâietăţii expresiei personalității apare în secolul XV în 
Italia, și în proverbul toscan „ogni pittore dipinge se” („fiecare pictor se 
pictează pe sine”). Abia începând cu mijlocul secolului XVI, dictonul a 
devenit elogios, subliniind necesitatea originalității stilistice. În secolul 
XV, proverbul avea conotaţii negative — se folosea în sensul compulsiei 
de a repeta deprinderi blamabile, sau de a fi ranchiunos?. Leonardo da 
Vinci respinge conceptul automimesis-ului, considerând raţiunea 
superioară pulsiunilor?. 


1 Frank Zöllner, „«Ogni pittore dipinge sé». Leonardo da Vinci and 


«automimesis»”, în Der Künstler Uber sich in seinem Werk. Internationales 
Symposium der Bibliotheca Hertziana, Rom 1989, ed. Matthias Winner, VCH, 
Weinheim, 1992, p. 137-160, 
http://archiv.ub.uni-heidelberg.de/artdok/volltexte/2006/161/. 
2 Vezi Leonardo da Vinci, Das Buch von der Malerei nach dem Codex Vaticanus 
(Urbinas) 1270, trad. & ed. Heinrich Ludwig, Wilhelm Braumiller, Viena, 1882, 
§50 (Treatise on painting, Codex Urbinas Latinus 1270, trad. Philip McMahon, 
Princeton University Press, 1956, no. 74). Citat si in Zöllner, „«Ogni pittore 
dipinge sé». Leonardo da Vinci and «automimesis»”, p. 143; si in Edmondo 
Solmi, Le Fonti dei manoscritti di Leonardo da Vinci, Loescher & C., Torino, 
1908, p. 158. 

Interesante sunt atât problematizarea expresiei personale în 
Renaștere, cât și atitudinea ostilă și psihanalizabilă a lui Leonardo fata 
de automimesis. Zöllner propune, ca explicaţie, nevoia de autocontrol si 
de singurătate a lui Leonardo. Inflaţia personalității (termen jungian) 
artistului începând din Renaștere a dus, evident, la poziţii ca cea prin 
care se consideră aportul interpretului ca fiind mai important decât cel 
al autorului. 

Evident, în postmodernism a devenit laxă interdependenta 
interpretării și normelor în mod tradiţional „impuse” de însăși opera în 
chestiune: teatrul de regie — Regietheater — e un exemplu grăitor. Să nu 
uităm, totuși, că noţiunea personei muzicale analizate de Auslander e 
dedusă mai cu seamă din domeniul muzicii pop, pe care autorul îl 
cunoaște mai bine (și doar ca spectator!), sau din zonele unde 
interpretul e și compozitor. Auslander se delimitează și de Stan 
Godlovitch, autorul cărții Musical Performance — A Philosophical Study’, 
pentru care intepretarea muzicală este o expresie a personalităţii (se/f- 
expression); dar personalitatea include și anima, iar pentru Auslander 
interpretarea pare a fi doar expresia personei (self-presentation)?, ceea 
ce eviscerează actul artistic de importante zone ale psihicului uman. Nu 
e exclus ca Auslander să confunde noțiuni, în speţă persona cu sinele — 
sau cu eu-ul, Ich-ul lui Freud —, ceea ce contrazice termenii fundamentali 
ai psihologiei analitice: structurile ego-ului conţin tendinţe inconștiente, 
care implică și raportul cu idealul de sine — modelul de conduită care 
corespunde și exigenţelor supraeului. În schimb, Persona, în sens 
jungian, e „intelectuală”, conștientă. Auslander se sprijină și pe ideile lui 
Erving Goffmann (1922-1982), sociolog, psiholog, scriitor american, 
enunțate în cărțile The Presentation of Self in Everyday Life [Prezentarea 
Sinelui în viata cotidiană], 1956 (ediţie revizuită în 1959), bazată pe 
observarea interacțiunii actorilor în teatru, și Frame Analysis, din 1974, 
care pune bazele acestei științe sociale multidisciplinare?. 


1 Vezi Stan Godlovitch, Musical Performance — A Philosophical Study, 
Routledge, Londra, New York, 1998. 

2 Auslander, „Musical Personae”, p. 103. 

3 Erving Goffman, The Presentation of Self in Everyday Life, Anchor Books, 
Doubleday Anchor Books, Garden City, New York, 1959 (ed. princeps: 1956); și 
Frame Analysis: an Essay on the Organization of Experience, Northeastern 
University Press, Boston, 1986 (ed. princeps: 1974). 

Teoria framing-ului în sociologie; keying și transforming 


Pentru Goffman, o experiență devine inteligibilă atunci când e 
percepută printr-o ramă, un cadru. Ramele sunt definite ca principii 
sociale ce guvernează evenimente pe care indivizii le internalizează ca 
structuri cognitivel. Orice experienţă e încadrată în rame cu multe 
straturi. (Apare de la sine paralela cu mise-en-abyme, termen preluat 
din heraldică și folosit de Andre Gide în critica literară. Vine în minte și 
pasajul din În căutarea timpului pierdut, de Proust, despre îndrăgostitul 
pentru care contează și tot fundalul, aureola din jurul persoanei care îl 
preocupă. E vorba aici tot de principiul înrămării.) Pentru Goffman, 
ramele „primare” sunt fundamentale; acţiunile din cadrul lor sunt „acte 
netransformate”. Goffman distinge două tipuri de rame: naturale 
(produse de evenimente exterioare omului) și sociale (produse prin 
acțiune umană). 

Aplicând teoria lui Goffman domeniului interpretării muzicale, 
Auslander consideră muzica o ramă primară socială: a asculta un 
muzician care se produce voit în fata unui public este un act social. 
Nuantarile ramei primare — care este faptul de a emite sunete muzicale 
— abia urmează. Ele sunt punerea în cheie (keying) și alterarea 
(transforming). Keying — termen preluat din telecomunicaţii, care 
desemna initial cheia la codul Morse — se poate referi la situaţiile în care 
se petrece actul muzical: procesul studiului, exersării la instrument, 
predarea muzicii, repetițiile, demonstrațiile muzicale etc. Transformarea 
se referă la schimbarea destinaţiei unui obiect, de exemplu 
transformarea unui cântec dintr-un musical într-o piesă instrumentală 
de jazz, prelucrări, orchestratii etc. Mixajul sunetului în concerte live e 
considerat de Auslander tot o alterare a evenimentului real la care 
publicul nu mai are acces direct. Auslander exemplifică principiul 
înrămării în interpretarea muzicală dând exemplul unui concert live. 
Alegerea acestuia (și nu a unei înregistrări, de pildă) e deja o punere în 
cheie, o formă a laminării actului muzical, suprapunerea unei noi rame 
peste rama primară, care e cea a actului muzical în sine. Înregistrarea 
din concert reprezintă o transformare, reascultarea ei este încă o 


1 Goffmann, Frame Analysis, p. 10, citat de Auslander, „Musical Personae”, p. 
104. 

laminare a ramei initiale. Actul muzical este astfel pus intr-o multitudine 
de paranteze?. 

Nu putem decat sa fim de acord si cu ideea ca dialogul uman e 
posibil prin puneri in rama — referinţe sociale, convenţii de înţelegere a 
actelor omenești și a realităţii în general. Trebuie să înțelegem ce e o 
înregistrare ca să o putem discuta, așa cum, pentru a putea comenta un 
concert simfonic, trebuie să știm ce este un concert. În acest sens, ar 
putea fi edificatoare reacţia unui tânăr inginer, fără vreo pregătire 
muzicală, ajuns din întâmplare la un concert simfonic de la Ateneu: 
văzând o orchestră care cânta sincron, frumos, un Concert 
brandenburgic de Bach, inginerul și-a exprimat nedumerirea față de 
necesitatea unui dirijor. Muzicianul de alături a înţeles atunci de ce o 
minimă punere în ramă, o elementară cunoaștere a convenției e 
necesară pentru înțelegerea actului artistic. Un nativ dintr-un trib 
Amazonian ajuns într-o sală de teatru nu va înţelege că acțiunea de pe 
scenă e o convenţie, că e „pusă în rama spectacolului” și poate că va 
reacţiona defensiv sau agresiv sau va înlemni de spaimă sau de mirare. 
Metafora, metonimia, aluzia, vorbirea indirectă, jargonul ș.a. sunt tot 
forme de „înrămare”, de alterare a unei forme primare. Ele au rol de 
măști, cum are și persona vizavi de anima, căci masca are două funcţii 
principale: aceea de a camufla și aceea de a substitui. 

Preocupat de manifestările exterioare ale personei artistului, 
Auslander eludează aspectele mai subtile ale actului interpretativ — 
dinamica personei cu anima, a semnului cu semnificatul ș.a. — și se 
concentrează aproape exclusiv pe cele sociale. Astfel, frame analysis, de 
regulă folosită în studiile comunicării, îi este utilă în diferenţierea 
genurilor, hotărâtoare pentru validarea personei artistului. Punând 
interpretarea muzicală între „ghilimelele” ocaziei, genului, stilului, sau 
între „parantezele” clasificărilor, Auslander afirmă că muzica intră în 
viața cotidiană mult mai ușor decât alte tipuri de artă, în special mai 
ușor decât teatrul și că adesea viata intră în performance-art mai mult 
decât ar impregna arta viața?. Or, pentru creator, lucrurile stau exact 
invers: aproape ca nu există aspect al vieţii care să nu fie procesat 
pentru a deveni, la un moment dat, produs artistic. Arta însăși devine 
subiect de inspirație: de atâtea ori, la ieșirea dintr-un muzeu de artă, 
oamenii din metrou apar ca o galerie de portrete, străzile și casele par 


1 Auslander, „Musical Personae”, p. 104-105. 
2 Auslander, „Musical Personae”, p. 105. 

peisaje coborâte de pe pereţii galeriilor, actul de a merge printre ele 
pare un soi de coregrafie fantastică ce așteaptă să fie tradusă în sunete, 
imagini, versuri, mișcare. 


Influenţa genurilor muzicale asupra personei. 
Ritualuri scenice în muzica clasică. Studii de caz. 


Auslander sugerează că genurile și subgenurile muzicale sunt 
„laminări” ale actului muzical; considerând rock-ul gen muzical, iar hard- 
rock-ul, punk-rock-ul, rock-ul psihedelic etc. subgenuri (aici intervine 
ambiguitatea noțiunilor de sti/ și gen, adesea confundate), el insistă 
asupra punerii în ramă anticipate a fiecărei experiențe muzicale, pentru 
a elimina confuziile: așteptările la auditia unei piese de jazz sunt diferite 
față de cele de la piesele clasice. Astfel, încercările cross-genre pot crea 
neînțelegere și reacții eronate. Aplicând ideile lui Goffmann analizei 
faptelor muzical-scenice, Auslander analizează decorul, „rama” generală 
a unui concert-eveniment muzical protocolar, în care participanţii sunt 
împărţiţi în două echipe — interpreţii și spectatorii, supuși unor convenții 
de atitudine sau de comportament care obligă la adoptarea unei 
persona. Cele două echipe trebuie să ajungă la un consens mutual, un 
modus vivendi satisfăcător pentru amândouă: interpretul are de 
efectuat un management al impresiei asupra spectatorului, care trebuie 
să accepte această impresie ca parte a realităţii interacțiunii. Astfel, 
întreg concertul devine un ritual care începe cu mult înaintea producerii 
sunetului. Pregătirea interpretului pentru eveniment ca și cea a 
spectatorului urmează niște norme comportamentale și vestimentare 
care cer manifestarea personei: orchestrantii intră pe scenă cu o 
anumită atitudine sobră, într-o anumită costumatie; publicul știe că nu 
va interactiona cu ei, nu va fredona, nu va fluiera, nu-i va interpela etc. 
Un anumit cod al conduitei e stabilit în concertele clasice, diferit de cel 
al concertelor rock sau de jazz. Convenţia stabilește anumite așteptări, a 
căror satisfacere nu e garantată!. 

În ultimul timp, tot mai mult public se plânge de aplauzele dintre 
parti la concertele simfonice; oamenii obișnuiți cu ritualul concertului 
clasic deploră decăderea deprinderilor culturale. S-a văzut cum la 
Festivalul „Enescu” din 2023 se tot repetau aplauzele dintre parti sau 
cum o alertă telefonică a perturbat desfășurarea a două ore de muzică. 


1 Auslander, „Musical Personae”, p. 107. 

Modul imperturbabil în care au reacționat muzicienii, dirijorul și 
orchestra, care au continuat să cânte, arată profesionalism și, în cheie 
psihanalitică, forța personei omului de scenă, care știe că trebuie să-și 
ducă până la capăt jocul, oricare ar fi împrejurările. Pe de altă parte, 
aplauzele dintre părţi arată, în plan psihologic, o schimbare în persona 
colectivă a publicului, dar și o manifestare spontană a entuziasmului, a 
animei. Cert e că, în timp, se produc schimbări ale comportamentului 
colectiv, schimbări ale framing-ului, pregătite demult de încrucișările 
dintre genuri. 

Vestimentatia acceptată în concertele de jazz a pătruns în sălile 
filarmonicilor, la operă nu se mai merge în rochii lungi și smoching, ca în 
anii 1950-1960; rochia lungă a solistei clasice nu mai e obligatorie etc. 
Când, în anii 1980, un cântăreţ și-a permis să pună un pahar de apă pe 
pian în concert pentru a traversa mai lesne ciclul Winterreise de 
Schubert, a făcut-o după îndelungi ezitări, în timp ce Thelonius Monk 
avea, de decenii, un pahar pe pian din care sorbea din când în când chiar 
în concertele din săli de vază. Când Yuja Wang a apărut în rochii foarte 
scurte, mulate și lucioase, cu tocuri imense, poate că lumea a fost 
şocată, dar vestimentația de discotecă a devenit parte din persona ei în 
asemenea măsură încât publicul ar fi dezamăgit să o vadă îmbrăcată în 
alt stil. Este evident că mersul, vestimentația, modul de a saluta publicul, 
comportamentul scenic, expresia feței, mimica și gestica fac parte din 
persona artistului și au impact asupra publicului. Și comportamentul din 
culise, după concert, atitudinea din timpul repetitiilor sau fata de mass- 
media sunt manifestări care tin de persona artistului. Fracul sau 
costumul dirijorului sunt „echipamente expresive”, cum spune 
Auslander, alegeri menite să transmită o anumită imagine. Atitudinea 
atent-intimă a lui Charles Dutoit fata de Martha Argerich e un rol 
asumat pe scenă, face parte din manifestările unei persona coerente, 
menite să sporească succesul la public. 


Setting-ul (decorul) și influenţa lui asupra personei 


Continuând aplicarea teoriei framing-ului la analiza psiho-socială 
a vieţii de concert, Auslander preia ideile lui Goffman despre dinamica 
setting-ului — anume, a decorului în care se petrec evenimentele scenice 
și a front-ului, adică a fațadei personale construite de interpret. Ei 
remarcă faptul că sălile de concert simfonic și catedralele au dimensiuni 
și o solemnitate care impun respect, în timp ce în barurile în care se 

cântă jazz domnește o atmosferă intimă care predispune la 
interacţiunea interpretilor cu publicul. Alegerea unor ambiante inedite 
pentru anumite tipuri de muzică (pop în săli protocolare, clasică în spaţii 
neconvenționale) a contribuit și continuă să servească ștergerii 
graniţelor dintre convenții. În privinţa ,,fatadei”, Goffman distinge două 
tipuri de ,semne” — fixe (rasa, sexul) și mobile (expresia feţei). 
Înrădăcinarea semnelor fixe în psihicul colectiv a dat naștere unor 
prejudecăţi: o vreme, muzicienii de jazz albi erau priviţi cu suspiciune, ca 
și muzicienii afro-americani în genul clasic; cunoaștem această situaţie si 
din ideile peconcepute despre femei-chirurg, femei-pilot, femei-dirijor. 
Azi, la 17 ani după publicarea studiului lui Auslander, realitatea e mult 
schimbată și femeile-dirijor nu mai sunt rare, cum nu mai e insolită nici 
migrarea aceluiași artist prin diferite genuri, stiluri și domenii 
interpretative. Faptul că maniera interpretului poate diferi de la o ocazie 
la alta, depinzând de repertoriu, gen, pretext interpretativ, e văzut de 
Goffman nu ca o expresie a personalităţi interpretului, ci ca un „set de 
stimuli meniti să atragă atenţia asupra rolului interactiv pe care acesta 
intenționează să-l joace în împrejurarea dată”!. 

De fapt, articolul lui Auslander explică situaţii și stări ale 
lucrurilor cu care artiștii înșiși sunt atât de obișnuiți încât nici nu le 
observă — pentru ei sunt subintelese. Toţi interpreţii știu că unii dintre ei 
au o mimică exagerat de „expresivă” în timpul interpretării muzicale, iar 
că alţii rămân impasibili. În categoria „semnelor” mobile intră, de pildă, 
tendința spre mimică excesivă a cântăreților folk, expresiile extrem de 
dramatice care însoțesc interpretarea. Dramatizarea, spune Auslander, 
contribuie la idealizarea interpretului de către spectatori?. 


Schimbările personei — cauze. Stilul — abordări. 
Stilul ca manifestare a personei. 
Studii de caz. Problema autenticităţii. Meta-persona. 


Există, așadar, o persona colectivă a muzicienilor de jazz cool 
care manifestă sobrietate, atitudine detașată, a tenorilor, a chitariștilor 
etc. Descrierea pe care Auslander o face „guitar-face”, feţei de chitarist, 
preluată de la Godlovitch, e deosebit de amuzantă: este consemnat un 
repertoriu întreg de expresii, de la „suferinţă, posesie satanică, la uimire 


1 Auslander, „Musical Personae”, p. 107-108. 
* Auslander, „Musical Personae”, p. 111-112. 

în fata propriei virtuozitati’; aflăm si alte atribute, ca „mersul legănat, 
statutul de sex-symbol, spiritualitatea și stoicismul”L. În Conservatoarele 
anilor 1940-1990 se știa că studentele de la canto se îmbrăcau altfel 
decât colegele de la instrumente: erau foarte elegante, purtau pantofi 
cu tocuri, veneau la cursuri totdeauna frumos coafate și machiate, în 
timp ce colegele instrumentiste păreau mai putin dichisite. Și aici poate 
fi vorba de o persona dictată în parte de scena de operă, de rolurile din 
teatrul muzical și de statutul de divă, care obligă la altă ținută decât cea 
a instrumentiștilor care muncesc cu mâinile, ca sculptorii și chirurgii. Se 
impune aici comparatia cu mentalitatea antică grecească: poeţii și 
cântăreții erau văzuţi ca mesageri ai zeilor, în timp ce pictorii și sculptorii 
erau văzuţi ca meseriași, lucrători manuali. Cu toate acestea, în timp, și 
mentalitatea antică s-a schimbat. Instrumentistii câștigători ai 
concursurilor Panathenaia erau recompensati generos?. 

Transformările statutului și implicit ale personei, spune Goffman 
evocat de Auslander, sunt favorizate de transformarea genurilor 
muzicale. În acest sens, ar exista trei tipuri de schimbări: „mișcarea 
laterală” de la o poziţie la alta, într-un cadru și moment anume, artistul 
păstrându-și identitatea stilistică (e vorba aici mai ales de schimbarea 
numelui, impusă adesea de impresari), trecerea de la un cadru la altul, 
de pildă de la country la rock, de la jazz la jazz-rock (dar muzicianul vede 
doar o evoluţie stilistică, precum în cazul lui Miles Davis) și „schimbări în 
același cadru” care sunt, de fapt, tot evoluţii stilistice. Acolo unde 
sociologul vede „mișcări între situatii-cadre”, esteticianul, istoricul de 
artă și artistul însuși percep migraţie de la un stil la altul, evoluţie, 
asimilarea unor noi tendinţe, autodepășire sau, uneori, restrictionare a 
limbajului artistic. Desigur, schimbările drastice stilistice între, să zicem, 
perioada arhaică și cea clasică în Grecia antică se explică și social- 
economic; schimbarea idealului de expresie între clasicism și elenism se 
justifică și prin evenimente istorice, dar artistul, din interiorul meseriei, 
e frapat în primul rând de schimbarea stilistică în sine, de modalităţile în 
care forma va susţine conţinuturi asemănătoare sau noi. 


1 Auslander, „Musical Personae”, p. 112. 
2 Vezi „The Olympic Games in Ancient Greece. Information for Teachers”, The 
British Museum,  https://www.britishmuseum.org/sites/default/files/2019- 


09/british_ museum olympic games.pdf; și site-ul „Ancient Olympics”, 


http://ancientolympics.arts.kuleuven.be/rings eng.html. 

Si aici ajungem la stil. Ce este stilul? Este el o manifestare a 
personei artistului? În celebrul său eseu Style din 1962, în încercarea de 
a defini stilul, istoricul și teoreticianul artei Meyer Schapiro 
consemnează anumite trăsături constante ale expresiei în arta unui 
individ sau a unui grup. Pentru arheolog, stilul are funcţie pragmatică — 
poate ajuta la localizarea și datarea unui artefact; stilul devine, astfel, un 
diagnostic. În mod asemănător, psihologul va diagnostica un individ în 
funcție de constanta manifestărilor lui caracteristice. Istoricul de artă va 
pune accentul pe corespondentele stilistice dintre epoci, va aborda 
problematica formării și schimbării stilurilor; filosoful și istoricul culturii 
vor vedea în stil o manifestare a culturii ca întreg, ca semnul unităţii unei 
epoci; criticul va sublinia sensul normativ al stilului, va recunoaște în el și 
o măsură a realizării artistului. Ca istoric al artei, însuși Schapiro 
definește stilul astfel: 


„mai presus decât orice, un sistem de forme cu calitate 
și expresie semnificativă, prin care personalitatea artistului și 
perspectiva largă a unui grup sunt vizibile. Este, de asemenea, 
un vehicol al expresiei în cadrul grupului, comunicând și 
stabilind anumite valori ale vieţii religioase, sociale și morale 
prin sugestivitatea emoţională a formelor. Este și un teren 
comun cu ajutorul căruia inovațiile și individualitatea unor 
anume opere poate fi măsurată”!. 


Evident, Schapiro are în vedere stilul unor anumite perioade, în 
anumite societăți. Ce se întâmplă dacă vorbim de stilul unei anumite 
persoane, al unui anumit creator sau interpret, pornind de la afirmaţia 
contelui de Buffon „le style c'est l'homme”? Îi putem atribui stilul 
personei artistului? În ce măsură persona marchează stilul cuiva? Cu alte 
cuvinte, stilul este deliberat sau spontan? Când devine marcă a 
interpretului sau a creatorului? Și în ce măsură reflectă anima lor? Apoi, 
putem aplica personei definițiile stilului date de Schapiro? Empiric, stilul 
apare ca rezultatul unor încercări repetate de a crea, în care porniri 
spontane — le putem atribui animei — sunt evaluate, filtrate, selectate si 
consolidate de conștiință, într-un mod asemănător formării personei. 
Odată găsit un stil care corespunde unor nazuinte și preferinţe 


1 Meyer Schapiro, Theory and Philosophy of Art: Style, Artist and Society 
(Selected Papers, vol. 4), George Braziller Inc, New York, 1994, p. 51-52. 
21 


Revista MUZICA Nr. 2 / 2024 


personale — mai ales daca este validat de public, daca are succes -, 
artistul este tentat să-l mentina, exact cum își păstrează persona. 

Ne putem întreba si daca stilul maschează adevăratele mișcări 
ale animei sau, dimpotrivă, le exprimă. La Van Gogh, de pildă, se poate 
vedea o schimbare drastică între perioada din Nuenen și Antwerp (1883- 
1886), când pictează realist în culori pamantii, și lucrările făcute la Paris, 
începând din 1887, când inovează coloritul și pensulatia și își dezvoltă 
stilul specific. Cunoscând biografia lui Van Gogh, e greu de suspectat la 
el predominanta personei asupra animei, elaborarea conștientă a unui 
stil de succes, mai ales că acesta nu i-a venit în timpul vieţii. Mai 
degrabă, contactul cu arta altor pictori parizieni ai epocii și practica în 
sine au contribuit la schimbarea stilului său. După Goffman și Auslander, 
ar fi vorba de „schimbarea cadrului”, pentru istoricul de artă e evoluţie. 

Dar Mondrian, care trece de la realism la quasi-expresionism și 
apoi, treptat, la non-figurativ? În cazul lui, dinamica persona-anima este 
deosebit de interesantă: un soi de ascetism protestant decelat în 
opțiunea stilistică redusă la culori primare, non-culori și forme 
geometrice pure — aparent, manifestarea unei persona asumate — e 
contrabalansat de pulsiuni ale animei care se manifestă în preferința 
pentru jazz, care numai ascetic nu e. În recenta biografie Piet Mondrian: 
A Life, din 2022, Hans Janssen contrazice viziunea consacrată a ascetului 
cu imaginea unui om plin de viaţă, căruia îi plăceau compania feminină, 
mâncarea bună și plimbările cu bicicleta!. Putem considera stilul de 
maturitate al lui Mondrian, cel care a pus bazele abstractiei geometrice, 
o formă de manifestare a personei, în contradicţie jungiană cu anima 
lui? 

Dar ce putem spune despre artiștii versatili, de tipul lui Stravinski 
sau Picasso, gata să absoarbă tot ce e nou, pentru a produce 
capodopere proprii? În ce măsură schimbările stilistice ale lui Picasso 
reflectă schimbările personei lui artistice? Aparent, persona lui Picasso 
era constantă. Trebuie spus aici că mult mai importantă decât persona 
vizibilă, cea care se manifestă prin comportament social, stil vestimentar 
și excentricitati, pare a fi persona răspunzătoare de constanta sau 
versatilitatea stilului. Deși stilul artistului pare a fi elaborat tocmai prin 


1 Hans Janssen, Piet Mondrian: A Life, Ridinghouse / Kunstmuseum den Haag, 
2022. Vezi și Terence Trouillot, „10 Facts That Change the Way You See Piet 
Mondrian, from His Inventive New Biography”, Artnet, 3 iulie 2017, 
https://news.artnet.com/art-world/piet-mondrian-new-biography-1007222. 

dinamica animei cu persona, dar și din stilul gândirii lui, produs de 
activitatea subeurilor, cum vom vedea mai jos, stilul se naște și în raport 
cu publicul, cu spectatorul, căci orice artist, chiar în intimitatea creaţiei, 
se adresează unui public virtual. Un caz-limită este Salvador Dali, al cărui 
stil e legat de vis, deci de inconștient, de imaginaţia spontană și care și-a 
construit conștient o persona atipică de mare succes. 

O dinamică interesantă a celor două realități psihice 
complementare se poate decela și în interpretările de maturitate ale lui 
Emil Ghilels și ale lui Sviatoslav Richter, unde frapează mici detalii 
revelatoare: simţi la apolinicul Ghilels, în crescendo-uri către culminatii, 
o nerăbdare care se manifestă în agogică și care îi contrazice reputația 
perfectei stăpâniri de sine. La vulcanicul și imperfectul Richter, 
momentele de acest tip sunt realizate, surprinzător, cu o voinţă de fier. 
Sa fie aici o manifestare a animelor lor, opuse personei fiecăruia, asa 
cum observă Jung la alte persoane? 

Dar muzica lui Boulez, în care adesea anima pare a fi obnubilată 
de persona? Ce se întâmplă cu persona artiștilor multilaterali — a 
dirijorilor-compozitori, a interpretilor care produc și clasic si jazz, a 
balerinilor care dansează și clasic și modern? Considerând aparenţa 
(care include și vestimentația) un simptom important, Auslander găsește 
că artiștii polivalenti au tendinţa să-și separe personele: unii apar în 
costume diferite în funcţie de ocazie, alţii, ca David Amram, nu amestecă 
stilurile în același disc, ceea ce pentru un muzician profesionist nu e 
decât semnul unei demarcări stilistice firești!. Totuși, s-a putut vedea 
Friedrich Gulda cântând Mozart în costumatia cu care improviza jazz — 
cămașă colorată și tichie pe cap; desigur, acest fapt s-ar putea explica și 
prin dorinţa pianistului de a șterge graniţele dintre diferitele lui ipostaze. 

Auslander consideră că artiștii multilaterali au o meta-persona 
care acoperă, ca o umbrelă, multiplele roluri pe care aceștia le asumă 
public, în funcţie de împrejurarea artistică?. Aici are dreptate, pentru că 
există o continuitate între diferitele ipostaze pe care același artist le 
asumă, o coerenţă asigurată si de participarea animei si de limitele 
biologice. Un actor explica de ce, oricât de diferit ar fi în roluri cât se 
poate de felurite, anatomia lui, caracteristicile fizice îi limitează numărul 
efectelor posibile: o mână de o anumită lungime va produce un anumit 
tip de gesturi. (Dar chiar și aceste limite s-au văzut depășite de actori 


t Auslander, „Musical Personae”, p. 116. 
2 Auslander, „Musical Personae”, p. 116. 

care deveneau absolut de nerecunoscut.) Si, vorbind despre actori, nu 
putem să nu consemnam un fapt banal: există actori care se joacă 
mereu pe ei înșiși, oricare ar fi rolul, și sunt convingători prin forța 
personalităţii lor, cum există și actori cu o persona atât de flexibilă, încât 
reușesc să se identifice de fiecare dată cu alt personaj. În interpretarea 
muzicală, o personalitate foarte puternică, originală, își va pune 
amprenta pe orice piesă interpretată, oricare ar fi stilul acesteia, dar 
afinitatile vor juca si ele un rol. Glenn Gould e mai convingător în Bach 
decât în Mozart, Bernstein poate să placă mai mult în Mahler decât în 
Ravel. Se mai spune uneori că un interpret ar fi mai „autentic“ în cutare 
repertoriu; dar ce înseamnă „autentic”? Autenticitatea presupune o 
fidelitate față de sine, o sinceritate în interpretare, asupra căreia 
Auslander nu își asumă competenţa judecății proprii. El îl citează pe 
Simon Frith, care consideră că „sinceritatea [...] nu poate fi măsurată 
căutând ce e în spatele interpretării; dacă suntem emotionati de un 
interpret, ne mișcă ceea ce auzim și vedem în imediat”1. Într-o anumită 
măsură, așa este: publicul e impresionat de impactul direct al 
interpretului. Totuși, în muzică, mai mult decât în alte arte, falsul se 
simte nu numai la nivelul înălțimilor sunetelor. Fiind un domeniu care 
atinge în modul cel mai direct afectivitatea umană, receptorul sensibil va 
percepe intuitiv poza, afectarea, neconcordanta adevărului interior cu 
pretenţia la el. 


Talentul. Relevanta pentru interpret a studiilor despre persona. 


Există o doză de inefabil în acest proces; e nevoie de intuiţie, de 
inteligență emoţională și de experiență umană pentru a putea decela 
falsul în atitudine și dezacordul dintre ce este omul și ce pretinde a fi. În 
acest sens, o anumită persona poate fi mai convingătoare decât alta, o 
opțiune interpretativă mai reușită decât alta. lar în ce privește creația, 
care este aportul talentului și ce este talentul? În arta actorului, talentul 
sare în ochi și prin capacitatea de a părea „autentic” — un actor care 
pare „ca în viata” fură show-ul. În interpretarea muzicală, virtuozitatea, 
coerenţa, originalitatea opţiunilor ţin și de talent și de măiestrie, dar în 
creație? Cum se măsoară talentul? Usurinta e un criteriu, dar nu 


1 Simon Frith, Performing Rites — On the Value of Popular Music, Harvard 
University Press, Cambridge, Massachussetts, 1996, p. 215; citat de Auslander, 
»Musical Personae”, p. 112. 

singurul. Autenticitatea — noţiune greu de definit, lipsind referința 
absolută —, imaginaţia și disponibilitatea, numite adesea „inspiraţie”, 
capacitatea de sinteză, fulguranta, profunzimea gândirii și a simtirii, 
intuiţia și manevrarea senzatiei, combinaţiile cele mai neașteptate 
dintre acești factori și alte criterii, probabil, ajută să conturăm noţiunea 
de talent, care, evident, are un grad de transcendenta. Dacă Auslander 
și autorii la care face referință se ocupă cu o anumită detașare, 
obiectivitate a outsider-ului in special de aspectele sociologice ale 
personei muzicianului-interpret, un factor important fiind și acțiunea 
publicului asupra formării și menţinerii constantei personei, din interior 
lucrurile se văd un pic altfel. Pentru interpret, problematica personei nu 
are aceeași relevanţă. Important, pentru el, e praxisul. Persona evidentă, 
masca socială, și-o va construi în mare parte conform feedback-ului 
primit de la profesori, mentori, public, critici. În interpretarea muzicală 
propriu zisă, va fi mai preocupat de ce are de făcut, concret, în fiecare 
moment al interpretării. În teatru și în zona teatrului muzical, desigur, 
rolul asumat îl va preocupa: artistul îl va gândi și îl va crea. lar în ceea ce 
privește specific interpretarea instrumentală a muzicii clasice, 
problematica personei poate interesa în special în pedagogie și în critică. 
Un profesor de interpretare muzicală va căuta să modeleze imaginea de 
sine a discipolului, va veghea asupra posibilei inflatii a personalităţii 
acestuia, va căuta să dezvolte calităţile celui pe care e menit să-l ajute și 
să-i atenueze hibele. Dacă o va face ţinând cont sau nu de teoria 
persona-anima sau pur și simplu bazându-se pe talentul său pedagogic, 
pe inteligenţa sa emoţională, pe empatie, pe cunoștințele și experiența 
pedagogică, pe propria sa competenţă în interpretare — rămâne tot la 
latitudinea jocului dintre factorii care constituie psihicul uman. Criticul 
muzical cunoscător al psihologiei umane, conștient de raporturile ei cu 
rezultatul unei interpretări, va fi favorizat fata de cel care știe doar 
repertoriu și istoria muzicii. 


O teorie alternativă: tipurile de gândire și subeurile personalităţii. 
Definiţii ale gândirii. 


O teorie alternativă celei a lui Jung și foarte utilă în practica 
pedagogică precum și în analiza și auto-analiza interpretării scenice este 
cea elaborată de Terente Robert și Sorin Vieru, în cartea Riscul gândirii. 
Cei doi autori, unul matematician, celălalt filosof, logician și ocazional 
poet, analizează gândirea și construiesc un sistem al personalităţii care 

poate rivaliza, fără tagada, cu cele „clasice”. În „Preludiul” cărţii sunt 
definite, sub forma unor întrebări, ființa (individ și colectivitate) și șase 
ipostaze ale gândirii: filosofia, logica, matematica, psihologia, știința 
naturii și politica. 


„1.2.1. Să numim filozofie gândirea care încearcă să 
cuprindă totul în una, unul în toate, încearcă să se cuprindă pe 
sine însăși — către acolo se îndreaptă, de acolo pornește — si 
care astfel ajunge să se certe cu sine, să se împace cu sine, să 
certe lumea odată împăcată cu sine. 

1.2.2. Să numim logică gândirea ce nu admite conflicte 
— sau nu vrea să știe de ele? — decât extra-muros. Uneori 
poticnită, alteori energizantă, dintotdeauna bătrână, câteodată 
întinerită, zburătoare fără aripi, necruțătoare fără răutate [...] 

1.2.3. Să numim matematică gândirea care pornește 
de la Pitagora, a avut o bună întâlnire cu Arhimede și una 
proastă cu Napoleon, l-a scos din minţi pe Cantor, îi deranjează 
pe mulţi și promite altora multe? [...] 

1.2.4. Să numim psihologie gândirea care se caută și se 
găsește pe sine, când se caută nu se găsește, când se găsește 
nu se recunoaște, când se recunoaște, adoarme? Evazivă, 
evazionistă, activă și excesivă, are ea ori nu are o bună întâlnire 
cu filozofia, logica și matematica? [...] 

1.2.5. Să numim știință a naturii gândirea neliniștită si 
neidolatră, de trei veacuri în permanentă ofensivă și în 
permanentă pendulare între observaţie și ipoteză? [...] 

1.2.6. Ce vom numi însă politică? Să numim politică 
arta de a domina? Sau să numim politică gândirea care nu vrea 
să cucerească toată lumea (adică adevărul), nici concretul 
(adică utilul), ci doar binele — la care, eventual, să anexeze 
frumosul?”* 


Aceste întrebări sunt explicitate prin note și comentarii la 
„Preludiu”, unde foarte interesantă e și conturarea limitelor tipurilor de 
gândire non-conservativa si non-reactionara. Filosofia, de pildă, 
năzuiește dintotdeauna la autosuficienta dar nu reușește să-și puna 
propriul statut în joc. „Totul în filozofie se rotește în jurul înfiinţării și 
ieșirii din fiinţă a ceea ce este ori stă să fie. Apetitul pentru tot și toate al 
filozofiei au facut din ea, traditional, un mijloc ancilar al 


1 Terente Robert & Sorin Vieru, Riscul gândirii, Humanitas, București, 1990, p. 
11-13. 
26 


Revista MUZICA Nr. 2 / 2024 


totalitarismelor”’?. Științele naturii sunt născute din neliniște și din 
respingerea idolatriei: 


„nimic să nu rămână neexplicat si mai ales neacuzat, 
nicio aparenţă luminoasă să nu întunece obscura esenţă; nicio 
dezordine să nu subordoneze ascunsa ordine frumoasă a 
lucrurilor, nicio întrebare cu miez (trimițând la cauze, naturi si 
ordine) să nu rămână fără răspuns, nicio datorie de a da 
răspuns (la ceea ce în genere admite răspuns) să nu rămână 
neonorată [...] A înţelege înseamnă a-ţi asuma răspunderea 
pentru lucrul cunoscut, a-ţi însuși ethosul sau. [...] desigur că 
știința naturii înţelege multe lucruri, dar nu tot ce descrie, 
modelează și fructifică ne aduce la starea de complicitate 
fericită cu lucrurile firii și în starea de responsabilitate cerută 
de ethos.”? 


Sunt puse similar în discuţie cele șase tipuri de gândire evocate la 
începutul /ntroducerii-Preludiu. 


Modalitatile gândirii. Cultura ca îngrijire a gândirii. 


În Capitolul „Gândirea comună: grija, îngrijorarea și îngrijirea”, 
sunt detaliate cauze și mecanisme ale gândirii — din pricina spaimei sau a 
grijei instinctive, adică a instinctului de supravieţuire, ființa a început să- 
și îngrijească gândirea, ajungând la starea de grijă: „sursa grijei este 
îngrijorarea, sursa  îngrijorării este  responsabilitatea, sursa 
responsabilitatii este nevoia de îngrijire. Lucrurile se află în cerc și, asa 
cum stau, stau admirabil”3. Cultura este văzută ca formă primordială a 
gândirea satisfăcătoare de cea nesatisfăcătoare și pun problema relaţiei 
gândirii cu sentimentele. Stările de grijă și îngrijorarea gândirii sunt 
„colorate” de sentimente — care sunt „interpretări ale unor expresii (și 
situații care exprimă) si care pot fi de-a dreptul măsurate. [...] 
Sentimentele contin gânduri, gândurile sunt colorate de sentimente 
[...]”*. Spre deosebire de îngrijire, care este gândire pură, separată de 
sentimente și emoţii, grija, „chiar distantata de sentiment, este iradiată 


t Robert & Vieru, Riscul gândirii, p. 17. 
? Robert & Vieru, Riscul gândirii, p. 21-22. 
3 Robert & Vieru, Riscul gândirii, p. 31. 
Robert & Vieru, Riscul gândirii, p. 41. 

de acesta — fie în spectrul vizibil, [...] fie în afara acestuia, când 
sentimentele refuză să se manifeste ca atare, fiind preluate de o parte 
ascunsă din noi înșine, de un subeu al eului fiinţei umane”?. 


Teoria subeurilor; efectele combinațiilor lor asupra stilurilor de gândire 


Teoria subeurilor apare în capitolele „Gândirea comună: o 
tentativă de a-i inspecta culisele și „Inspectarea culiselor (continuare)”, 
scrise sub formă de dialog al celor zece gândiri: ofensivă, evazionistă, 
evazivă, fluidă, chibzuită, relativ lucidă, cuminte, leneșă, modestă și 
gândirea fără calificativ — „cea chinuită de vital, de pofte, razvratiri, 
exaltări, depresii, bucurii și dureri efemere, care nu tolerează nici grija, 
nici îngrijorarea, cu atât mai putin vreo afiliere”?. În acest dialog extrem 
de viu sunt discutate sinele, ca parte a pregândirii, schimbul (de 
substanțe cu mediul natural și de informaţii cu mediul social) ca 
trebuinta fundamentală a fiinţei si se conturează cele patru subeuri ale 
eului. 

Eul, intersectat cu sinele, are o zonă comună cu subeul ascuns 
(intersectat și el cu sinele). Subeul ascuns e un fel de parte primordială a 
personalităţii, responsabilă cu activitatea de autoconservare (să o 
numim îngrijorare, poate și grijă, stare permanentă) dar și cu 
mecanismul reprimării descris de Freud. Subordonate acestuia, apar 
subeul autor, subeul actor și subeul regizor. Subeul autor este cel 
responsabil cu creativitatea, imaginaţia, este gândirea — sau partea 
personalităţii — care produce noul. Subeul actor este cel care pune în act 
gândirea, este actor-operator, iar subeul regizor, apărut din necesitatea 
de a ghida sau de a ţine în frâu actorul, este legat de mentalitate și 
cultură. Din raporturile și interacțiunile subeurilor sunt deduse stilurile 
gândirii — „felul de a fi al acesteia, predominanta preocupărilor (sursa de 
griji, felul de a răspunde, prin îngrijire) și nepăsărilor, raportarea gândirii 
la fiinţa purtătoare, «distribuţia accentelor», felul în care gândirea își 
înţelege situaţia, afilierile, perspectivele, posibilităţile”3. 

În tabelul oferit de gândirea relativ lucidă (prin dialog, tipurile de 
gândire capătă statut de personaje) la pagina 78 se poate vedea ce 
stiluri de gândire produc ipostazele și combinaţiile subeului autor, celui 


t Robert & Vieru, Riscul gândirii, p. 41-42. 

2 Robert & Vieru, Riscul gândirii, p. 51-52. 

3 Robert & Vieru, Riscul gândirii, p. 48, subcapitolul 2.1. 

ascuns (denumit și „paznic”), subeurilor actor și regizor. Astfel, dacă 
toate patru subeurile sunt puternice, stilul gândirii va fi ofensiv; dacă 
toate patru sunt slabe, stilul va fi amorf; dacă subeul autor și subeul 
actor sunt slabe, iar celelalte, subeul ascuns și regizorul sunt tari, stilul 
gândirii devine de „elev model”. (E limpede că lipsa creavitatii si 
imaginaţiei și a capacităţilor de exprimare și/sau de acţiune vor lăsa să 
lucreze mecanismele de apărare, de conservare și de organizare și va 
rezulta un model de gândire studios, aplicat, fiind slabe atât sursa de 
idei cât și capacitatea de a le exprima.) Următoarele stiluri ale gândirii 
apar în tabelul propus, ca rezultate ale combinațiilor și ale forţei 
subeurilor: ofensiv (când toate subeurile sunt puternice), evazionist (cu 
actor slab), evaziv (cu regizor slab), fluid (doar cu autor și paznic 
puternici); dacă numai subeul ascuns este tare iar celelalte sunt slabe, 
stilul va fi ipocrit. (Bineînţeles, unde nu e nici imaginaţie, nici putere de 
exprimare/actiune, nici regie, dar primează instinctul de autoapărare și 
zona reprimărilor, gândirea va mima gândirea.) Când subeul autor e tare 
iar celelate subeuri sunt slabe, apare gândirea fără calificativ, cea 
dominată de pulsiuni care nu se supun niciunei regii, niciunui instinct de 
autoconservare și nu reușesc nici să fie bine exprimate de subeul actor. 
Când autorul, paznicul și actorul sunt slabi dar regizorul e tare, gândirea 
va fi amabilă. Combinatiile subeurilor produc și stilurile gândirii chibzuite 
(cu paznic slab), relativ lucide, cuminţi, leneșe, neastâmpărate, modeste, 
mâhnite (aici doar actorul e tare) și amorfe. Cartea explorează și 
probleme ale gândirii colective, ale gândirii empirice și artistice, cele 
două din urmă fiind dominate de subeul autor. Gândirile religioasă, 
filozofică, politică, științifică, matematică, istorică, economică, precum și 
praxisul și multe alte aspecte conexe sunt și ele investigate. 


Persona ca produs al subeurilor 


Problema stilului, care revine mereu, a fost abordată și de alţi 
iluștri precursori: dacă Meyer Schapiro a definit-o în plan formal și 
social, Georges-Louis Leclerc, conte de Buffon, căruia i se atribuie 
dictonul „le style c'est l’homme”, a definit stilul astfel: „stilul nu e decât 
ordinea și mișcarea ce se pun în gânduri” („Le style n'est que l’ordre et 
le mouvement que l’on met dans ses pensées”)*. Desi nu se referă la 


1 Buffon, Discours sur le style, Paris, Lecoffre fils, 1872 (ed. princeps: 1753), p. 


15, https://gallica.bnf.fr/ark:/12148/bpt6k937176g/f21.item#. 

stilul gândirii ci la raporturile dintre gândire și expresia ei literară, 
contele de Buffon vede limpede că stilul nu ţine doar de formă ci, mai 
ales, de raporturile acesteia cu conţinutul ideatic, cu gândirea. 

Cum se intersectează modelul subeurilor, oferit de Terente 
Robert și Sorin Vieru, cu problematica jungiană a personei? Din punctul 
nostru de vedere, persona apare ca un produs al celor patru subeuri: al 
celui ascuns, din nevoia protejării fiinţei, al subeului autor, cel care 
inventează o imagine pe care subeul regizor o va ajusta ghidând, 
eventual moderând pornirile subeului actor, care o prezintă publicului, 
în sală de concert sau acasă. Eul include persona, sinele are tangente cu 
ea. În praxis, gândirea care se autoanalizează, gândirea psihologică, cea 
pedagogică, cea critică, cea politică — toate, gândiri specializate — vor 
opera tintit, stimulând subeul autor, activând când subeul actor, când 
subeul regizor, spre satisfacția subeului ascuns, paznicul personalităţii. 
Așadar, persona este modelată în grade diferite de cele patru subeuri, 
acțiunea principală revenindu-i subeului regizor. Pentru artisti-interpreti, 
sistemul e cu atât mai util, cu cât (auto)diagnosticul unei deficienţe la 
nivelul subeului actor (inhibitie sau, dimpotrivă, histrionism sau chiar 
exhibitionism exagerate — cazul lui Fazil Say) poate duce la compensarea 
deficienței prin stimularea conștientă a regizorului interior. Invers, 
excesul de regie, care poate provoca impresia de fals, de ipocrizie în 
contactul cu publicul și în general cu semenii, poate fi combătut 
dezvoltând actorul interior. Un slab autor interior e mai greu de 
compensat, dar se poate spera remedierea măcar parțială a acestei stări 
de lucruri prin stimularea imaginaţiei în contact cu cultura, printr-un 
anumit tip de educaţie. Rămâne misterioasă problema talentului. În 
mare parte însă, o posibilă cheie a succesului în relaţiile interumane este 
buna coabitare a subeului actor cu subeul regizor, a subeului autor cu 
subeul ascuns. Ca mască, persona se opune cumva adevărului, îl 
camuflează si îl substituie cu un provizorat susceptibil de ipocrizie, de 
creație preconștient sau semi-conștient interesată. În măsura în care 
arta ar fi creație dezinteresată iar persona ar fi un produs în parte 
„interesat” al psihicului uman, se poate crea, în anumite tipuri de 
gândire, o disonanta cognitivă care va putea fi eliminată prin ideea 
coexistentei contrariilor. Finalmente, comentariul pe care Terente 
Robert si Sorin Vieru îl fac psihologiei rezumă și condiția studiului 
personei: 

„Problema este de a detasa din rândul forţelor 
esentiale ale omului, acelea pe care el le interiorizeaza sub 
forma de impulsuri, efecte, idei, valori, scopuri, decizii si 
sensuri, tot bagajul muabil, disponibilitatile, rutinele și 
avanturile inovative care s-ar numi «software» daca bietul ins 
ar fi fost un «hardware». Și același lucru, la nivelul 
comunităţilor de inși sau al altor dihănii.”! 


Adaug că, dacă n-ar exista arta, literatura, problematica personei 
s-ar vedea restrânsă — cuminte, relativ lucid, studios, amabil și poate 
ipocrit — doar la raporturile insului cu societatea, la marketing, la 
procesul angajării în diverse instituţii, la user experience design și alte 
domenii practice, în timp ce raporturile cu sinele si cu alteritatea — în 
sensul epurat de pragmatism — ar rămâne în negura necunoașterii. 

SUMMARY 


Lena Vieru Conta 


Some aspects of the persona concept 
in the analysis of artistic creation and musical performance 


The present research aims to bring back to attention some psychological 
aspects neglected in recent studies on the musical persona, studies that 
focus mainly on the sociological analysis of external manifestations. 
Since the concept was developed by C.G. Jung, it is also appropriate to 
consider the mental processes specific to artists, seen from within their 
practice. 

After a brief recapitulation of the concepts of persona, anima, inner self, 
ego as formulated by C.G. Jung, the critical analysis of Philip Auslander's 
study "Musical Personae" (2006) becomes an opportunity to complete 
the aspects of the performer-score and performer-audience relationship 
with reflections on the performer's fidelity to the image desired by the 

composer, on the originality of the performance as a product of certain 
components of the psyche, on the archetypal anteriority of the author 
over the performer. 

The theory of framing in sociology, the idea of the diversification of the 
musical persona in relation to the differentiation of musical genres and 
the concert ritual as a manifestation of the persona are mentioned. The 
differences between the sociological and aesthetic approaches become 
a pretext for outlining the elaboration of style from a psychological 
perspective, with similar mechanisms of shaping the persona. A few 
examples of artists illustrate the idea of the persona-anima dynamic, 
totally neglected by strictly sociological approaches. Authenticity in art 
and artistic talent as manifestations of personality are brought into 
focus, and the usefulness of persona studies for performing musicians is 
questioned. 

Finally, an original theory of thinking styles and personality structure is 
presented, whose theoretical and practical advantages can considerably 
enrich psycho-sociological studies of the persona. 

INTERVIURI 


Un dialog cu violonista 
Diana Mos 


Andra Apostu 


Dialogul cu doamna 
Diana Mos creionează o 
imagine a artistului modern, 
actual, dinamic, artistul 
pasionat, preocupat de 
muzica pe care 9) 
interpretează pe scenă dar 
și de mecanismele atât de 
complexe din mediul 
academic muzical. Aleasă în 
unanimitate pentru a treia 
oară consecutiv în funcţia 
de rector al Universităţii 
Nationale de Muzică din 
Bucuresti la finalul anului 
trecut, doamna Diana Moș 
primește o validare firească 
a tuturor eforturilor pe care le-a depus de-a lungul acestor ani în slujba 
învățământului universitar muzical. 


Andra Apostu: Stimată doamnă Diana Mos, ati obţinut titlul de 
doctor în muzică Summa cum laude cu lucrarea Hermeneutica 
discursului muzical sub îndrumarea compozitorului Nicolae Brânduș. Un 
subiect complex pe care l-aţi analizat beneficiind de coordonarea unuia 
dintre cei mai vizionari analiști ai fenomenului muzical în integralitatea 


34 


Revista MUZICA Nr. 2 / 2024 


lui; a urmat o colaborare lungă și frumoasă cu maestrul Brânduș, am 
putea spune pe tot parcursul vieţii dumnealui. Cum a demarat această 
prietenie artistică și cum a evoluat ea? 

Diana Moș: Pe compozitorul și profesorul Nicolae Brânduș l-am 
cunoscut în 1995, anul în care mi-am finalizat studiile de licență și am 
intrat în anul de studii aprofundate, forma de master care era pe atunci. 
M-a interesat muzica contemporană încă din anii de liceu și mai apoi în 
facultate m-a atras tot mai mult, astfel că am avut o serie de colaborări 
cu formaţii precum Pro Contemporania și Repertorium. Pianista Inna 
Oncescu, cea care m-a cooptat în ansamblul Repertorium, mi-a sugerat 
să mă înscriu în anul de studii aprofundate la clasa de muzică de cameră 
a profesorului Brânduș, având în vedere dubla formare a acestuia, de 
pianist și compozitor, recunoscut ca avangardist și cu o viziune liberă și 
nonconformistă asupra muzicii. l-am ascultat sfatul și astfel a început o 
lungă colaborare cu profesorul Nicolae Brânduș, mai întâi ca studentă 
masterandă la clasa de Muzică de cameră, apoi ca preparator universitar 
(funcţie didactică premergătoare celei de asistent, la acea vreme) și, din 
1999 până în 2005, doctorand sub îndrumarea lui. Am făcut parte din 
primele serii de doctoranzi de la interpretare muzicală, cred că am fost a 
doua promoţie. Nicolae Brânduș a fost un înfocat susţinător și promotor 
al doctoratului ca o condiţie obligatorie pentru o carieră universitară, 
inclusiv pentru muzicienii interpreţi. Pe atunci, lucrurile nu erau încă 
tranșate și erau discuţii și dezbateri aprinse, uneori cu „scântei”, între 
cei care considerau că în interpretare nu ar fi fost neapărată nevoie de 
doctorat și cei care susțineau contrariul. Până la urmă a învins tabăra 
partizanilor doctoratului obligatoriu și Nicolae Brânduș s-a dovedit a fi, și 
cu această ocazie, un spirit vizionar. România a fost printre primele ţări 
care au impus doctoratul în Muzică, inclusiv în interpretarea muzicală, în 
mediul universitar și astfel am avut un start foarte bun, în comparaţie cu 
alte state care au tergiversat acest proces care până la urmă s-a impus în 
majoritatea ţărilor europene în urma aderării la Procesul de la Bologna, 
în care a fost creat Spaţiul European al Învățământului Superior. 


A.A.: Rezultatul cercetării doctorale s-a materializat într-un volum 
cu același nume, la realizarea căruia l-aţi nominalizat si pe profesorul 
Dinu Ciocan, un om și un intelectual de înalt nivel. Cum a fost 
colaborarea simultană cu acești doi mari profesori, Dinu Ciocan și 
Nicolae Brânduș? 

D.M.: Am considerat întotdeauna că am avut marea sansa de a fi 
plasată într-un context social și cultural în care am interactionat cu 
oameni extraordinari, care m-au impulsionat în propria-mi dezvoltare! 
În anii de liceu am fost colegă de bancă și bună prietenă cu violonista 
Irina Mureșanu, care mai târziu s-a stabilit în America și și-a construit o 
carieră internațională strălucitoare ca solist și pedagog. Ca urmare a 
acestei prietenii cu prolongatii muzicale, ca să zic așa (avea nevoie la un 
moment dat de încă o vioară într-o formaţie camerală), am ajuns să îi 
cunosc și să colaborez îndeaproape cu Valentina si Dan Dediu — primul 
CD la care am contribuit și care datează din acea perioadă conţine 
Cvartetul nr. 3 op. 23 al lui Dan Dediu, cu Irina Mureșanu la vioara |, eu 
la vioara a Il-a, Ladislau Csendes la violă și Andrei Kivu la violoncel, în 
cadrul formaţiei Pro Contemporania („Ce vremuri!”, imi vine să exclam!). 
Și tot o consecinţă a prieteniei cu lrina Mureșanu a fost faptul că am 
intrat în cercul de discipoli ai profesorului Dinu Ciocan, încă din primul 
an de facultate. Cursul facultativ de Semiotică muzicală, care era deschis 
oricui era interesat de problematică, s-a dovedit a fi pentru mine cea 
mai bună școală pe care aș fi putut să o urmez, cu un impact colosal nu 
numai asupra mea, ci a unei generaţii întregi de muzicieni! Era un climat 
extraordinar de emulatie și dezbateri intelectuale pe teme precum 
limbaje muzicale, gramatici generative, determinare culturală, niveluri 
de semnificare, sens și semnificaţie in muzică etc. Toată această 
experiență acumulată mi-a creat o temelie solidă pentru studiile 
doctorale ulterioare. Nicolae Brânduș, îndrumătorul meu de doctorat, 
rezona, la fel ca Dinu Ciocan, cu aceleași principii de abordare teoretică 
a muzicii după rigorile structuralismului lingvistic. Ambii erau preocupaţi 
de găsirea seturilor de reguli care ordonează un anumit limbaj muzical 
până la cazul limită — formalizarea, descrierea în formă matematică a 
limbajului muzical. În această atmosferă m-am format în anii de studii 
universitare și doctorale și le nutresc o imensă recunoștință celor două 
mari personalităţi, Brandus și Ciocan, pentru felul în care mi-au modelat 
gândirea. Am beneficiat de mult mai mult decât de participarea la 
expuneri și dezbateri teoretice, am lucrat intens, cu fiecare, la aplicarea 
efectivă a acestor principii în practica interpretativă. Am avut privilegiul 
deosebit de a-mi continua colaborarea și de a-mi prelungi practic 
perioada de învăţare pe termen nelimitat, curmat doar de trecerea la 
cele veșnice a profesorului Brânduș în luna februarie a anului trecut, 
2023. 

A.A.: Sunteti unul dintre membrii initiali ai ansamblului Profil, 
binecunoscuta formatie dedicata interpretarii muzicii noi din Romania. 
Astazi sunteti deja un interpret dedicat muzicii contemporane, unul 
dintre cei mai buni, mai căutaţi, mai apreciaţi. Cum v-a influențat 
cariera, lucrul cu ansamblul Profil? 

D.M.: Categoric, Profil și-a pus amprenta în mod decisiv asupra 
carierei mele interpretative. Am intrat în formaţie odată cu înfiinţarea 
ei, în anul 2003, și de atunci până în prezent am crescut împreună, 
îndrăznesc să spun. Pentru mine, este nepretuita experiența acumulată 
de-a lungul acestor ani — fac o socoteală și constat cu mirare că sunt 
deja 21, aproape că nici nu-mi vine să cred! — de la lucrările tinerilor 
compozitori români, așa cum a fost conceput proiectul iniţial, „Tineri în 
Profil”, până la operele celor mai consacraţi reprezentanţi ai artei 
componistice din România și de pe alte meridiane. Cu siguranţă, nu mai 
suntem aceiași tineri de acum 20 de ani, dar sper că am păstrat același 
entuziasm și aceeași plăcere de a cânta împreună! Sunt convinsă că 
energia „tinerească” pe care o transmite Profilul, în pofida anilor care se 
tot adaugă, se trage în mare parte de la cel care a creat acest ansamblu 
și îi insuflă viaţă vibrantă în continuare, compozitorul Dan Dediu. 


TR! 


Profil a fost proiecția unei viziuni, aparţinând Valentinei și lui Dan 
Dediu, laborator experimental și școală de cel mai înalt nivel. Dan Dediu, 
directorul artistic al Profilului, ne impulsionează atunci când suntem 
neinspirati sau într-un mood inadecvat si ne „descâlcește” în timp 
record, cu mintea lui inegalabilă de compozitor, itele intricate ale 
vreunei scriituri căreia se întâmplă să nu-i dăm imediat de capăt. Profil 
mi-a dat posibilitatea de a lucra îndeaproape cu artiști de excepţie — 

fiecare dintre colegii mei de formaţie. Sunt profund recunoscătoare 
pentru toate aceste șanse! 


A.A.: Prin toată activitatea de interpret pe care o derulati sunteţi 
unul dintre principalii promotori ai artei muzicale contemporane 
românești în tara și nu numai. Cum ati conturat, în timp, aceasta 
predilecție pentru un repertoriu preponderent de muzică nouă 
românească? 

D.M.: Nu a fost nimic preconizat sau planificat, totul a venit de la 
sine, în mod natural. Nu mi-am propus efectiv să fiu o „promotoare a 
muzicii contemporane românești”! Am căutat doar să fac cât mai bine 
muzică, după posibilităţile mele, indiferent de genul abordat. Am 
observat că, nu de puţine ori, anumiţi interpreţi își permit să abordeze 
lucrările de muzică contemporană la un nivel mult mai superficial decât 
și-ar permite cu lucrările din repertoriul consacrat clasico-romantic. 
Niciodată nu am priceput cum s-ar putea argumenta sau motiva o astfel 
de atitudine. Mi se pare de la sine înţeles că aceeași seriozitate în 
abordarea unei lucrări ar trebui să se regăsească în orice demers 
interpretativ. Înclin să cred că o mare parte a succesului de care m-am 
bucurat în interpretarea muzicii contemporane românești se trage de la 
respectul pe care l-am acordat, din principiu, oricărui compozitor — 
personalitate notorie, consacrată de multă vreme pe firmamentul 
muzicii sau simplu student, total necunoscut — și seriozitatea cu care am 
abordat fiecare lucrare, fără discriminare. În consecinţă, am fost tot mai 
solicitată să interpretez lucrări din repertoriul actual, iar eu am încercat 
mereu să-mi exercit profesia cu responsabilitate. În plus, chiar îmi place 
să experimentez, să „prind” ideea și viziunea din spatele unei muzici sau 
cel puţin să încerc să o fac. Mi se pare fascinant să interpretezi muzică 
nouă, este ca și când îţi croiești o cărare într-un ţinut în care nu a mai 
pătruns nimeni! 


A.A.: Maestrul Nicolae Brânduș v-a dedicat singurele sale două 
lucrări pentru vioară, Bowstring și Glosă (pentru vioară și pian), spunând 
că sunteţi „singura care s-a încumetat a le aborda și a le realiza la cel 
mai înalt nivel artistic”. Ce provocări interpretative aduce un repertoriu 
de muzică nouă pentru un artist? 

D.M.: Provocările sunt multiple, desigur, mai des invocate în 
general fiind cele de ordin tehnic-instrumental. Deseori, partiturile 
contemporane sunt extrem de dificile, cu texturi intricate, cu scriituri 

care par cu totul improprii pentru instrumentul respectiv, cu sisteme 
intonationale neobișnuite ori cu formule ritmico-metrice complicate 
până la absurd. Uneori, ești pus în situația de a reinventa tehnica 
instrumentală, pentru a putea reda textul muzical respectiv. În orice caz, 
o gândire lipsită de prejudecăți despre ce „se poate” face la un anumit 
instrument și ce nu, însoţită de un spirit ludic și explorativ, se pot dovedi 
esenţiale. Dar mie cea mai mare provocare mi se pare că survine la 
nivelul imaginarului. După cum am mai spus-o și înainte, trebuie să 
prinzi Ideea (ca metaforă), să „pricepi” și să „simţi” muzica, la nivel 
conceptual și afectiv. Nu știu dacă trebuie neapărat să intri în mintea 
compozitorului — cred că am păși într-o zona mult prea subiectivă — dar 
în orice caz, e bine să profiti la maximum atunci când poţi sa 
interactionezi direct cu compozitorul și să obţii clarificări suplimentare 
fata de cele din partitură. 

Bowstring a lui Nicolae Brânduș a fost pentru mine un moment de 
cotitură. A trebuit efectiv să îmi depășesc limitele — tehnice, expresive, 
imaginative — cu un efort imens la vremea respectivă. A meritat? O, da! 
O spun cu toată convingerea acum, deși poate am avut pe atunci 
momente în care mă întrebam pentru ce atâta muncă? Acum știu că a 
meritat din plin, m-a propulsat efectiv la un alt nivel instrumental și m-a 
ajutat să-mi descopăr noi resurse tehnice și interioare în interpretare. Și 
pentru asta, ca și pentru altele, îi mulțumesc lui Nicolae Brânduș! 

În Glosă pentru vioară și pian, Brânduș a mers într-o zonă 
introspectivă, inspirată de Bardo Thodol, Cartea tibetană a morților, 
care practic este un ghid pentru cineva aflat în pragul morții, o tranziţie 
către adevărata esenţă a propriei naturi interioare, în scopul 
recunoașterii si regăsirii sinelui, în Lumina, conform filosofiilor și 
tradiţiilor orientale, care au constituit subiectul predilect de lectură în 
ultima parte a vieţii lui Nicolae Brânduș. Ca în multe alte partituri ale 
sale, interpretilor le sunt solicitate toate resursele. Este o muzică în care 
sincronizarea viorii cu pianul se realizează cu multă trudă, partea 
pianului fiind extrem de dificilă. Am realizat două variante interpretative 
pentru Glosă, una cu pianistul Mihai Ungureanu, alta cu pianistul Mihai 
Măniceanu, ambii artiști de o excepţională valoare muzicală! 


A.A.: În 2010 aţi fost câștigătoarea bursei George Enescu oferită 
de Institutul Cultural Român pentru un stagiu la Cite des Arts în Paris. Ce 
a însemnat această bursă, această experienţă și cât de importantă este 
conectarea unui interpret la mediul artistic international? 

D.M.: Această bursă a fost pentru mine revelatoare. Într-un fel, m- 
a resetat, m-a făcut să am alte așteptări, de la alţii dar și de la mine 
însămi, mi-a dat aripi. Mi-a asigurat mediul perfect, aproape magic, în 
care am trăit din plin euforia libertăţii de a nu face nimic impus timp de 
trei luni, amplificată de fascinația de a descoperi în fiecare zi câteva 
dintre miracolele culturale ale Parisului. Nici acum nu îmi vine să cred 
cât de multe am făcut în acele trei luni în care nu eram obligată să fac 
nimic! Am convingerea că o bursă de acest tip este un must have pentru 
oricine dorește să-și desăvârșească instruirea, mai ales dacă profesia lui 
este din sfera artistică. La Cite des Arts am avut ocazia să întâlnesc artiști 
și intelectuali din toate ţările lumii, de cele mai diverse orientări și opinii, 
într-o atmosferă de emulatie și de stimulare intelectuală și creativă cum 
nici nu mi-aș fi imaginat. Cine a avut ideea să îi pună la un loc pe artiștii 
de tot felul și din toate domeniile și să nu le ceară altceva decât să se 
întâlnească, să discute între ei și să facă orice li se năzare, acela a avut o 
minte cu adevărat genială! 


A.A.: Din 2016 sunteţi rector al Universităţii Nationale de Muzică 
din București, recent realeasă în funcţie pentru a treia oară. O funcţie 
onorantă care a fost ocupată și în trecut de muzicieni de renume, dar 
care vine cu o mulțime de provocări non-muzicale. Cum vi se potrivește 
acest statut, cum reusiti să îl ,imprieteniti” cu viata de scenă, cu 
proiectele dvs. de interpret? 

D.M.: Nu prea știu dacă mi se potrivește statutul de rector, poate 
că sunt ultima persoană care ar trebui întrebată, mai relevante fiind 
răspunsurile celorlalți. O astfel de funcţie vine, desigur, cu o serie de 
provocări adiacente, mai ales, după cum bine ati marcat, non-muzicale. 
Acum pot să spun că am acumulat între timp o experiență deloc 
neglijabilă. Cel mai important este faptul că nu am fost singură, am 
pornit de la bun început cu o echipă care a trecut proba timpului, pentru 
că si acum suntem prezenţi la datorie în aceeași ,,formatie”, dovadă ca 
am putut să ne armonizăm și să împărtășim aceeași viziune. Și în 
administraţie, la fel ca în muzică, am colaborat minunat cu Dan Dediu, 
care după experienţa lui de opt ani de rectorat (2008-2016), din ipostaza 
de președinte al Senatului Universităţii Naţionale de Muzică din 
București, constituie polul de înțelepciune dar și de inspiraţie în 
momentele cheie. El este rezervorul nostru de idei, în muzică dar și în 
celelalte aspecte — de la compoziţie cred ca i se trage, „defect” 
profesional! 

40 


Revista MUZICA Nr. 2 / 2024 


Că nu este ușor să faci muzică și administraţie concomitent, cred 
că e de la sine înţeles. Cel mai sâcâitor pentru mine în acești ani a fost că 
o mare parte din timp a trebuit să gestionez probleme și situaţii pentru 
care nu aveam nicio pregătire: aspecte financiare, juridice, birocratice, 
competiţii de proiecte de tot felul, accesări de fonduri europene, 
retehnologizarea infrastructurii, șantiere de construcţii, obținere de 
avize de la primărie, pompieri, patrimoniu etc. etc. Desigur, nimeni nu 
este pregătit pentru toate acestea, important este, ca manager, să te 
asiguri că îi incredintezi să facă ceva persoanei celei mai competente și 
mai potrivite în momentul respectiv pentru acea problemă. Cheia unei 
bune functionari în administraţie este, cred eu, o bună și onestă 
relationare cu oamenii și o permanentă stare de vigilenta și implicare. 
Nu este simplu și presupune un mare grad de „uzură” la toate nivelurile: 
psihic, energetic dar și fizic, pentru că de multe ori iti este greu încercată 
anduranta pe termen lung. În aceste condiţii, să faci muzică este o 
adevărată binecuvântare! Abia acum, cu această experienţă în spate, 
pot să apreciez la justa valoare privilegiul de a face artă, și pentru acele 
momente de graţie în care sunt pe scenă și trebuie să mă concentrez 
doar la muzică, sau la repetiţii și să fac abstracţie de orice altceva, sunt 
profund recunoscătoare sorții! 


A.A.: Alegerea, de trei ori consecutiv, a dvs. în funcţia de Rector al 
U.N.M.B. a însemnat o nouă identitate pentru instituția bucureșteană. 
Sigur, schimbările nu s-au petrecut peste noapte ci în timp și cu efortul 
unei echipe performante alături, cu toate acestea, este, poate, perioada 
cea mai „explozivă” din punct de vedere inovator din istoria instituţiei. 
Ce ne puteți spune despre această înflorire a conservatorului pe care îl 
conduceţi? 

D.M.: Aţi punctat foarte bine faptul că nimic nu se întâmplă peste 
noapte! Beneficiem acum de roadele muncii celor de dinainte, care, 
aflându-se la cârma instituţiei, au dus o politică inteleapta și au construit 
în timp un sistem de relaţii interne și internaţionale care ne-au plasat 
acum într-o poziție favorabilă. Este adevărat că actualul context este 
mult mai ofertant din multe puncte de vedere decât cel din trecut — 
avem acces la resurse financiare din proiecte, inclusiv europene, prin 
care putem să ne dezvoltăm într-o manieră mult mai dinamică. Doar de 
câțiva ani, universităţilor li se alocă fonduri destinate exclusiv cercetării, 
asta și în funcţie de performanţele de care dă dovadă fiecare instituţie, 
fapt care a contribuit la o dezvoltare sensibilă și la această înflorire de 

care pomeneati. Evident, nimic nu se face de la sine si in spate se afla un 
volum impresionant de munca si implicarea cu trup si suflet a colegilor 
mei. 

Acum, în UNMB se derulează un proiect PNRR ce are ca obiective 
modernizarea și retehnologizarea infrastructurii digitale a universităţii, 
pe de-o parte, iar pe de altă parte dezvoltarea de competenţe digitale 
generale si cu specific muzical pentru studenţii, cadrele didactice și 
cercetătorii din instituția noastră. Sunt convinsă că această etapă va 
constitui un reper important în dezvoltarea universităţii și ne va 
deschide noi perspective. Într-un fel, este un pas făcut în viitor. Lumea 
de mâine, sunt convinsă, nu va fi deschisă decât celor care ţin pasul cu 
schimbările tehnologice. De aceea, este vital să asigurăm un spațiu 
virtual funcţional în care să fim conectaţi, în timp real, cu cele mai 
importante instituţii de profil din lume, de aceea este important să 
asigurăm conexiuni comunicationale viabile, puternice și stabile și să 
dezvoltăm platforme digitale de e-learning si de management 
universitar și administrativ. Asta nu presupune în niciun caz, așa cum se 
tem unii, că vom renunţa la învăţământul de tip „clasic”, direct, fata-tn- 
față, ci doar că ne vom îmbogăţi cu noi unelte tehnologice, care vor 
permite studenţilor noștri, de exemplu, să facă un masterclass în timp 
real cu o personalitate marcantă din domeniul interpretativ aflată în 
momentul acela la capătul celălalt al pământului, în condiţii perfecte 
audio și video, fără niciun delay, sau să participe, aflându-se în 
București, la un curs colectiv susținut la Paris, împreună cu studenți de la 
alte universităţi răspândite peste tot în lume. 

O altă realizare deosebită este constituirea consortiului universitar 
InTune, în cadrul Alianţelor Universitare Europene. Este singura alianță 
în domeniul Muzică, și din acest punct de vedere, este un experiment în 
derulare pentru noi, universitățile și conservatoarele partenere din cele 
opt centre culturale de prestigiu: Oslo, București, Paris, Helsinki, 
Barcelona, Viena, Haga și Belgrad. Prin această cooperare 
interuniversitară ne dorim să ne plasăm în circuitul cel mai exclusivist 
din spațiul european, un fel de „Elite Club” al învățământului superior 
muzical. Beneficiarii principali vor fi, bineînţeles, studenţii, cărora dorim 
să le oferim cele mai bune condiţii de învăţare, comunicare și acces la 
oportunităţi pentru a-și construi o carieră muzicală internaţională. 

Deși nu a fost preconizat în acest fel, cele două proiecte — PNRR 
digitalizare și Alianţa europeană InTune — se leagă între ele, deoarece o 

conexiune reală interuniversitară nu este posibilă fără un suport 
tehnologic performant. 


A.A.: Cum supraviețuiește o universitate de muzică alături de o 
multitudine de universităţi tehnice care aduc pe piață produse concrete, 
materiale ale cercetării? Sunt artiștii priviţi „altfel” dat fiind profilul 
aparte al cercetărilor lor? 

D.M.: Am supravieţuit și am trecut cu bine prin situaţii critice si 
crize de tot felul datorită unor oameni deosebit de inteligenţi, care au 
știut cum să pună problema și cum să ne pledeze cel mai bine cauza, la 
momentul potrivit. Este foarte important, chiar vital, să comunicăm în 
permanenţă cu colegii noștri universitari din alte domenii și să le 
explicăm specificul nostru și diferenţele sistemice inerente. În general, 
oamenii sunt atenţi și au bune intenţii, trebuie să știi doar cum să le 
comunici cel mai bine și în termenii cei mai adecvati problemele pe care 
le întâmpini, și evident, să vii cu soluţii concrete, iar pentru asta trebuie 
să fii mereu pregătit și să anticipezi mișcarea următoare. Este un proces 
care nu se termină niciodată, trebuie să o iei mereu de la capăt și să ai 
răbdare să explici de la început, cu convingere și persuasiune! Ceea ce s- 
a reușit în legislația românească din domeniul educaţiei universitare 
este de o importanţă capitală pentru învățământul artistic: un sistem de 
echivalare a cercetării științifice cu creaţia artistică, iar pentru asta 
trebuie să le mulțumim celor care au depus eforturi considerabile în 
acest sens: Dan Buciu, Valentina și Dan Dediu. Datorită acestor 
echivalări, universităţile de arte pot avea acces la finanţarea 
suplimentară, de pildă, acordată de Ministerul Educaţiei universităților 
performante în zona cercetării, iar cuantumul acestei finanţări poate 
ajunge până la 30% din buget, adică aproape o treime! Și tot datorită 
acestui sistem de echivalente ni s-a deschis partial accesul pe unele axe, 
pe anumite platforme de aplicații pentru proiecte de cercetare și centre 
de excelenţă. 


A.A.: Ati dezvoltat foarte mult zona de cercetare științifică a 
UNMB prin existenţa celor cinci centre principale care antrenează în 
proiectele lor nu doar cadrele didactice ci și studenţi și doctoranzi ai 
universităţii. Care este scopul dezvoltării acestei zone academice și cum 
se raportează aceste demersuri la actualitatea europeană universitară? 

D.M.: Este adevărat că în zona cercetării s-au realizat foarte multe 
în ultimul timp în UNMB, în mare parte datorită eforturilor și dedicării 

profesorului Nicolae Gheorghiţă, prorectorul cu cercetarea, și echipei de 
tineri exceptionali pe care o coordonează. În cadrul UNMB au avut loc 
simpozioane, congrese și întâlniri științifice de mare anvergură, care au 
reunit personalități dintre cele mai marcante pe plan mondial în 
domeniul muzicologiei, de la Oxford, Cambridge, Sorbona etc. Oaspetii 
noștri au remarcat în primul rând gradul înalt de implicare a studenților 
noștri, masteranzi și doctoranzi, în proiecte de cercetare de prim-nivel 
internaţional și calitatea deosebită a rezultatelor acestora. Profesorii, 
cercetătorii și studenţii noștri participă, de asemenea, la numeroase 
manifestări și evenimente care au loc în străinătate în cadrul proiectelor 
de cercetare derulate, unele în parteneriat cu centre universitare și 
culturale dintre cele mai prestigioase, UNMB alocând fonduri tot mai 
mari, de la an la an, în acest scop. Prin politica de internationalizare 
urmărim creșterea vizibilitatii universităţii și specialiștilor noștri în 
cercurile cele mai elevate ale muzicologiei și introducerea în fluxul 
internaţional de date a rezultatelor cercetărilor din România. Un 
obiectiv central îl constituie și aducerea la cunoștința publicului larg din 
tara și din străinătate a muzicii românești și a compozitorilor din 
România. Pe lângă CIMRO, în UNMB s-a creat Platforma muzicii 
românești, prin care se pot accesa, în format electronic, partiturile celor 
mai importante creații din muzica românească, precum și date 
biografice, recenzii, note critice și alte informaţii de interes despre 
muzicienii români. Ne-am propus ca în viitorul apropiat să digitalizăm 
integral fondul de partituri de muzică românească pe care îl avem și să îl 
punem la dispoziția publicului, în măsura în care reglementările legale în 
vigoare ne-o permit. 


A.A.: Cum vedeţi legătura dintre mediul universitar și cel 
preuniversitar vocational? Cum se influențează reciproc acestea și care 
sunt legăturile, puntile care s-ar putea crea pentru o mai mare fluenta a 
calităţii artistice între cele două medii? 

D.M.: Este normal să ne preocupe viitorul nostru! În școlile și 
liceele de astăzi se află studenţii nostri de mâine. Suntem foarte 
conștienți de acest lucru și în consecinţă am derulat de vreo patru ani 
încoace un program denumit PerformArt, prin care UNMB a încheiat 
parteneriate cu aproape toate unitățile de învățământ preuniversitar din 
România, de la școlile de artă din cartiere până la colegiile de muzică din 
toate judeţele și regiunile din tara. Profesorii noștri se deplasează în 
aceste școli și ţin cursuri și consultaţii gratuite pentru elevi. În plus, 

acordăm piane, împrumutăm și reparăm instrumente cu cei mai buni 
specialiști pe care îi avem, toate în regim de gratuitate pentru elevii și 
instituţiile din învățământul preuniversitar. Periodic, organizăm concerte 
și recitaluri la sediul UNMB în care protagoniști sunt elevii, pentru ca cei 
mici să se obișnuiască din vreme cu atmosfera din mediul academic și să 
se informeze direct de la sursă despre orice subiect îi interesează. Și nu 
suntem interesaţi doar de viitorii noștri potenţiali studenţi, ci ne 
preocupă și conștientizarea importanţei educației muzicale în școli, 
pentru ridicarea nivelului cultural general și formarea unor indivizi 
echilibrati cognitiv si emotional. În acest sens, pregătim studenţi si 
cursanţi pentru însușirea unor metode alternative de predare și învățare 
a muzicii, precum Dalcroze, Kodâly, Orff. 


A.A.: Ce proiecte în calitate de interpret dar și de coordonator al 
UNMB aveţi în derulare în prezent? 

D.M.: O parte din proiectele din viitorul apropiat sunt legate de 
ansamblul Profil, care este programat în Festivalul Cluj Modern și în 
SIMN. În afară de acestea, colega și buna mea prietenă Adriana Maier și- 
a pus în gând să mă scoată din zona stilistică a muzicii contemporane și 
să îmi aducă puţin romantism în viaţă, odată cu programarea la mijlocul 
lui aprilie a Cvartetului cu pian op. 25 de Brahms! Nu pot decât să îi 
apreciez inițiativa și să mă bucur anticipat, mai ales că alături de Brahms 
vom cânta și Cvintetul cu pian de Snitke, o lucrare tulburătoare! Un alt 
proiect de suflet vizează o deplasare la Chișinău, la mijlocul lui iunie, 
pentru o seară de spectacol în care voi interpreta două concerte 
românești, compuse de Doina Rotaru (Concert pentru vioară și 
orchestră) si Adrian Iorgulescu (Ipostaze VI pentru vioară, alămuri și 
percuție). În plus, voi susţine și două masterclassuri pentru studenții 
Academiei de Muzică, Teatru și Arte Plastice din Chișinău. 

În ceea ce privește proiectele UNMB, cred că le-am amintit deja pe 
cele mai importante. Obiectivele principale în acest moment ar fi să ne 
integrăm activ în circuitul Alianţei Europene prin programe derulate 
alături de cele mai prestigioase universităţi de muzică și conservatoare, 
să ne  modernizăm infrastructura digitală cu tehnologii înalt 
performante, să trecem în format digital, să arhivăm electronic și să 
punem la dispoziţia publicului larg fondul nostru de partituri de muzică 
românească și, bineînţeles, să le oferim studenţilor noștri cea mai bună 
formă de educaţie pe care ne-o putem permite! 

Andra Apostu 


A dialogue with violinist Diana Moș 


The dialogue with Mrs. Diana Moș creates an image of the modern, 
current, dynamic artist, the passionate artist, deeply committed to the 
music she performs on stage but also to the complex mechanisms of the 
musical academic environment. Elected unanimously for the third 
consecutive time as rector of the National University of Music in 
Bucharest at the end of last year, Diana Moș receives a natural 
validation of all the efforts she has made over the years in the service of 
Romanian music and university music education. 

PORTRETE 


Sorin Lerescu — acel lanus al componisticii 
contemporane românești 


Loredana Baltazar 


„Dacă tot ce 
„spune” muzica în noi s-ar 
putea reproduce integral 
în cuvinte, n-am mai avea 
evident nevoie de muzică”, 
sugera compozitorul 
Ștefan Niculescu într-un 
studiu despre „conținut și 

ee Aa formă” argumentând că, 

A MENU MaN prin verbalizarea structurii 
Wo A si semnificației muzicii „nu 
AN W W se va epuiza niciodată 

Ñ AARNA AN integral descrierea formei 
și conținutului „cognitiv” și „afectiv”, iar semnificația muzicii ne va 
apărea mereu polisemică.”! mai cu seamă în epoca postmodernă, în 
care se întrepătrund abordările scenice experimentale cu rememorări 
ale unor „ordini colective scrise” (din trecutul muzicii culte europene)?, cu 
inventivitatea construirii unei gramatici sonore proprii și cu atracția 
pentru ordinea specifică fenomenologiei arhetipale în tandem cu 
explorarea tipologiilor muzicale tradiționale est-europene. 


1 Sava, losif — Ștefan Niculescu și galaxiile muzicale ale secolului XX, Editura 
Muzicală a Uniunii Compozitorilor și Muzicologilor din România, București, 
1991, pag. 104. 
2 Sava, losif — Op. cit., pag. 67. 

Cumva, întocmai ca una dintre cele mai vechi divinităţi, zeul 
lanus, imaginat cu două feţe opuse, „una privind înainte, alta înapoi, ca 
simbol al veghii totale”1, compozitorul Sorin Lerescu se dovedește a fi un 
adept al interrelationarii trecutului cu viitorul, al continuității cu 
discontinuitatea, natura sa predominant lirică ghidându-l către o 
intentionalitate creatoare de un dualism controlat. Diversitatea stilistică, 
dinamică, instrumental-timbrală, ca atuuri intrinseci ale componisticii 
sale, îl caracterizează ca pe un autor deschis către idei novatoare dar nu 
ușor de „citit” în profunzime, o personalitate complexă care a abordat o 
sumă de genuri muzicale — simfonic, vocal-simfonic, concertant, 
cameral, instrumental și muzică de scenă — dintr-o perspectivă sintetică, 
un muzician reflexiv ce oscilează între naturalete și dramatism, 
limpiditate și ambiguitate, antrenând multiple fațete ale tipologiilor soli 
și tutti. Arsenalul său componistic aduce un spor de poeticitate creaţiei 
muzicale românești în ansamblu, investind-o cu atribute conceptuale 
particularizante; mai mult decât atât, elaboratul joc al contrastelor din 
muzica lui Sorin Lerescu trimite, rafinat, către atmosfera conflictuală 
tipică ambientului contemporan. 

Biografia compozitorului sintetizează, ea însăși, un spectru 
suficient de vast de preocupări, orientate către promovarea 
perseverentă a muzicii contemporane în diversele sale forme, pornind 
de la conceperea propriu-zisă a operei până la reprezentarea sa scenică 
acompaniată de necesarele referinţe explicative și critice. 


„Timp de trei ani, am studiat polifonie şi compoziţie cu 
Sorin Lerescu”, mărturisea, în editorialul din 25 mai 2010 al 
revistei online No. 14 plus minus, poeta, compozitoarea și 
teatrologul Veronica Anghelescu. „Am studiat Beethoven, 
Mozart, Messiaen, muzică contemporană, operă, armonie 
modală, orchestrație, istoria muzicii, estetică, filozofie, multe 
lucruri tehnice (...) şi atâtea altele. (...) Vreau doar să spun că 
darul de a preda compoziţia este unul rar. Este ceva atât de 
inefabil şi de greu de încadrat între barierele (inutile) ale unui 
plan de lecţie, încât mă gândesc că este ca şi cum cineva ar 
încerca să te înveţe cum să faci ca să îţi crească şase perechi de 
aripi. Sorin Lerescu m-a învăţat cum. 


1 Popa, M. D., Stănciulescu, Al., Florin-Matei, G., Tudor, A., Zgăvărdici, C., 
Chiriacescu, R. - Dicţionar enciclopedic, Editura Enciclopedică, București, 1993- 
2009. 

L-am cunoscut pe Sorin Lerescu atunci când am 
ascultat pentru prima oară lucrarea sa, Piano-Canto pentru 
pian si voce (vocea pianistului). Şocul contactului meu cu 
această muzică a fost atât de uriaş, încât am ştiut, chiar de 
atunci, că aceasta era Fiinţa de la care urma să învăţ 
compoziție. Îmi amintesc cuvintele colegului şi prietenului meu 
brazilian, Raul Passos, care a avut aceeaşi revelaţie ascultând 
câteva din lucrările lui Sorin Lerescu pe Internet şi care a decis 
să vină în România pentru a studia compoziţia cu domnia-sa. 
Există ceva, nu magic, ci puternic, adânc, delicat şi fragil, 
frumos, complicat şi, în acelaşi timp, simplu ca lumina pură, în 
muzica şi în personalitatea sa.”! 


Sorin Lerescu a studiat compoziţia sub îndrumarea unor maeștri 
cu un stil inconfundabil, precum Tiberiu Olah și Anatol Vieru, 
aprofundând-o sub auspiciile altor nume de rezonanţă: Ton de 
Leeuw, Brian Ferneyhough și Morton Feldman. Din perspectiva 
creatorului artistic, s-a alăturat, ca membru dar și ca președinte, unor 
jurii internaţionale de compoziţie fiind, în paralel, invitat să susțină 
prelegeri, seminarii și cursuri de compoziţie în Europa și SUA, în 
ambianța unor prestigioase instituții cu profil muzical. Participarea la un 
mare număr de festivaluri de anvergură din România, Europa, Asia, cele 
două Americi si Australia, ca și distincţiile primite — Premii ale Uniunii 
Compozitorilor și Muzicologilor pentru muzică de cameră (2003), pentru 
creaţii simfonice (2017), pentru lucrări multimedia (2020), Premiul 
„George Enescu” al Academiei Române pentru creaţie muzicală pe anul 
2003, dar și Meritul Cultural primit in 2004 — îl recomandă de la sine ca 
un nume marcant al arealului cultural contemporan. 

Capacitatea organizatorică de excepţie a lui Sorin Lerescu a fost 
probată, și ea, în numeroase evenimente culturale initiate și / sau 
coordonate de muzicianul român: în 1997 a fondat și a condus Festivalul 
Internaţional „Întâlnirile Muzicii Noi“ de la Brăila, ulterior a primit 
directoratul și co-directoratul artistic al Festivalului „Săptămâna 
Internatională a Muzicii Noi“, București (pentru ediţia a 14-a și, 
respectiv, a 19-a), conducând și edițiile 2005-2012 ale Festivalului 
Internaţional „MERIDIAN, Zilele SNR-SIMC“ din postura de președinte al 
Sectiunii Nationale Române a Societăţii Internationale de Muzică 


1 Anghelescu, Veronica — Editorial, No. 14 plus minus, 25 mai 2010, 
http://www.no14plusminus.ro/2010/05/ 

Contemporană (SNR-SIMC). Merită menţionat, în acest context, un 
dublet de idei novatoare apartenent directorului de festival Sorin 
Lerescu care, în cadrul Săptămânii Internaţionale a Muzicii Noi din 2004, 
extindea la nivel de serie două tipologii de concerte: DIMINEŢI DE 
MUZICĂ NOUĂ: RECITALURI-WORKSHOP (ai căror protagoniști — cadre 
didactice universitare din România și Japonia — au „provocat” studenții 
Universităţii Naţionale de Muzică să interacționeze zilnic cu câte un tip 
de instrument sau cu structura voce-pian, prin prisma unui repertoriu 
inedit) și PROFIL COMPONISTIC (o suită de evenimente audio-video care, 
prin intermediul unor prezentări muzicologice live centrate pe 
reprezentanţi de referinţă ai şcolii româneşti de compoziţie din ţară şi 
din diaspora, a prilejuit în acel an, în Aula Palatului Cantacuzino, 
contactul publicului de toate vârstele cu experienţe creatoare extrem de 
interesante, capabile de a inspira generaţiile mai tinere). Prioritare 
pentru menținerea nivelului valoric al culturii Cetăţii, din punctul său de 
vedere, dezbaterile, dialogurile şi schimburile de experienţă în plan 
estetic s-au regăsit și în proiectul intitulat „Cenaclurile Sectiunii 
Naţionale Române a Societăţii Internaţionale de Muzică Contemporană” 
pe care Sorin Lerescu l-a inițiat în 2011, gândindu-se că „este important 
pentru compozitori, muzicologi, interpreţi, dar şi pentru iubitorii de 
muzică, să cunoască mai îndeaproape fenomenul muzical contemporan 
în toate dimensiunile sale expresive, dar şi interrelatiile care pot exista 
cu alte arte” prin „analizarea principalelor tendinţe stilistice şi modalităţi 
de expresie artistică din muzica de azi”! 

Și cum aspiraţia supremă a oricărui creator este aceea de a-și 
găsi, printre instrumentiști, partenerii ideali de lucru care să-i înțeleagă 
și să-i redea muzica la nivel optim, dorinţa lui Sorin Lerescu de a aduce 
constant în fața spectatorilor de pretutindeni cele mai noi opusuri 
muzicale, care să acopere o panoplie extinsă de stiluri și tendinţe 
estetice, dar si nazuinta sa de a stimula deschiderea compozitorilor 
către noi formule interpretative, l-au determinat cu peste patru decenii 
în urmă, în 1982, să pună el însuși bazele unui ansamblu instrumental 
specializat pe care l-a denumit, generic, Grupul de Muzică Nouă 
TRAIECT. Mai mult decât atât, noul ansamblu urma să se transforme 
într-un creuzet al formării tinerilor interpreți, atrăgând simultan si 


1 Lerescu, Sorin — „Cenaclurile SNR-SIMC” — un nou început, No. 14 plus minus, 
25 noiembrie 2011, http://www.no14plusminus.ro/2011/11/ 

colaboratori din întreaga lume, formulă modulară prin care a pus în 
circuit nenumărate prime audiții, româneşti sau străine. 

Dincolo de atuurile sale deja enumerate, Sorin Lerescu este, însă, 
deţinătorul unui loc aparte în istoria componisticii românești datorită 
profilului său ce sondează atitudini afiliate mai multor direcţii estetice, 
dar și stări emoţionale care-i reflectă intensa implicare în procesul de 
creație. Complet și complex, arsenalul său creator include partituri 
simfonice, vocal-simfonice, concertante, camerale, pentru instrumente 
solo, pentru instrumente electronice, muzică de scenă și de film. 

»observam la Lerescu o constantă preocupare cu dihotomii 
precum consonantd-disonantd, introvertit-extrovertit şi continuitate- 
discontinuitate, el fiind captivat de pulsiunile interne ale fluxului muzical, 
pe care încearcă să le surprindă ambivalent: atât în opoziţie, cât şi în 
devenire”!, afirma compozitorul Dan Dediu în volumul său, Siluete în 
mișcare, căutând să-i pună în lumină personalitatea plurivalentă. lar cele 
șapte simfonii finalizate până acum alături de captivantele sale naratiuni 
concertante cu sau fără soliști cărora li se adaugă cele două cantate, cele 
aproape patruzeci de opusuri camerale și peste douăzeci destinate unor 
instrumente individuale precum și cele pentru controller MIDI și 
tehnologie electronică specifică tipologiei electroacustice, apoi opera în 
două acte URMUZICA după poemul erotico-eroic şi muzical urmuzian 
Fuchsiada cât și includerea lucrării sale camerale Suono Tempo II în 
conceptul coloanei sonore a lungmetrajului sci-fi Anya (producţie SUA, 
2019 - regia, imaginea, scenariul și montajul: Jacob Akira Okada și 
Carylanna Taylor) alcătuiesc, fără îndoială, osatura impresionantă a unei 
ample creaţii de autor. În plus, aportul său la proiectul anului pandemic 
2020 derulat de Asociaţia Jumătatea Plină și intitulat Redescoperind 
muzica imaginară s-a materializat în lucrarea Orizontul serii — schiţă a 
propriului refugiu către ANTI-spectacular, a aplecării către universul 
lăuntric în tentativa de redescoperire a sinelui. 

Elementele vocabularului său, concatenate după o logică 
ordonată sistematic, permit acumulări dezvoltătoare relevante, al cărui 
miez semnificativ dezvăluie o gândire sintetică de excepţie. Discursul 
muzical oscilează neostentativ între discontinuitate și continuitate, între 
static și evolutiv, demonstrându-și viabil reversibilitatea, iar melodica 
unduitoare gravitează în ambianța celorlalţi parametri fonici care 


1 Dediu, Dan — Sorin Lerescu şi efluviile diatoniei, în Siluete în mișcare, Editura 
Muzicală, București, 2021, pag. 184. 

fluctuează după scenarii bine definite conceptual. Fără parti-pris-uri, 
compozitorul apelează inventiv la întregul calup de sintaxe sonore, în 
funcţie de numărul, dinamica și culoarea „vocilor” instrumentale, de 
explorarea judicios controlată a tensiunii dramatice și de starea pe care 
dorește să o transmită. 

Avid de cunoaștere dar si de comuniune interculturală, 
compozitorul român proiectează lucrări precum Austral pentru clarinet 
solo, pe care le investește, generos, cu simbolistica unor „poduri peste 
culturi”, neuitând să investească, asumat, în capacitatea interpretativă a 
unor soliști admirabili din toate colţurile lumii ca: Pierre-Yves Artaud, 
Daniel Kientzy, Peter Handsworth, Barrie Webb, Anne Le Coutour, Marc 
Sieffert, Christine Marchais, John De Haan, Nickolai Kolarov, Patrick 
O’Keefe, lon Bogdan Ștefănescu, Constantin Sandu, Nicolae Licaret, 
Cornelia Petroiu, Doru Roman, Steliana Callos, Georgeta Stoleriu, Florin 
Diaconescu, Pompei Hărășteanu, Leontin Boanta, Ana si Maria Chifu, 
Radu Vâlcu si multi alții, încredințându-le partituri care să le valorifice 
inteligent disponibilitatea, talentul, varietatea paletei coloristice, 
resursele tehnico-expresive și incontestabilul profesionalism. 

Printre creaţiile sale se numără cicluri de compoziţii precum 
Modalis (I-IV), Phonologos (I-VII) sau interesantul tipar variational Solo- 
Multipli (în parcursul căruia clarinetul, contrabasul, trombonul și 
violoncelul beneficiază de câte o versiune solistică de dificultate înaltă, 
adecvată fonic particularitatilor fiecărui instrument în parte), dar si 
incursiuni delicate în suavul univers muzical-poetic, certificând atracția 
profundă a compozitorului față de versatilitatea mixturii dintre cuvânt și 
sunet cântat (1982 - O oră de iubire, ciclu de lieduri pentru 
mezzosoprană, bas şi pian pe versuri de Gheorghe Tomozei; 2013 - 
Portrait Imaginaire pour mezzo-soprano, saxophone et piano, Paris, 
Festival franco-anglais de poésie, versuri: Helene Dorion; 2014 — Relatio 
for tenor, flute, clarinet, cello and piano, Minneapolis, Balkanicus: 10th 
Annual Concert of Balkan Contemporary Music, versuri: loana leronim). 

De altfel, preocuparea asiduă a lui Sorin Lerescu fata de „mărirea 
și decăderea” cuvântului scris și a gândirii logice în sine s-a materializat 
în poate cea mai „provocatoare” lucrare a sa, inspirată de bizara 
personalitate a lui Demetru Dem. Demetrescu-Buzău cunoscut în istoria 
literaturii sub pseudonimul Urmuz, ale cărui texte apelează la grotesc, la 
deconstructie narativă, la elemente de metalimbaj impregnate de ludic 
în ipostaza de joc al semnificatiilor. Apartinand acestui strălucit 
precursor al mai multor orientari avangardiste, poemul eroico-erotic si 

muzical, în proză, Fuchsiada reprezintă, dupa Pompiliu Constantinescu, 
un „elogiu, învăluit în stângăcii poetice și absurditati voite, al libertăţii in 
artă”1. Sedus de neconventionalismul particular al expresiei urmuziene, 
de potentiala convergenţă a structurii dramatice cu elementele de 
metalimbaj care, în opinia sa, pot defini o construcție muzicală 
complexă, Sorin Lerescu a compus, în perioada 1996-1998, opera 
URMUZICA pe libretul semnat de muzicologul și profesorul universitar 
Pavel Puşcaş, unul din aspectele insolite ale acestui edificiu dramatic 
constituindu-l învestirea elementelor de comentariu şi interpretare a 
semnificaţiilor textului original cu un potential teatral de sine stătător. 
„Cheia stărilor contradictorii ale personajelor, a relaţiei antinomice 
dintre realitate şi aparenţă, a continuei dedublări, ca resort al acţiunii 
dramatice propriu-zise”? se regăsește muzical în factura structurală 
aparte a contrastului dintre continuitate şi discontinuitate, consonanta 
şi disonanta, stratificare polifonică şi omofonă, comic şi grotesc sau 
dintre sunetul determinat şi sunetul nedeterminat, acest contrast 
amprentând parcursul scenic în integralitatea sa. 

Dream Space si Voices II completează portretul unui muzician 
echilibrat, dar ispitit de efectele fuziunii dintre acustic și electronic 
generatoare de nebănuite debușeuri lirice; sunt schiţele unui visător al 
sunetelor luminoase ce-și abandonează fugar dinamismul, „la graniţa 
dintre sonorităţile muzicii new-age si ale celei ambiental-minimaliste”3, 
pentru a se regăsi într-o altă perspectivă melodică, susținută armonic de 
o consonanta dilatată în oglinzi aparent infinite. 

Și poate că, dintre toate, acest ultim tip de confesiune artistică îl 
definește cel mai bine pe omul Sorin Lerescu, în viziunea căruia 
Frumosul, Armonia, Continuitatea, Echilibrul lăuntric întregesc imaginea 
unui potenţial Paradis interior, exprimat, cu un farmec dezarmant, în 
succinta dar grăitoarea prezentare a propriului ansamblu: ,,TRA/ECT 
înseamnă pentru mine certitudinea unei idei de construcţie muzicală și 
semnul sub care am înţeles, în timp, valoarea noţiunilor de prietenie și 
dăruire în muzică.” 


1 Constantinescu, P. - Vremea, IV, nr. 162, 25 ian. 1931. 
2 Lerescu, Sorin — Despre opera URMUZICA, No. 14 plus minus, 10 mai 2011 
(extras din volumul Teatrul instrumental, Editura Fundatiei Romania de Maine, 
Bucuresti, 2001), http://www.no14plusminus.ro/2011/05/ 
3 Dediu, Dan — Sorin Lerescu şi efluviile diatoniei, in Siluete în mișcare, Editura 
Muzicala, Bucuresti, 2021, pag. 185-186. 

SUMMARY 


Loredana Baltazar 


Sorin Lerescu - that Janus of contemporary Romanian musical 
composition 


Just like the god Janus, the protector of transitional phenomena 
imagined with two opposite faces, the composer Sorin Lerescu is an 
adept of synthetic thinking, of the interrelation of the past with the 
future, of continuity with discontinuity, his predominantly lyrical nature 
guiding him towards a creative intentionality of controlled dualism. The 
stylistic, instrumental-timbral, dynamic diversity, as intrinsic assets of his 
composition, recommend him as an author open to innovative ideas but 
not easy to "read" in depth, a complex personality who has tackled a 
sum of musical genres — symphonic, vocal-symphonic, concertante, 
chamber, instrumental and stage music — from a synthetic perspective, a 
reflective musician whose particular sensibility oscillates between 
naturalness and drama, limpidity and ambiguity, engaging multiple 
facets of solo and tutti typologies. His compositional arsenal brings an 
increase of poeticism to Romanian musical creation as a whole, 
investing it with particular conceptual attributes; moreover, the 
elaborate play of contrasts in Sorin Lerescu's music refers, in a refined 
way, to the conflictual atmosphere typical of the contemporary 
environment. 

Dirijorul George Georgescu — 
o carieră de excepţie 


George-Andrei Butcă 


Figură proeminentă a vieţii culturale românești, George 
Georgescu s-a impus ca nume de referinţă în galeria dirijorilor din prima 
jumătate a secolului XX prin „capacitatea de a unifica energiile 
orchestrei în scopul tălmăcirii muzicii aşa cum el o înţelegea, o trăia şi o 
restituia publicului, care îl admira fără rezerve”. Conform mărturisirilor 
cunoscutilor săi, George Georgescu a fost un dirijor care, de-a lungul 
prodigioasei sale cariere de aproape cinci decenii, în urma unei 
laborioase activități de cizelare a redării unei partituri, oferea publicului 
viziunea sa profund originală. Se spune că succesul unui concert îi 
stimula constanta aspirație către perfecţiune. Caracterizat de o 
organizare exemplară deopotrivă în plan personal și profesional, George 


1 Mircea Opreanu, Am cântat sub bagheta maestrului George Georgescu, 
Bucureşti, Editura Muzicală, 1993, p. 21. 

Georgescu  reuşea de fiecare dată -— potrivit mărturiilor 
contemporanilor- „să ducă la bun sfârşit ceea ce-şi propunea”?. Soţia 
maestrului, doamna Tutu Georgescu, destăinuia că „puterea de muncă 
sporea în raport cu valoarea artistului. Georgescu era mereu dornic de a 
lucra mai mult, mereu activ, neînduplecat, încercând să realizeze artă 
adevărată”?. Era apreciat pentru evidentul „temperament năvalnic şi 
arta de cizelator”, „o împerechere rară de calităţi”, cărora li se adaugă 
extraordinara capacitate expresivă a maestrului atât prin „mişcările 
braţelor, cât şi prin mimica fetei”?. 

Pe tot parcursul îndelungatei sale activităţi dirijorale, din 1918 — 
anul debutului său la pupitrul Orchestrei Filarmonice din Berlin — și până 
în 1964 — anul morţii sale —, a reușit să se menţină într-o poziţie 
echidistantă deși a trăit într-o lume adesea cuprinsă de idealuri şi patimi. 
Învinuit de unii dintre colegi de „egoism profesional şi grave încălcări 
deontologice”?, privit retrospectiv, prin prisma realizărilor, se poate 
afirma că maestrul a încercat să ducă la bun sfârşit misiunea asumată la 
revenirea în ţară, în 1920, şi anume aceea de a promova şi pune în 
valoare Filarmonica din București, precum şi Școala românească de 
creaţie şi interpretare. Cu timpul „umbrele” s-au estompat, rămânând 
imaginea dirijorului înzestrat cu excepţionale calităţi şi a directorului de 
instituţii animat de „dragostea şi respectul pentru arta noastră 
comună”” — după cum îl caracteriza într-o scrisoare un aristocrat al 
spiritului, Mihail Jora. 


George Georgescu s-a născut la Sulina, în familia lui Leonte 
Georgescu, șeful vămii, și a Elenei Stefanitzi, fiica căpitanului portului. 
George a fost al patrulea copil al cuplului, singurul care a trăit, restul 
stingându-se la scurt timp după naștere. Meseria lui Leonte Georgescu 
presupunea schimbări de domiciliu și astfel, prima mutare care l-a 
afectat și pe George, a fost la Galaţi. Talentul şi dragostea pentru muzică 
s-au făcut de timpuriu sesizate, copilul fiind înzestrat cu evidente 
aptitudini muzicale. Cu toate acestea, în perioada petrecută în orașul de 


1 losif Sava, lubiţi muzica secolului XX, Bucureşti, Editura, Editura Albatros, 
1984, p. 113. 

2 Tutu Georgescu, George Georgescu, Bucureşti, Editura Muzicală, 2001, p. 111. 
3 Tutu Georgescu, p. 263. 

4 losif Sava, Alexandru Rădulescu — Dirijori români — Şase decenii pe Estrada 
Ateneului, Ed. Muzicală, Bucureşti, 1985, p. 155-206. 

° Tutu Georgescu, p. 209. 

pe malul Dunării, nu a beneficiat de îndrumare de specialitate. După 
schimbări temporare de domiciliu între București, Giurgiu și Galaţi, 
George Georgescu s-a stabilit la Bucureşti, cu intenţia de a-şi urma visul 
— acela de a studia muzica la Conservator. Initial a fost repartizat la clasa 
profesorului Ercole Carini, pentru a studia contrabasul, deoarece 
depăşise vârsta cerută pentru instrumentele care corespundeau 
preferințelor sale — vioara sau violoncelul. După aproximativ trei luni, 
profesorul de contrabas îl recomandă pe Georgescu colegului său, 
Constantin Dimitrescu, şi astfel, George Georgescu a continuat prin a 
studia violoncelul — instrument căruia îi va datora pentru început 
consacrarea. De asemenea, a studiat armonia, compoziţia şi muzica de 
cameră cu Dumitru Georgescu-Kiriac, Alfonso Castaldi şi Dimitrie Dinicu. 

Primul concert ca instrumentist l-a susţinut patru ani mai târziu, 
în anul 1910. George Georgescu a absolvit cursurile în patru ani, în loc 
de şapte, fiindu-i recunoscute capacităţile artistice şi intelectuale 
deosebite. A obţinut nota 10 la examenul final, în faţa tuturor 
profesorilor săi şi a preşedintelui juriului — Dimitrie Popovici-Bayreuth, 
care era directorul Conservatorului în acea perioadă. George Georgescu 
a avut în program Concertul pentru violoncel nr. 2, op. 14 în la minor de 
Karl Davidov şi Suita nr. 3 BWV 1009 în do major de Johann Sebastian 
Bach. 

Încurajat de atitudinea plină de entuziasm a colegului său de 
facultate, violistul Theodor Popovici care decide în 1910 să-şi continue 
studiile în Germania, Georgescu încearcă din răsputeri să strângă bani 
pentru a pleca și el la Berlin. În acest scop, „a concertat cu succes la 
Galaţi, Burdujeni, Giurgiu si Bucureşti”?, astfel că în scurt timp a reușit 
sa-și îndepliească de a evolua în calitate de solist. 

Ajuns în Germania, la Hochschule fur Musik din Berlin, tânărul 
muzician s-a pregătit pentru a fi ascultat de celebrul violoncelist şi 
profesor Hugo Becker. Pe lângă fructuoasa activitate didactică, Becker 
făcea parte şi din cunoscutul Cvartet Marteau, ansamblu care susţinea 
concerte în toată Europa. Becker l-a ascultat pe George Georgescu şi i-a 
remarcat din prima clipă talentul nativ, căruia i se alătura deocamdată o 
tehnică deficitară. După partea | a Concertului de Camille Saint-Saéns, cu 
care Georgescu cucerise anterior publicul bucureştean, profesorul i-a 
spus: „Frumos, foarte frumos tinere! Ai simţ muzical. Ton. Asta e aur. Ai 


1 Tutu Georgescu, p. 58. 

cântat frumos; dar nu şi bine. Trebuie să luam totul de la inceput”?. 
Multe ore de studiu au făcut uitate aceste imperfectiuni şi profesorul 
era din ce în ce mai mulţumit de evoluţia discipolului său. Georgescu 
mergea de trei ori pe săptămână la profesor iar acasă repeta ore în şir. 
Lecţiile pe care le lua de la Becker erau extrem de costisitoare, astfel 
încât după un timp Georgescu a rămas fără bani. Profesorul însă „l-a 
încurajat şi chiar a acceptat să-l sprijine financiar”?. Cele câteva luni de 
dinainte de admitere s-au scurs şi Georgescu a promovat examenul la 
Hochschule fiir Musik, la clasa maestrului său, dar şi la cele de 
compoziţie şi dirijat, avându-i profesori pe Robert Kahn, respectiv Arno 
Kleffel. Georgescu l-a avut aici coleg pe Enrico Mainardi, cel ce urma sa 
devină mai târziu colegul lui de podium. 

Calitățile deosebite şi progresul remarcabil ale lui George 
Georgescu l-au făcut pe Hugo Becker să-i propună locul său în Cvartetul 
Marteau, după ce acesta s-a retras. Acesta a luat decizia pentru că s-a 
convins de profesionalismul său, îi aprecia „seriozitatea, calitatea, 
sunetul, muzicalitatea, sensibilitatea de a percepe cea mai mică intenţie 
a colegului cu care cânta”3. Cvartetul Marteau, din care făcea parte 
acum şi George Georgescu, a susţinut turnee în numeroase ţări 
europene, dar, fireşte, numele i-a devenit cunoscut mai ales în 
Germania. Măiestria sa interpretativă a atras admiraţia unor mari dirijori 
ai vremii precum Arthur Nikisch şi Richard Strauss. 

Întrucât la declanșarea Primului Război Mondial, în 1914, 
Cvartetul Marteau și-a încetat activitatea, George Georgescu a optat 
pentru o carieră solistică. În decembrie 1916, aflat la Königsberg, pe 
când interpreta Concertul pentru violoncel al prietenului său Eugen 
d'Albert, a simţit o cumplită durere la mâna stângă, aşa-numita „crampă 
a virtuozilor”, care — după afirmaţia exegetului Lucian Predescu — „a pus 
capăt carierei solistice a tânărului violoncelist”?. Debusolat, confruntat 
cu această situaţie-limită care nu-i lăsa loc de prea multe posibilităţi, a 
urmat sfatul profesorului său de dirijat de la Hochschule fur Musik, 
Kleffel: „ultimul tău ban să-l cheltuieşti ca să devii şef de orchestră””. 


1 Tutu Georgescu, p. 53. 

2 ***, >? în Rampa, Bucuresti, an XIII, nr. 3029, 27 februarie 1928, p. 3. 

3 Tutu Georgescu, p. 66. 

Lucian Predescu, Enciclopedia României. Cugetarea, Bucureşti, Editura 
Saeculum, Vestala, 1999, p. 347. 

> losif Sava, p. 112. 

Acest lucru a fost posibil doar datorită perspicacitatii și susținerii lui 
Arthur Nikish, prim-dirijor al Orchestrei Filarmonicii din Berlin și al 
Orchestrei Gewandhaus din Leipzig, și a celui ce-i devenise prieten, 
Richard Strauss. Astfel, Georgescu a reușit să-și găsească noul drum în 
viață, devenind asistentul lui Nikisch și dobândind o tehnică dirijorală 
solidă. 


Prima apariţie publică a lui George Georgescu în calitate de 
dirijor a avut loc în luna februarie a anului 1918 în Sala „Beethoven”, la 
pupitrul Orchestrei Filarmonice din Berlin. Programul a cuprins pagini cu 
suflu romantic, menite să-i pună în valoare atât temperamentul, cât şi 
profesionalismul: Simfonia nr. 6 în si minor, op. 74, „Patetica” de Piotr 
Ilici Ceaikovski, poemul simfonic Till Eulenspiegel, op. 28 de Richard 
Strauss şi Concertul pentru pian şi orchestră în la minor, op. 16 de 
Edvard Grieg, cu Gertrud Hirschler-Marcks solistă. În sursele 
bibliografice existente, acest concert figurează în data de 15 februarie?. 
Această dată se cuvine însă rectificată. Volumul publicat în 1982 de 
Peter Muck şi H. Schneider, intitulat Einhundert Jahre Berliner 
Philharmonisches Orchester: Bd. Die Mitglieder des Orchesters, die 
Programme, die Konzertreisen, Erstund Urauffiihrungen?, menţionează 
acest concert la pagina 175. Autorii, care au avut acces la arhiva, 
consemnează faptul că dată desfăşurării acestui concert este 21 
februarie. 

Contextul în care s-a desfăşurat evenimentul apare explicat și la 
pagina 32 din documentata monografie publicată de muzicologul Viorel 
Cosma în 1987, Dirijorul George Georgescu. Mărturii in 
contemporaneitate. Din această sursă aflăm că „izbucnise primul război 
mondial. Nemţii nu îi priveau cu ochi buni pe români. Totuşi, prin 
intermediul pianistei germane Gertrud Hirschler-Marcks care dorea să 
cânte Concertul de Edvard Grieg, George Georgescu a obţinut — contra 
cost — Orchestra Filarmonicii din Berlin”. 


1 Viorel Cosma, Dirijorul George Georgescu. Mărturii în contemporaneitate, 


Editura Muzicală, Bucureşti 1987, p. 32. 
2 Peter Muck şi H. Schneider, intitulat Einhundert Jahre Berliner 
Philharmonisches Orchester: Bd. Die Mitglieder des Orchesters, die Programme, 


die Konzertreisen, Erst- und Urauffiihrunge, ediţie on-line, 
https://books.google.ro/books/Gertrud+Hirschler-Marcks accesat la 
21.03.2020. 

Aparitia sa pe podiumul dirijoral este remarcata elogios in presa 
vremii: „Ca debutant la pupitru, apare George Georgescu pe care l-am 
cunoscut până acum ca excelent violoncelist”! scrie Berliner Tageblatt 
din 27 februarie 1918. „Concertul domniei sale de aseară a avut un 
strălucit succes, ceea ce ne face să credem că va avea cele mai mari 
satisfacţii în cariera sa dirijorală”. La aceeași dată, 27 februarie 1918, 
Das Kleine Journal apreciază cu entuziasm exuberant meritele tânărului 
dirijor. „Pentru prima oară George Georgescu susține un concert în 
calitate de dirijor al Filarmonicii”?. 

Ca urmare a succesului obţinut, tânărul muzician român este 
solicitat să dirijeze și alte concerte la Filarmonica din Berlin, remarcate 
de presă. lată ce nota cronicarul de la Allgemeine Zeitung în 20 februarie 
1919: „George Georgescu și-a creat un fel personal de a dirija și prin 
tehnica ce o stăpânește, susţinută de căldura și elanul său muzical, 
interpretarea lui elegantă, artistică, te învăluie, te captivează”5. 

Ecoul succeselor repurtate în Germania ajunge desigur și în 
România. Dimitrie Dinicu, directorul Orchestrei Ministerului Instrucțiunii 
Publice și Cultelor, îl invită să concerteze la București. Debutul său la 
pupitrul Orchestrei Ministerului Instrucțiunii Publice din data de 4 
ianuarie 1920, la Ateneul Român, a marcat începutul colaborării sale cu 
această orchestră timp de patru decenii. Astfel, în istoria vieţii muzicale 
românești, perioada datorată lui George Georgescu, s-a înscris drept una 
de referinţă pentru cel mai înalt profesionalism pe prima scenă a ţării. 

În aprilie 1920 George Georgescu este numit director artistic al 
Societății pe Acțiuni  „Filarmonica”, iar Orchestra Ministerului 
Instrucțiunii Publice revine la denumirea de Orchestră Filarmonică. În 
timpul celor două directorate ale sale, Filarmonica bucureșteană va intra 
în rândul ansamblurilor simfonice de prim rang din lume. 

Chiar din prima stagiune la pupitrul Filarmonicii a dirijat 14 
concerte și a diversificat mult repertoriul. Ajutorul a venit și din partea 
regelui Ferdinand care l-a convocat, spunându-i: „Dragă Georgescu, 
până acum am avut un ansamblu orchestral al cărui dirijor, cu toată 
strădania lui, nu avea strălucirea cerută de această funcţie. Azi, prin 
dumneata, avem un șef de orchestră dar nu avem o orchestră 


1 Leopold Schmidt, „Aus den Konzerten” în Berliner Tageblatt und Handels- 
Zeitung, Abend Ausgabe, p. 2, 27.02.1918. 

2 Heinrich Maurer, fără titlu specificat, în Das Kleine Journal, Berlin, 27.02.1918 
3 Tutu Georgescu, p. 78. 

adevărată. M-am sfătuit cu Regina și ne-am decis să pleci la Viena să faci 
un concurs de elemente de orchestră pentru completarea șefilor de 
pupitru. Dumneata ești în măsură să apreciezi nevoile unei Filarmonici. 
Stai cât va fi nevoie. Beneficiezi de sprijinul nostru material”?. În urma 
selectării elementelor, Filarmonica a ajuns, pentru prima oară, o 
formaţie de 100 de instrumentiști. Directorul Georgescu a asigurat și 
achiziționarea unor instrumente noi, dar și angajarea unor 
instrumentiști străini de mare talent de la Viena care devin șefi de 
partidă ai orchestrei bucureștene. Pe lângă numeroasele serii de 
concerte susținute la Ateneu cu programe din cele mai variate, 
Georgescu a creat stagiuni pentru tineret, cu intrare liberă, cât și 
festivaluri care se desfășurau cu regularitate, cu scopul de a familiariza 
publicul român cu marea muzică universală. Acest tip de festival 
prezenta creația unui singur compozitor, cum au fost Festivalurile 
Beethoven, Haydn, Richard Strauss, Brahms, Wagner, Ceaikovski, 
Musorgski, Rachmaninov, Prokofiev, Dvorak etc. Cu o exigentă 
disciplina, tact si rigurozitate in ceea ce priveste redarea textului 
muzical, Georgescu a reușit să omogenizeze sonoritatea ansamblului, 
având ca rezultat crearea acelei amprente sonore specifice, definitorii 
pentru orice orchestră cotată la cel mai înalt nivel. 

În anul 1921 (9 martie) a dirijat pentru prima oară în România 
integral Simfonia a IX-a de Ludwig van Beethoven cu participarea 
Corului „Carmen” dirijat de Dumitru Georgescu Kiriac. 

Începând cu 1920, odată cu preluarea direcţiei artistice a 
Orchestrei Instructiei Publice, viitoarea Filarmonică a României, tânărul 
dirijor și-a asumat și misiunea de a aduce publicului lucrări din 
repertoriul clasic al tuturor marilor orchestre din lume, cât și creații 
marcante contemporane, atât de autori străini, cât și de autori români — 
obiectiv urmărit cu perseverenţă pe parcursul întregii sale cariere. Era 
pariul lui îndrăzneț de a imprima o nouă dinamică vieţii muzicale din 
tara si de a situa prima orchestră a României la nivelul celor mai celebre 
falange din lume. 

S-au cântat la București lucrări de anvergură în primă audiție, la 
scurt timp dupa prima lor audiție absolută, precum Noapte transfigurată 
de Arnold Schönberg în 1922 (p.a.a. 1903), Pasărea de foc de Igor 
Stravinski în 1925 (p.a.a. 1910), Simfonia | de Serghei Prokofiev în 1927 
(p.a.a. 1918), Petrușka de Stravinski în 1927 (p.a.a. 1911), Impresii din 


1 Tutu Georgescu, p. 87. 

Music-hall de Gabriel Pierné in 1928 (p.a.a. 1926), Pacific 231 de Arthur 
Honegger în 1928 (p.a.a. 1923), Mormântul lui Couperin si Bolero de 
Maurice Ravel in 1929 (p.a.a. 1917), respectiv 1930 (p.a.a. 1928), Pinii 
din Roma de Ottorino Respighi in 1931 (p.a.a. 1924), Rapsodia pe o tema 
de Paganini de Serghei Rachmaninov in 1937 (p.a.a. 1934), Simfonia | de 
Dmitri Șostakovici în 1937 (p.a.a. 1926), Le sacre du printemps de Igor 
Stravinski in 1937 (p.a.a. 1913), Simfonia a III-a de Rachmaninov în 1953 
(p.a.a. 1936), Simfonia a VIl-a de Prokofiev în 1954 (p.a.a. 1952) și 
Concertul nr. 2 pentru pian și orchestră de Șostakovici în 1959 (p.a.a. 
1957). 

Pe scena Ateneului Român au evoluat personalităţi ale lumii 
muzicale internaţionale printre care compozitorii Maurice Ravel, Bela 
Bartok, Pietro Mascagni, Igor Stravinski, Alfredo Casella, Karol 
Szymanowski, Vincent d’Indy, dirijori de prestigiu precum Felix 
Weingartner, Hermann Scherchen, Bruno Walter, Erich Kleiber, Herbert 
von Karajan, Gabriel Pierné, Paul Paray, pianistii Alfred Cortot, Arthur 
Rubinstein, Claudio Arrau, Wilhelm Backhaus, Marguerite Long, Paul 
Wittgenstein, Wilhelm Kempff, Eugen d'Albert, Walter Gieseking, 
violonistii Jacques Thibaud, Joseph Szigeti, Bronislav Hubermann, Alma 
Moodie, Georg Kulenkampff, Henryk Szeryng, violoncelistii Emmanuel 
Feuermann, Gaspar Cassad6, Enrico Mainardi, Pablo Casals, care au dat 
strălucire stagiunilor de concerte desfășurate la Bucuresti. 

Dintre interpreţii care și-au făcut debutul sub bagheta lui George 
Georgescu pot fi menţionaţi pianistul Claudio Arrau (pe 14 februarie 
1919 la Berlin cu Orchestra Filarmonicii din Berlin), violonistul Henryk 
Szeryng (pe 6 ianuarie 1933 la Varșovia cu Orchestra Filarmonicii din 
Varșovia), violoncelistul Antonio Janigro (1937 la București cu 
Filarmonica din București). 

De asemenea, muzicieni români ce aveau să dobândească 
renume international au fost sprijiniți la începutul carierei de către 
dirijorul George Georgescu. Sub bagheta sa, au concertat, la început, dar 
și în plină glorie, soliști precum Dinu Lipatti, Lola Bobescu, Valentin 
Gheorghiu, lon Voicu, Radu Aldulescu, Vladimir Orlov. 


Paralel cu activitatea desfășurată la Filarmonică, George 
Georgescu a condus timp de opt stagiuni Opera Română din București. 
Printre obiectivele sale, ca și la Filarmonică, s-au numărat: ridicarea 
calităţii prestatiilor, punerea în scenă a unui repertoriu variat și înnoit, 
aducerea unor soliști de calitate și realizarea unor montări inovatoare. 

Preluarea acestei funcţii a avut ca rezultat ridicarea prestigiului 
profesional al instituţiei. În perioada directoratului, Georgescu a sprijinit 
lansarea pe prima scenă lirică a ţării a unor interpreţi precum George 
Niculescu-Basu, George Folescu, Maria Snejina, Alexandru Lupescu, 
Sigismund Zaleski, Constantin Stroescu, Victoria Costescu-Duca, Elena 
Saghin, Virginia Miciora, Mimi Nistorescu, Elena Basarab, Emilia Gutianu, 
Margareta Metaxa, Florica Cristoforeanu, Șerban Tassian, Mihail Știrbei, 
Petre Ștefănescu-Goangă. Datorită prestigiului internaţional al dirijorului 
George Georgescu, soliști de cea mai mare notorietate precum Franca 
Somigli, Feodor Saliapin sau Germaine Lubin au acceptat invitaţia sa de a 
cânta în spectacole la Opera Română sau pe scena Ateneului Român. 

În cele trei mandate de director și dirijor al Operei Române din 
București, George Georgescu dirijează 112 spectacole și introduce în 
repertoriul teatrului de Operă 56 prime auditii?. 

Dintre acestea, 18, precum Aida de Giuseppe Verdi, Carmen de 
Georges Bizet, Fidelio de Beethoven, Flautul fermecat de Mozart, 
Manon și Thais de Jules Massenet, Ora spaniolă de Maurice Ravel, 
Parsifal, Walkiria, Vasul fantomă de Wagner, Salomeea de Richard 
Strauss, Tosca și lelele de Giacomo Puccini, Mireasa vândută de Bedřich 
Smetana, O noapte furtunoasă și Nuntă în Carpaţi de Paul 
Constantinescu, Faust de Charles Gounod și baletul Cutia cu jucării de 
Claude Debussy au fost interpretate sub bagheta sa. La iniţiativa sa, a 
luat ființă prima școală românească de balet, atât de necesară pentru 
formarea interpretilor în spectacolele de balet ale Operei Române. 

Pe lângă activitatea în ţară, George Georgescu a fost constant 
invitat să dirijeze orchestre de prestigiu din întreaga Europă (Paris, 
Monte Carlo, Viena, Salzburg, Berlin, Roma, Florenta Dresda, Leipzig, 
Frankfurt pe Main, Madrid, Barcelona, Constantinopol, Praga, Sofia). 
Ulterior, după ce orchestra Filarmonicii bucureștene a ajuns la nivelul 
cerințelor sale, George Georgescu a întreprins numeroase turnee în 
străinătate la pupitrul acestui ansamblu. 


1 George Georgescu a înscris în repertoriul teatrului de Operă următoarele 37 
titluri: Mefistolele, Bărbierul din Sevilla, Lakmé, Navareza, Samson si Dalila, 
Balul mascat, Araqoneza, Cavalleria Rusticana, Paiate, La Traviata, La Wally, 
Boris Godunov, Fedora, Hänsel si Gretel, Rigoletto, Povestirile lui Hoffmann, 
Reaele Isului, Ebreea, Tricornul, La Manevre, Invitatia la vals, Chopiniana, 
Copellia, Căsătoria secretă, Fata din Far West, La drumul mare, Tiefland, 
Andrea Chénier, Ernani, Lucia, Seara mare, Giuvaerele Madonei, La piaţă, Iris, 
Javotte, Daphnis si Chloe, Luiza. 

În intervalul 1926-1927, Georgescu a fost invitat de Regina Maria 
să facă parte din delegaţia ce o însoțea în S.U.A. Cu această ocazie, 
impresarul Arthur Judson i-a propus dirijorului român să-l înlocuiască la 
pupitrul Filarmonicii din New York și al Operei din Washington, pe 
Arturo Toscanini, indisponibil din motive de sănătate, într-o amplă serie 
de concerte și spectacole de operă. Adrian-Silvan lonescu menţionează 
la pagina 34 a cărţii sale Regina Maria si America: „Dirijorul Georgescu 
naviga și el spre America, unde avea programate, mai multe concerte, la 
primul dintre ele solicitând gratioasa prezenţă a Reginei”?. 

Cronicile timpului ne redau impresiile pe care le-a lăsat 
muzicianul român. Musical Courrier New York din 20 ianuarie 1927 
consemna: „George Georgescu, șef român, dirijează Orchestra 
Filarmonică din New York, în locul lui Toscanini, încă bolnav. După o 
execuţie electrizantă a Miresei vândute de Smetana, ne-a dat apoi 
Simfonia de Schubert, o încântătoare interpretare a frumuseţilor adânci 
ale partiturii. A fost suficient de sentimental, fără să cadă in dulcegarie. 
Echilibrul programului a fost redat cu mijloace expresive, transformând 
concertul serii într-o adevărată desfătare artistică. Don Juan de Richard 
Strauss a fost o execuţie plină de viata, în care abilitatea domnului 
Georgescu s-a dovedit cuceritoare”?. Dirijorul Eugen Ormandy, pe 
vremea aceea violonist în orchestra new-yorkeză condusă de Georgescu, 
declara cu mulţi ani mai târziu: „Don Juan-ul lui Richard Strauss va 
rămâne în amintirea mea ca una dintre cele mai emotionante execuţii 
ale acestui poem simfonic pe care le-am trăit vreodată”3. 

În același timp, Georgescu a fost invitat să dirijeze și Opera din 
Washington în spectacolele cu Boema şi Carmen. Washington Evening 
Star declara că „felul cum Georgescu mânuiește bagheta în această 
execuţie este un eveniment istoric în analele Operei din Washington. În 
timp ce dirijează, se avântă cu tot sufletul în arta sa. Folosește o gestică 
plină de individualitate și extrem de expresivă, cu care realizează 
efectele dorite în chipul cel mai strălucitor. E atent la fiecare notă din 
partitură si evident își dă toată silinta să conducă opera orchestrală 
astfel încât să nu domine pe cântăreţi”?. Periodicul Washington Post 


1 Adrian-Silvan lonescu, Regina Maria și America, Editura Noi Media Print, 
București, 2009, p. 34. 

2 Autor nespecificat, titlu nespecificat în Musical Courier, New York, 20.01.1927 
3 Tutu Georgescu, p. 175. 

4 Autor nespecificat, titlu nespecificat în Washington Post, New York, 
10.01.1927. 

scria la rândul lui: „Mare interes a stârnit apariția noului dirijor al Operei 
Naţionale din Washington, George Georgescu, un renumit muzician 
roman. [...] Georgescu a fost puternic ovationat. Se simţea foarte stăpân 
pe sine și curând a devenit clar ca mlădioasa partitură a lui Puccini, cu 
plăcutele, gratioasele ei măsuri, nu avea niciun secret pentru el și că în 
ciuda timpului scurt pe care l-a avut pentru repetiţii, avea sub control pe 
toți membrii orchestrei mărite. Au fost de ajuns câteva măsuri din 
primul act pentru ca publicul să-și dea seama că noul dirijor era un 
maestru al artei sale. Atacurile erau minunate, iar tempo-urile și 
nuanțele sale, o desfătare pentru auz. Dirija nu numai cu bagheta ci și cu 
întregul său trup, care se mișca furat de ritmul și de farmecul 
ademenitor al partiturii lui Puccini. [...]”7. 

Revenit în Europa în primăvara anului 1927, Georgescu a dirijat 
mai întâi Orchestra „Colonne”, iar în anii ce au urmat, a susţinut 
numeroase concerte la Paris, Monte-Carlo, Roma, Budapesta, Varșovia 
etc. Evocând un concert al Orchestrei Simfonice din Paris sub bagheta lui 
Georgescu, Florent Schmitt mărturisea în ziarul Feuilleton du Temps: „Dl. 
Georgescu ne prezintă o Domestică extra-ultra, neobișnuită, o perlă, un 
vis! Ce să zic — această operă greoaie, indigestă, lungă, difuză și, peste 
toate, iremediabil tonală, printr-o singură atingere a baghetei sale 
magice, Georgescu o transformă pur și simplu în capodoperă. Însuși 
Strauss nu și-ar mai recunoaste-o. [...] din păcate nu toți șefii de 
orchestră au magnetismul într-adevăr extraordinar al unui Georgescu, 
același elan și în același timp acea luciditate, căruia nu-i scapă nici un 
detaliu, acel miraculos instinct al justei nuanţe și al importanţei mai mult 
sau mai putin mare a planurilor succesive”?. Emile Vuillermoz scria în 
Excelsior din 13 ianuarie 1930: „De multă vreme obisnuitii concertelor 
noastre nu auziseră astfel de aclamații și aplauze așa de prelungite. A 
fost un delir. Noi nu suntem surprinși. Georgescu e un șef de orchestră 
al cărui dinamism nu se exercită numai în direcţia instrumentistilor. 
Fluidul lui se exercită, iradiază și împrejurul estradei, așa cum se propagă 
în aer o undă sonoră. Puţini oameni posedă o acţiune atât de puternică 
asupra unei colectivități de executanti sau de auditori. Sub bagheta sa, 
Orchestra Simfonică din Paris a avut un sunet neobișnuit. [...] Cât despre 
Ronde Burlesque a lui Florent Schmitt, Georgescu a prezentat-o cu 


1 Autor nespecificat, titlu nespecificat în Washington Evening Star, New York, 
10.01.1927. 
2 Florent Schmitt, „Les Concerts”, în Feuilleton du Temps, 8.02.1930. 

autoritate impunătoare și Schmitt datorează o parte din succesul său de 
ieri măiestriei unui șef de clasă înaltă pe care sunt fericit să-l salut și să-l 
felicit atât pentru serviciile eminente pe care le aduce nu numai muzicii 
țării sale ci și a celei întregului univers”?. 

La finele anului 1930, Georgescu revine la București pentru a 
celebra un deceniu de existenţă a Filarmonicii, deceniu în care reușise să 
prezinte publicului un număr impresionant de concerte, până la 35 pe 
stagiune. 

În mai 1931, dirijorul român se află la Barcelona, iar în urma 
concertului dirijat de el, cronicarul ziarului La Vanguardia nota: 
„Maestrul Georgescu a demonstrat în modul cel mai just faima de care 
se bucură în lumea muzicală. El are o stăpânire absolută a măsurii, 
gesturi precise și un temperament fin. Interpretările sale sunt călăuzite 
de un gust artistic ales și o scrupuloasă respectare a valorilor 
orchestrale. Un artist de mare clasă și un talent extraordinar”?. 

Dintre numeroasele reușite ale turneelor sale, desprindem și un 
concert dirijat la Varșovia, în august 1933, consemnat de o cronică din 
ziarul Kurjer Warszawski: „George Georgescu a avut aseară un succes pe 
care Filarmonica nu l-a cunoscut niciodată. El a încântat nu numai 
publicul ci chiar pe interpreţi, depășind toate limitele speranţei. 
Passacaglia de Bach a fost creată din nou de Georgescu și sublima sa 
interpretare este desigur fructul studiilor, talentului și rafinamentului 
său”3. La finele anului 1933, George Georgescu a susţinut două concerte 
la Monte Carlo, în 20 și 22 decembrie, cu Gregor Piatigorsky și Jacques 
Thibaud soliști. Cronicarul ziarului L'eclaireur de Nice nota: „Georgescu a 
dirijat magistral uvertura la Maeștrii cântăreţi de Wagner. [...] Publicul a 
aplaudat frenetic pe marele șef de orchestră care s-a întrecut pe sine și 
a fost cu adevărat inegalabil”?. 

În 1934, orchestra bucureșteană întreprinde cel de-al doilea 
turneu;, în Turcia, Bulgaria și lugoslavia sub bagheta George Georgescu. 
O cronică în urma concertului dirijat la Instanbul, remarca: „George 
Georgescu obţine cu orchestra sa sonoritatile cele mai rafinate. Ce 


1 Emile Vuillermoz, „Les Concerts”, în Excelsior, 13.01.1930. 

2 Autor nespecificat, „Palacio de la Musica Catalana. El Maestro Georgesco”, în 
La Vanguardia, 22.05.1931, p. 14. 

3 Lucian Voiculescu, p. 157. 

4 Lucian Voiculescu, p. 137. 

” Primul turneu a avut loc în anul 1922 în Grecia și Turcia. 

varietate în nuanțele dinamice! Ce pianissime fine si ce plenitudine 
sonoră în forti! [...] El nu lasă pe nimeni să cânte separat, fiecare 
instrumentist este obligat să dea tot ce are mai bun. [...] Ce mimica 
expresivă, ce forță suverană în gest, ce stăpânire constantă a 
orchestrei !”7. 

În 1937 și 1938, George Georgescu a dirijat la Budapesta 
Filarmonica maghiară de patru ori, soliști fiind Alfred Cortot și Zino 
Francescatti. Referindu-se la concertul din 26 noiembrie 1937, cronicarul 
ziarului Hangverseny  Zenekas consemna: „Concertul maestrului 
Georgescu a avut o nobleţe și o concepţie care sunt proprii numai 
artiștilor europeni de primă clasă. În arta muzicală a lui Georgescu se 
simte influenţa marilor maeștri, el însuși fiind un mare maestru, care știe 
să găsească stilul muzical potrivit. Auditoriul l-a răsplătit cu aplauze 
frenetice”?. 

În luna mai a anului 1940, George Georgescu a fost invitat să 
dirijeze cinci reprezentații ale operei Boris Godunov de Musorgski, la 
pupitrul Orchestrei del Maggio Musicale, în cadrul Festivalului „Maggio 
Musicale Fiorentino” de la Florenţa. 

Confirmându-se nivelul internațional al orchestrei române, seria 
turneelor se continuă, între 1941 și 1942, în Austria, Cehoslovacia, 
Germania, Bulgaria. În august 1943, George Georgescu a fost invitat să 
dirijeze în cadrul Festivalului de vară de la Salzburg, unde a avut un 
succes imens. Criticul Otto Kunz consemna: „Georgescu a dirijat la 
Salzburg și aplauzele frenetice n-au putut să exprime multumirea 
întreagă pe care sala voia s-o arate singurului dirijor străin invitat să 
dirijeze anul acesta la Salzburg”?. 

Consecințele politice survenite în România după încheierea celui 
de-al Doilea Război Mondial se răsfrâng și asupra activităţii lui George 
Georgescu prin înlăturarea sa de la conducerea Filarmonicii la sfârșitul 
anului 1944. Astfel, imediat după 23 august, Georgescu s-a văzut 
„epurat pe viață” pentru că interpretase muzică germană. Cel care se 
afirmase drept un ilustru ambasador al artei românești, a fost pe 
neașteptate părăsit de prietenii și admiratorii din trecut. Desigur, vina 
era una închipuită pentru că dirijorul nu aderase niciodată la ideologia 


1 Leon Enkserdjib, „Le second concert de la Philharmonique de Bucarest au 

Saray”, ziar nespecificat, 24.05.1934. 

2 Tutu Georgescu, p. 224-225. 

3 Otto Kiinz, „Chiar și orchestra a aplaudat”, în Salzburger Zeitung, 20.08.1943. 

national-socialista și nici nu s-a manifestat în vreun fel pentru a susţine 
politica nazistă. În septembrie 1944 presa de la București îl acuza de 
faptul că a fost un apropiat al regimului politic din Germania, întrucât 
sustinuse turnee în această tara iar în programele concertelor sale erau 
interpretate lucrări de compozitori germani. În plus, i-au fost reproșate 
invitatiile primite din partea legatiei germane din București și modul său 
de a conduce orchestra Filarmonicii, considerat „dictatorial”. 

În articolul semnat de cronicarul ale cărui inițiale sunt M.G. 
regăsim următoarele paragrafe: „Titularul Vulturului German, care a 
dirijat patru ani muzică pentru un public de imbogatiti de război si de 
oameni ghiftuiti din jaful Transnistriei și al Odesei [...]. Vulturul agent 
nazist, George Georgescu, a avut îndrăzneala să anunţe o serie de 
concerte ale Filarmonicii sub direcţia sa. Să știe însă că nu invocarea 
Artei îl va face să fie iertat și că publicul — altul decât acel distins al 
profitorilor Transnistriei și Odesei — îl va primi, dacă va avea necuviinta 
să apară, așa cum se cuvine: cu ouă clocite și cu strigătul: La puscdrie!”?. 

Din fericire, această complicată perioadă a vieţii sale a durat 
destul de puţin și nu a dus la consecinţe mult mai grave, precum 
arestarea sa de către regimul comunist. Actul epurării sale s-a 
materializat prin interzicerea oricărei activități manifestate public. 

Reabilitarea lui George Georgescu a cunoscut mai multe etape 
între 1947 și 1954 și s-a datorat intervenției directe a lui George Enescu. 
Enescu s-a adresat în 3 mai 1946 printr-o scrisoare autorităţilor sovietice, 
respectiv influentului președinte VOKS?, explicând „cazul” lui George 
Georgescu și împrejurările în care a fost „epurat” de la Filarmonică: 
„Domnule Președinte, dupa cum m-ati autorizat, îmi permit a vă expune 
cazul compatriotului și colegului meu George Georgescu, remarcabil șef 
de orchestră de renume mondial. Unele persoane, jucând un rol nefast 
în momentul de fata în muzica din România — invidioase pe renumele său 
— și sperând să-i ia locul de la conducerea Filarmonicii din București, l-au 
denunţat a fi nazist. Or, tocmai naziștii-legionari, cu revolverul în 


1 M.G., „Figuri de trădători. George Georgescu”, ziar nespecificat, 20.10.1944. 


2 VOKS (acronim pentru Vsesoiuznoe Obshchestvo Kul'turnoi Sviazi s 
zagranitsei) - Societatea pentru relaţii culturale cu ţările străine sau Societatea 
de Relaţii Culturale cu Uniunea Sovietică, a fost o entitate creată de guvernul 
Uniunii Sovietice (URSS) în 1925 pentru a promova contactul cultural 
international între scriitori, compozitori, muzicieni, artiști, oameni de știință, 
educatori și sportivi ai URSS cu cele din alte ţări. 

buzunar, au forțat pe Georgescu să se refugieze la tara. Mai apoi, cum 
era mobilizabil, Ministerul propagandei în timpul regimului antonescian 
l-a trimis să dirijeze cam peste tot — până chiar și în Germania. Or, 
Georgescu nu a făcut niciodată politică și a interpretat întotdeauna 
muzică rusă. Proba cea mai bună este că, în chiar ziua în care trupele 
sovietice se întorceau în Kiev, el dirija admirabilele Tablouri dintr-o 
expoziție de Musorgski, orchestrate de Ravel, care culminează prin 
Marea poartă a Kievului. Pentru ca Filarmonica din București să nu piară, 
victima unei dorinţe de răzbunare personală, bazată pe invidie, am ţinut 
locul lui Georgescu la pupitru anul trecut și anul acesta, am dirijat 
majoritatea concertelor orchestrei. lată pentru ce vin să vă rog, Domnule 
Președinte, să folosiți marea dumneavoastră influenţă ca bagheta să fie 
redată șefului legitim al acestei Filarmonici, pe care a fondat-o și o 
dirijează de peste 23 de ani!”?. 

Ca urmare a intervenţiei lui George Enescu, dirijorul revine în 
anul 1947 la pupitrul Orchestrei Radio și apoi al Filarmonicii bucureștene, 
iar din 1954 i se redă funcţia de director general al Filarmonicii. Așadar, 
în 27 februarie dirijează Orchestra Radio într-un concert ce a avut 
următorul program: Ucenicul vrăjitor de Paul Dukas, Moarte și 
transfiguratie de Strauss și Simfonia a VI-a „Patetica” de Ceaikovski. În 
urma acestui concert, |. Rosman afirma într-o cronică din ziarul Timpul 
din 9 martie 1947: „Revenirea domnului George Georgescu în viata 
muzicală va aduce un suflu nou de viata sănătoasă, de lumină si de 
interpretări artistice. Incontestabil, George Georgescu este un mare 
animator al orchestrei, e un muzician constit, corect și muncitor. Publicul 
a aplaudat apariția maestrului la pupitrul de conducere [...]. În general, 
orchestra a fost lipsită de sonoritatea necesară și fără putinţa de a 
răspunde total indicatiilor dirigentiale. Cu toate acestea, orchestra s-a 
situat pe un plan mult mai ridicat decât în celelalte concerte. Niciodată 
n-a fost mai disciplinată și mai omogenă ca sub bagheta maestrului 
Georgescu [...]. Dirijorul român posedă toate mijloacele de care este 
capabilă fiinţa sa spirituală ca să redea cât mai bine muzica pe care o 
conduce. De aici emană fiorul de artă pe care ni l-a transmis și nouă”?. 

De asemenea, Scarlat Răutu consemna în articolul „Reintrarea 
maestrului George Georgescu”: „Acest artist al baghetei s-a dovedit în 


1 Viorel Cosma, p. 143. 
2 |. Rosman, „Concert simfonic dirijat de George Georgescu”, în Timpul, 
9.03.1947. 

seara de 27 februarie cu adevărat inegalabil. Orchestra Radio a fost 
cuprinsă sub mirajul baghetei lui Georgescu de o exaltare emotivă 
transfiguratorie al cărui rezultat s-a soldat cu o desăvârșită execuție de 
ansamblu. Spectatorii la acest concert erau cuprinși de atât entuziasm 
încât la un moment dat își pierduseră chiar simţul măsurii; oameni în 
toată firea băteau din picioare, aplauzele părându-li-se insuficiente, 
alții aruncau pălăriile în aer ca la un meci sportiv și se grupau în coruri 
interminabile ce articulau sacadat: Geor-ges-cu! Geor-ges-cul [...] 
Lucrarea Moarte și transfiguratie de Strauss ne-a readus pe dirijorul 
pasionat după profunzimea abstractiunilor tonale, dupa muzica ce 
poartă amprentă de înaltă tensiune poetică a stilului wagnerian în a cărui 
George Georgescu a rămas un neîntrecut maestru. Interpretarea lui 
Georgescu a pus în umbră chiar și pe aceea a valorosului muzician Tony 
Aubin care ne-a vizitat de curand”?. 


În cadrul noii politici dictate de prioritățile ideologice, concertele 
și turneele de după 1945 s-au desfășurat preponderent în ţările 
socialiste. Din 1954 începe cel de-al doilea directorat al lui George 
Georgescu la pupitrul Filarmonicii din București. Principalul său obiectiv 
era să menţină orchestra română la cel mai înalt nivel, s-o transforme în 
„cartea de vizită” a României. Semn al reușitei sale sunt invitatiile tot 
mai dese de a participa la cele mai importante festivaluri din străinătate. 

Între 21 septembrie - 2 octombrie 1955, George Georgescu a 
dirijat de Filarmonica din București în cadrul prestigiosului Festivalul 
„Primăvara la Praga” iar pe 22 octombrie a dirijat Orchestra Simfonică a 
U.R.S.S la Leningrad, cu Mstislav Rostropovici solist. În aceeași perioadă, 
George Georgescu l-a cunoscut și pe Evgheni Mravinski, dirijorul 
principal al Filarmonicii din Leningrad, care scria într-un articol „În 
sfârșit, în toamna anului 1955, l-am văzut eu însumi la pupitru pe 
George Georgescu. Până în clipa de fata păstrez încă în amintire acea 
impresie adâncă, acea stare sufletească pe care mi le-a creat 
interpretarea Simfoniei | de Brahms, atât de dragă mie. George 
Georgescu, cu o uimitoare profunzime a dezvăluit paginile etice 
jnaltatoare ale acestei simfonii lirico-filozofice. Tratarea interiorizata a 
episoadelor lente ale simfoniei, a fost de o inteleapta și copleșitoare 


1 Scarlat Răutu, „Reintrarea maestrului George Georgescu”, ziar nespecificat, 
27.02.1947. 

frumuseţe. Fără îndoială că această muzică nemuritoare a găsit ecouri în 
trăsăturile sufletești și morale ale dirijorului însuși”?. 

Au urmat concerte la Belgrad, Varșovia, Gdansk, Poznan, Leipzig. 
În toate aceste concerte, încununate de un succes unanim recunoscut, 
programele alese de dirijor au inclus de la capodopere ale muzicii clasice 
universale la prime audiții de muzică contemporană. 

De menţionat și prezentele în alte festivaluri de renume ca 
„Toamna la Varșovia”, „Festivalul de vară de la Salzburg”, „Festivalul 
Franz Liszt” de la Budapesta, „Festival Wagner” la Monte-Carlo, 
„Festivalul Strauss” în Berlinul de Vest, Maggio Musicale Fiorentino sau 
Festivalul „Primăvara la Praga”. 

Datorită notorietății sale internationale, George Georgescu a 
primit din partea lui Dmitri Șostakovici invitaţia de a fi membru al 
Concursului „Ceaikovski” (1958-1964) de la Moscova. De asemenea, a 
făcut parte și din juriul Concursului „Marguerite Long-Jacques Thibaud” 
de la Paris (1957 și 1963). 

Personalitatea lui George Georgescu a dominat și cele două 
prime ediţii ale Festivalului Internaţional „George Enescu” (1958 și 
1961). Deschiderea ediţiei din anul 1958 a avut loc la Ateneu sub 
bagheta lui George Georgescu cu Simfonia | și Rapsodia | de Enescu. 
Punctul culminant al serii a fost bis-ul neașteptat cu Dublul concert de 
Bach cu Yehudi Menuhin, solistul concertului, și David Oistrah, care se 
afla în București pentru un alt concert. Acest bis a rămas în memoria 
Festivalului „George Enescu” pentru încărcătura lui simbolică: în plin 
Război Rece, pe scenă au cântat împreună un american și un sovietic. 
Printre invitaţii Festivalului s-au numărat dirijorii Carlo Felice Cillario, Sir 
John Barbirolli, Ghenadi Rojdestvenski, Carlo Zecchi și Sacha Popov, 
pianiștii Aldo Ciccolini, Monique Haas, Annie Fischer, Claudio Arrau. 
Concertul inaugural al celei de-a doua ediţii a fost de asemenea condus 
de George Georgescu și a inclus în program două lucrări de Enescu — 
Suita | și Rapsodia |. În același cadru, s-au desfășurat, sub bagheta sa, 
concerte cu soliștii Valentin Gheorghiu și Sviatoslav Richter. Astfel, 
festivalul inițiat ca o comemorare a marelui compozitor român, a 
devenit, datorită contribuţiei a lui George Georgescu, o adevărată 
sărbătoare a muzicii, pe cale să devină un reper internaţional. 

În anul 1960, George Georgescu revine — după 33 de ani! — pe 
teritoriul Statelor Unite ale Americii. Astfel, pe parcursul lunilor aprilie și 


1 Viorel Cosma, p. 62. 

decembrie a dirijat 13 concerte, la Cleveland, Washington, Philadelphia 
și Baltimore. În zilele de 15, 16 si 17 aprilie, Georgescu a dirijat 
Orchestra din Cleveland în Severance Hall. 

Imediat după terminarea Festivalului Enescu, Filarmonica din 
București, sub conducerea lui Georgescu pleacă în turneu în Germania, 
Austria și Franţa. Ziarul londonez Times, prin corespondentul special în 
Viena, publică, la 26 octombrie 1961, un important comentariu, intitulat 
„Orchestra de virtuozi din București”: „Înscrisă la sfârșitul programului 
din cadrul „Festivalului de la Musikverein”, Filarmonica din București, la 
recenta sa apariție în Viena, s-a afirmat ca fiind în rândul celor mai bune 
orchestre din Europa. Primirea care i s-a făcut poate fi apreciată ca 
frenetică. Orchestra s-a dovedit a fi pe placul vienezilor, cu ton mare, 
sunet plin, larg, dinamism, precizie și simţ al ansamblului. George 
Georgescu, muzician cu o forţă de interpretare deosebită, precisă, 
expresivă, tine orchestra în vârful degetelor”?. 

Georges Auric, directorul Operei din Paris, scria despre concertul 
din sala Pleyel al Filarmonicii din București: „Măiestria lui George 
Georgescu îmi era cunoscută de mult, încă din 1925. lată într-adevăr un 
artist exceptional, un artist de primă clasă. Orice tara s-ar mândri cu un 
astfel de dirijor. Publicul din Paris este un public dificil. Dar 
promptitudinea și intensitatea aplauzelor, pe scurt, marea și călduroasa 
primire de care s-au bucurat muzicienii români, au înscris acest 
strălucitor concert între realizările de seamă ale vieții muzicale din 
Franta”?. 

Concertele la Viena devenind o constantă, în 13 si 14 octombrie 
1962, George Georgescu a fost invitat să deschidă stagiunea Filarmonicii 
din Viena. Aceste concerte au avut loc în cadrul festivităților dedicate 
aniversării a 150 de ani de la înființarea Societăţii Filarmonice din Viena 
(Wiener Musikverein). 

În 1963, Filarmonica din București condusă de George Georgescu 
participă la „Săptămânile festive ale Vienei” unde concertează orchestre 
valoroase, soliști de renume și dirijori de înaltă clasă. Presa insistă 
asupra orchestrei și meritelor deosebite ale dirijorului român care a 
construit un ansamblu de mare valoare. În Wiener Zeitung se scrie: 
„Orchestra din București, sub bagheta unui adevărat maestru ca George 


1 Tutu Georgescu, p. 424. 

2 Georges Auric, „Urmărind succesele Filarmonicii «George Enescu»”, în 
Contemporanul, 1.10.1961. 

Georgescu este desăvârșită, cu o înaltă cultură a sunetului, dobândind 
toate atributele unui ansamblu precis și expresiv”. Neues Tageszeitung 
subliniază faptul că „George Georgescu este unul dintre reprezentanții 
unei tradiții muzicale care adaugă vastei experiențe a carierei sale 
internationale maturitatea unei vieţi întregi. ÎI admirăm de fiecare dată 
cu dragoste și stimă. Orchestra sa o apreciem pentru neobisnuita ei 
prospeţime, datorită sunetului delicat si clar”?. 

Tot în 1963, Georgescu concertează la Roma și La Scala din 
Milano. Criticul Alceo Toni, care cunoscuse orchestra din București cu 
zeci de ani în urmă, consemna în La Notte: „Ce minunată orchestră, ce 
minunati muzicieni [...]. O reîntâlnesc acum mai disciplinată, mai 
serioasă, însă pe Georgescu îl regăsesc același inimos, virtuoz, făcând să 
vibreze pe toţi orchestrantii ca un singur instrument pe care l-aș asemui 
cu un Stradivarius [...]. Românii par a se naște cu vioara în mână și cu 
muzica în inimă. Dar nu trebuie să uităm faptul că ei au avut norocul să 
fie conduși timp de peste 40 de ani de un dirijor al cărui calificativ e 
mare. Marea masă orchestrală devine astfel în mâinile sale un 
instrument de o sensibilitate în stare să exprime deopotrivă o mare 
forță și o mare delicateţe. Sunt incremenit în fata faptului de necrezut să 
asculti un ansamblu orchestral atât de extins ca număr, știind să cânte 
cu delicateţe în piano și ajungând la inefabile pianissime”?. 

George Georgescu a continuat să urce pe scena de concert până 
aproape în ultimul moment al vieţii sale. În 1964 a dirijat 12 concerte — 6 
în România și 6 în Germania (Berlin și Leipzig). Cronicarul ziarului Der 
Kurier scria într-un articol publicat pe 3 martie 1964: „George Georgescu 
este unul din marii seniori ai baghetei europene”. După concertul- 
medalion Richard Strauss din 9 martie, Der Morgen consemnează: 
„Pentru această aniversare nu putea fi găsit un interpret mai nimerit 
decât renumitul artist din Bucuresti [...]. De mult nu i-am mai auzit pe 
membrii Orchestrei simfonice din Berlin cântând cu atâta foc, cu atâta 
strălucire”. Ultimul său concert a avut loc la București alături de 


1 Autor nespecificat, „Presa austriacă despre succesul Filarmonicii «George 
Enescu»”, în Scânteia, 28.05.1963. 


2 Autor nespecificat, „Presa austriacă despre succesul Filarmonicii «George 
Enescu»”, în Scânteia, 28.05.1963. 
3 Alceo Toni, „La musica addosso”, în La Notte, Milano, 8/9.06.1963. 
4 Reinhard Gunter, „Concert-medalion Richard Strauss”, in Der Morgen, Berlin, 
18.03.1964. 

violonistul Christian Ferras, în data de 15 iunie, cu următorul program: 
Hector Berlioz —Uvertura Carnavalul roman, Edouard Lalo — Simfonia 
spaniolă si César Franck — Simfonia în re minor. În data de 1 septembrie 
1964, vestea dispariţiei lui George Georgescu a reprezentat încheierea 
unei epoci cu adevărat glorioase din parcursul istoric al muzicii 
românești. 

Repertoriul abordat de dirijorul George Georgescu a fost extrem 
de larg, cuprinzând lucrări din toate epocile și stilurile, peste 500 de 
titluri prezentate de-a lungul anilor. Putem totuși reliefa anumite 
preferinţe ale sale și aici regăsim muzica lui Richard Strauss, Richard 
Wagner, Piotr Ilici Ceaikovski, Johannes Brahms si mai ales Ludwig van 
Beethoven. De asemenea, creaţia lui George Enescu, care i-a fost și 
apropiat prieten, a ocupat un loc preferenţial în concertele lui George 
Georgescu, atât cele din ţară, cât și cele din străinătate. 

Potrivit lui Pascal Bentoiu, au existat patru aspecte importante 
privind repertoriul ales de George Georgescu. Primul — „Programarea 
continuă și reluarea periodică a marilor partituri simfonice datorate 
unor compozitori precum Mozart, Beethoven, Berlioz, Schumann, 
Brahms, Ceaikovski. Al doilea aspect a constat în prime audiții și 
programările din muzica modernă și contemporană. Sub bagheta sa au 
răsunat în București în mod repetat muzici de Stravinski, Ravel, Strauss, 
Bartók, Prokofiev, Mahler, Honegger, Roussel, Florent Schmitt, 
Szymanowski, Schânberg, Respighi, Holst ș.a.m.d, mergând până la 
Rhapsody in blue a lui Gershwin sau Simfonia I a lui Șostakovici. Al 
treilea demers educativ s-a desfășurat într-un spirit de patriotism, pe 
terenul muzicii românești, in care — firește — Enescu obținea partea cea 
mai substanţială, dar nu erau neglijati Jora, Andricu, Drăgoi, Negrea, 
Paul Constantinescu, Rogalski, Filip Lazăr, Stan Golestan și alții. [...]. 
Ajung în fine la una din căile foarte eficace pentru ridicarea nivelului 
cultural al publicului și anume vizitele oaspeţilor din străinătate — dirijori 
și soliști — care în bună măsură ajungeau la București datorită 
prestigiului și legăturilor personale ale unor personalități de prim rang 
ca George Georgescu sau George Enescu; însă directorul Filarmonicii 
avea, în chip firesc, cuvântul decisiv”?. 

Stilul său, caracterizat de o maximă rigoare în ceea ce privește 
redarea textului și în același timp într-o viziune personală, cu un suflu 
romantic generos și fascinant, cucerea sălile de concert. 


1 Viorel Cosma, p. 17-19. 

Henri Gagnebin îi caracteriza astfel măiestria dirijorală: „George 
Georgescu era un mare senior al artei sale. Prin simpla lui apariţie în fata 
unei orchestre, el își impunea voința, fără să recurgă la vreun 
autoritarism exterior. Îi electriza pe muzicieni și pe cei din public, 
păstrându-și mereu acea supremă eleganţă”. Sunt impresionante și 
cuvintele compozitorului Zeno Vancea care își amintea de ce trăise la un 
concert dirijat de George Georgescu: „În timpul concertului m-am 
surprins de nenumărate ori atras de o forță magnetică și am simţit că 
mă ridic de pe scaun la sugestia braţelor și privirii meșterului care se 
adresa diferitelor compartimente instrumentale”?. 

lată ce consemna și criticul losif Sava: „Conducând zeci de 
concerte, pregătindu-le de-a lungul unor repetiţii eficiente, repetiţii 
capabile să ducă la omogenizarea compartimentelor, la dobândirea 
culturii stilistice necesare atacării marii literaturi muzicale, George 
Georgescu a imprimat formaţiei, pe parcursul câtorva ani, un stil, un 
mod de lucru care s-a dovedit benefic. În istoria artei interpretării 
contemporane, George Georgescu a fost una dintre cele mai puternice și 
luminătoare baghete și destinul Filarmonicii și muzicii românești a 
depins și depinde încă de moștenirea pe care a lăsat-o generaţiilor”. 

Cu privire la modul cum reda Georgescu o partitură, grăitoare 
sunt și cuvintele lui Aram Haciaturian după ce se interpretase Simfonia 
sa a II-a: „îmi voi aminti in mod deosebit de ziua de 18 ianuarie 1958 
când ati interpretat atât de strălucit această simfonie. Este greu de 
exprimat prin cuvinte toate gândurile și sentimentele de care am fost 
cuprins în acea seară memorabilă. Măiestria dumneavoastră, marele 
temperament artistic, profunda concepţie interpretativă și coloritul 
extrem de sugestiv pe care le-aţi realizat, perfecțiunea tehnică a 
execuţiei, toate acestea sunt însușirile unui mare artist și maestru”?. 

Lucrările lui George Enescu au prins viață în numeroase 
interpretări ale lui George Georgescu. Însuși compozitorul îi mărturisea 
într-o scrisoare”: „pentru a treia sau a patra oară în toată viata mea de 


1 Viorel Cosma, p. 166. 
2 Viorel Cosma, p. 76. 
3 losif Sava, „George Georgescu”, în Contemporanul, nr. 50/1987. 
4 Scrisoarea lui Aram Haciaturian către George Georgescu din 19.01.1958, 
Arhiva Georgescu și Biblioteca Academiei Române din București. 
5 Scrisoarea lui George Enescu către George Georgescu din 19.11.1921, Arhiva 
Georgescu și Biblioteca Academiei Române din București. 

compozitor — care a început acum vreo 24 de ani — am avut adevărata 
emoție, nespus de dulce, pe care o resimte autorul când se simte în fine 
înţeles și se vede interpretat cu convingere... îndrăznesc să zic: cu 
dragoste”. 

Pianista Clara Haskil declara de asemenea într-o scrisoare din 
anul 1937 adresată maestrului Georgescu după un concert susţinut sub 
bagheta sa: „Am cântat mult cu orchestra în ultimii ani, dar nu-mi 
amintesc să fi avut sentimentul de a fi înţeleasă în cele mai mici intenţii 
cum a fost cazul ieri cu dumneavoastră, și nici de a fi simţit o atât de 
strânsă colaborare artistică”. 

Magia pe care Georgescu o exercita asupra orchestrei și 
publicului auditor se baza pe un studiu aprofundat al partiturii, al 
indicatiilor de tempo, al planurilor sonore, al arhitecturii mari a 
lucrărilor. Interpretările sale în Simfoniile de Beethoven, în lucrările de 
Richard Strauss, în cele de Johannes Brahms, în muzica lui Richard 
Wagner reflectă o abordare echilibrată, totodată însă imaginativă și 
plină de forță. 

Respectul lui George Georgescu pentru autenticitatea stilistică 
reiese foarte clar dintr-o cronică a anului 1935, din ziarul grec Neos 
cosmos: „E german când execută pe Wagner redând toată lumina, toată 
veselia pe care o posedă minunata uvertură a Maestrilor Cântăreţi, 
făcând să reiasă tot romantismul unui Brahms, toată fantezia poetică a 
lui Strauss, - și apoi deodată devine francez în Ucenicul vrăjitor al lui 
Dukas, căruia îi dă o graţie, o limpezime, o transparenţă inimitabilă. Și 
când e român, atunci are o exuberanta, un antren, o vervă care întrece 
tot ce ne putem închipui”?. 

Cât privește spiritul romantic, iată și viziunea sa în interpretarea 
Simfoniei Fantastice de Hector Berlioz, comentată de criticul Alfred 
Hoffman: „Interpretarea a fost marcată de o concepţie proprie, am 
spune clasicizantă, a marelui nostru șef de orchestră. Impetuosului 
simfonist romantic, geniu al imaginaţiei înfierbântate și al imaginilor 
sonore pitorești, o asemenea interpretare, construită și sobră, îi relevă 
virtuți altădată rămase în umbră. Claritatea cu care ne-a apărut 
dramaturgia muzicală a lucrării, dozarea just proportionata a 
contrastelor, eleganța netulburata a reliefării temelor, stăpânirea 
masivitatii sonore în limitele bunului gust — toate acestea au concurat 


1 Viorel Cosma, p. 130. 
2 Lucian Voiculescu, p. 147. 

pentru a ne oferi o imagine limpede a capodoperei lui Berlioz, 
îndepărtând parcă o anumită «uzură» pe care o resimteam altădată”?. 

Dirijorul și criticul Eugen Pricope remarca sobrietatea stilului și 
capacitatea de a da coerenţă ansamblului: „În arta lui George Georgescu 
nu găsești nimic de prisos și dacă ai admite că un dirijor ar putea fi 
comparat cu un actor, ne-am închipui pe George Georgescu în actoria 
sobră a unui mare declamator de vers shakespeareian, pătruns în 
intonatie de subtile înţelesuri, dar simplu în măreţia liniei. Simplitatea, 
ca o ultimă expresie a măiestriei, reprezintă în arta dirijorală o calitate 
de primă importanţă. Când participi la un concert condus de George 
Georgescu, prezenţa artistului, fluidul pe care-l emană întreaga lui ființă, 
de la pupitru la orchestră și de aici prin reflex către public, uiţi chiar alte 
interpretări ale sale — care ti-au părut în trecut cele mai bune — nu te 
mai gândești nici la interpretarea aceleiași lucrări de către alţi șefi. 
Tălmăcirile lui George Georgescu trebuie privite în întregul lor, ca și cum 
ai contempla un monument care are nevoie de perspectivă, ale cărui 
contururi se figurează într-un spaţiu larg și distantat”?. 

Cu elocventa care-l caracteriza, George Călinescu dă un portret 
memorabil al dirijorului: „George Georgescu a fost un mare orator 
muzical pe cheia tumultuosului. Dirijorul domină și inspiră fiind 
conștiința ei în act. A fost, nu încape îndoială, un mare dirijor și nu pot 
să-mi închipui Orchestra Filarmonicii fără el. Cel puţin vreau să spun că 
fără el n-ar fi ajuns la forma de corp constituit. În fata sau în incinta 
Ateneului, George Georgescu merită un bronz grandios care să sune, 
când îl lovesti cu degetul, sonor ca și sufletul lui” 3. 

Pablo Casals, care a colaborat în mai multe rânduri cu maestrul 
român, afirma: „Georgescu este socotit nu numai una din valorile 
proeminente ale dirijatului contemporan dar și un reprezentant ilustru 
al culturii românești. Personalităţi diverse, din ţara noastră și de peste 
hotare, și-au exprimat în repetate rânduri admiraţia fata de stilul cu 
adevărat clasic al dirijorului George Georgescu și față de extraordinara 
putere de sugestie a interpretărilor sale. George Georgescu este muzica 
însăși, într-o formă umană”?. 


1 Viorel Cosma, p. 92-93. 

2 Viorel Cosma, p. 102-103. 

3 George Călinescu, „Dirijorul genial”, în Contemporanul, nr. 37, 11.09.1964. 

1 Pablo Casals, titlu nespecificat, în Contemporanul, nr. 36 (830) din 7.11.1962, 


p. 6. 

SUMMARY 


George-Andrei Butca 
Conductor George Georgescu - an outstanding career 


George Georgescu (1887-1964) was one of the most famous Romanian 
conductors. As director of the Bucharest Philharmonic, from its 
foundation and then for three and a half decades (1920-1944 and 1954- 
1964), he made a major contribution to the formation and elevation of 
the country's first orchestra to the level of the world's best symphony 
ensembles. He was also the director of the Bucharest National Opera in 
several stages (1922-1926, 1930-1933 and 1939-1940), contributing to 
the creation of a valuable cultural institution. He was elected 
corresponding member of the Romanian Academy (1963), and was 
professor of conducting at the Bucharest Conservatory (1950-1953). 
Educated in Berlin, a disciple of Arthur Nikisch - one of the founders of 
modern conducting, George Georgescu gained international recognition 
due to the symphonic concerts and opera performances he conducted 
consistently in many European countries and the United States of 
America from 1918 to 1964, being one of the conductors with great 
public success and critically acclaimed. His name remains a reference in 
Romanian musical life. The intention of this study is to provide a new 
insight into the musician's personality. 

BIZANTINOLOGIE 


Variantele corale ale 
Prohodului Domnului 


Stelian lonascu? 


Introducere 


Una dintre cele mai cunoscute cantari din repertoriul bisericesc 
ortodox, mai editate si mai colportate broșuri, sub diferite înfățișări 
grafice și de conţinut ale acestei cântări bisericești, este Prohodul 
Domnului. Cu o istorie controversată în ceea ce privește vechimea si 
autorul acestui poem liturgico-muzical de mari dimensiuni în trei stări, 
Prohodul Domnului este supus unui proces de permanentă înnoire, mai 
întâi de la limba greacă la limba română, de la proză la definitivarea 
textului după principiul homotoniei și isosilabiei, și, mai nou la varinte 
armonice pentru cor mixt. Studiul de faţă prezintă cele mai cunoscute 
variante corale ale Prohodului Domnului, aparţinând unor compozitori 
consacraţi în câmpul muzicii liturgice corale românești: Al. 
Flechtenmacher, Gavriil Musicescu, D.G. Kiriac, Gheorghe Cucu, N. 
Lungu, I.D. Chirescu, I.D. Petrescu și Paul Constantinescu. Asemănările si 
deosebirile componistice dovedesc încă odată că armonia modală are 
libertate deplină în faţa aceleiași linii melodice, astfel încât, concluziile 
noastre vin să cuantifice potenţialul coral pentru această cântare și să 
afișeze punctele forte și slabe ale acestor partituri. 


Prohodul în tradiţia cultică 
Deși se cântă o singură dată în an, Biserica îi rezervă o broșură 


specială extrasă din cartea Triodului. De la prima apariţie a irmoaselor 
celor trei stări ale Prohodului, 1713, Psaltichia rumânească și până în 


1 Pr. Conf. dr. Stelian Ionașcu, Facultatea de Teologie Ortodoxă “Justinian 
Patriarhul” din București. 

anul 2023 se împlinesc 310 ani, ultima ediţie fiind cea din 2018, 
Prohodul Domnului, Dumnezeului și Mântuitorului nostru lisus Hristos, 
București, EIBMO. Despre perioada veche a Prohodului sunt încă 
cercetări și opinii, uneori separate, cea mai documentată lucrare, după 
părerea mea, aparținând lui Cătălin Cernatescu?. 

Pe baza unei bibliografii grecești insuficient argumetată s-a 
perpetuat la noi ideea că autorul Prohodului ar fi Sf. Teodor 
Studitul(759-826). Acest lucru se datorează și faptului că Sf. Teodor 
Studitul este prezent și cu alte cântări în perioada Triodului, iar pe de 
altă parte s-a generat ideea că Prohodul s-ar fi “lămurit” la temperatura 
incandescentă a luptelor iconoclaste, cum sugerează imnografia 
poemului. Doctorandul Daniel loan Frumos de la Școala Doctorală de 
Teologie „Isidor Todoran”, Facultatea de Teologie Ortodoxă, 
Universitatea Babeș-Bolyai, Cluj-Napoca, în lucrarea Vinerea mare — 
moarte spre înviere, încearcă să argumenteze paternitatea Prohodului 
prin simpla invocare a două strofe din cuprinsul celor 3 stări. Într- 
adevăr, „în strofa 62 din Starea a Il-a (Ceea ce-ai născut/ Precurată 
Fecioară, Viata/ Potoleste dezbinarea-n Biserică/ Și dă pace, ca o bună, 
tururor) și în strofa 46 din Starea a Ill-a, (Pace în biserici/ Lumii 
mântuire/ Prin invierea-Ti, dă-ne!), Cuviosul Teodor (sic) se roagă pentru 
stingerea dezbinării, pacea în Biserici și mântuirea lumii”?. 

Pe de altă parte, deși cercetarea unui erudit liturgist, Makarios 
Simonopetritul se oprește la Duminica Floriilor, revăzând bibliografia lui 
din Triodul explicat. Mistagogia timpului liturgic, Deisis, Sibiu 2008, 
atunci când se referă la redacţia constantinopolitană studită a Triodului, 
ar da de înţeles și el că Teodor Studitul ar fi autor al Prohodului: “În sec. 


1 Prohodul Domnului - perspective istorice și muzicologice (|), Revista MUZICA 
Nr. 1/2021 și Prohodul Domnului - perspective istorice si muzicologice (Il), 
Revista MUZICA Nr. 2/2021). Alte lucrări: Gheorghe C. lonescu, „Prohodul - 
Laudele Îngropării Domnului. Studiu comparat”, în Studii și cercetări de istoria 
artei, Seria Teatru, muzică, cinematografie, tomul 37, Ed. Academiei Române, 
București, 1990, p. 17-39; “Prohodul Domnului Dumnezeului şi Mântuitorului 
nostru lisus Hristos”. Studiu poetico-muzical de: Dr. Nicolae lonescu-Palas şi Pr. 
Prof. Dr. Nicu Moldoveanu, în: Biserica Ortodoxă Română (BOR) 117 (1999), nr. 
1-6 (ianuarie-iunie), p. I-LVIII (anexă); Daniel Suceava, „Este Sf. Teodor 
Studitul autorul Laudelor Îngropării Domnului?”, în Studii și cercetări de istoria 
artei, Seria Teatru, muzică, cinematografie, serie nouă, tomul 1 (45), Editura 
Academiei Române, București, 2007, p. 123-127. 

2 Daniel loan Frumos, “Vinerea Mare — Moarte spre Înviere” în: Studia 
Theologica Orthodoxa Doctoralia Napocensia, nr. 2/2019, pp. 264-269. 

XV mai putem nota câteva adaosuri suplimentare: strofele funebre ale 
Prohodului cântate în Sâmbăta Mare, intercalate între versetele 
Psalmului 118 și care reprezintă până în zilele noastre pentru creștinii 
ortodocși punctul culminant al celebrării Săptămânii Mari. Dar, asa cum 
s-a remarcat recent, originea acestor strofe urcă de fapt în secolul VIII, 
încheierea lor în secolul XV fiind doar prilejul unei mai mari 
solemnizări!.” 

În 2007 apărea la SCIA un studiu al regretatului slavist Daniel 
Suceava, „Este Sf. Teodor Studitul autorul Laudelor Îngropării 
Domnului?” Concentrat pe tot parcursul studiului asupra titlului, acesta 
demolează vechile păreri care-l dădeau pe Sf. Teodor Studitul drept 
autor al Prohodului, între cei sanctionati fiind și Pr. Prof. Nicu 
Moldoveanu. Pr. Prof. a recunoscut că a citat dintr-o bibliografie 
favorabilă ideii care s-a dovedit insuficient argumentată dar, a cerut 
insistent ca cineva să spună, totuși și cine este autorul Prohodului, nu 
doar cine nu este. Pentru că, într-adevăr, cei mai multi muzicologi 
bizantiniști, fie evită, fie spun mai degrabă cine nu este autorul 
Prohodului?, decât cine este, de parcă ne-am afla în fata unei descoperiri 
apofatice. Concluzia la care ajunge Daniel Suceavă, după o defrișare 
nemiloasă, este destul de săracă: Prohodul este o creație mult mai târzie 
— sec. al XV-lea: Dar abia secolul al XV-lea va vedea introducerea în 
structura finală a Triodului a strofelor Prohodului „care reprezintă până 
în zilele noastre pentru credincioşii ortodocşi punctul culminant al 
celebrărilor Săptămânii Mari?.” 

Evitând, așadar aprioric zona Sf. Teodor Studitul, decretrată zonă 
minată de dl. Daniel Suceavă, Cătălin Cernătescu își concentrează 
atenţia către alte tradiţii și teme similare ale Prohodului: de la Meliton 
de Sardes (+180) și până la formele deplin dezvoltate ale Epitafului (sec. 
XIV-XV). Pentru perioada veche, autorul abordează cu prudenţă sursele 
extra liturgice și abundă în expresii dubitative de felul: 


- “Imnuri...care s-ar putea constitui într-o posibilă sursă de inspiraţie 
pentru Prohod ... p. 15” 


1 Makarios Siminopetritul, Triodul explicat..., p 27, citând după o lucrarea a lui 
D.I. Pallas, nota 108 pentru pp. 26-28. 
2 Vezi Daniel Suceava, Studii și cercetări de istoria artei..., nota 1. 
3 A se vedea notele 18 și 20 din studiul lui Daniel Suceavă - lerom. Macarie 
Simonopetritul [Gérard Bonnet], La Mystagogie du temps liturgique dans le 
Triodion, mémoire dactylo, 1978, trad. rom. de 1.1. Ica jr., Sibiu, 2000)]. 

“Alt izvor ideatic ar putea fi”... p. 16 

- “Canonul de tânguire (threneticos) posibil izvor al Prohodului 
Domnului”... p. 19 

- “Un alt izvor... ar putea inclina balanta in favoarea ideii promovate de 
Pallas și Beling”... p. 25 

- “Desi nu exista suficiente dovezi in acest sens, probabil arhetipurile 
troparelor Prohodului sunt produsele imnografilor savaiti”... p. 29 

- “Scrisorile patriarhului Atanasie | despre o posibilă ceremonie a 
îngropării Mântuitorului”... p. 31.[sublinierile n.n.] 


lată, o atitudine rezervată acolo unde există incertitudini, dar 
curajoasă acolo unde lucrurile sunt mai clare, iar argumentele liturgice 
sunt tot mai sigure aproape de sec. XIV-XV: [„După cum arată ms. gr. 
Vatoped 1199 (fost 954, Tipicon ierusalimitean savait) din anul 1346, 
cântările Prohodului sunt descrise pentru prima dată prin expresia 
Oprvov enurăbiov (f. 213), care se va rafina mai târziu în sintagma 
Erurăpioc Opnvoc. Tipiconul consemnează că, după troparele de la 
Dumnezeu este Domnul, se cântă Psalmul 118 cu megalinariile sale, în 
trei stări, despărțite de ectenii mici” (p. 71). „Un alt tipicon savait, ms. 
gr. Sinai 1098 (anul 1392), arată, de asemenea, că troparele Prohodului 
se numesc megalinarii ale Epitafului, descriind o rânduială similară” (p. 
73). Manuscrisele propun autori diferiți pentru Prohod: Nil Diasorinos, 
mitropolitul Rodosului (sec. XIV; menţionat în ms. gr. lviron 412), 
monahul aghiotafit Ignatie, egumenul mănăstirii Sfântul Mare Mucenic 
Dimitrie din lerusalim, (cca. 1346; menţionat în ms. gr. Sinai 752, f. 
419v), sau Manouil Matthaios Gavalas, mitropolitul Efesului (cca. 1271- 
1360). O altă supozitie vehiculează numele lui Nikiforos Vlemmydis 
(1197-1272) indicat în ms. gr. Vatoped 848 (sec. XV) drept compozitor al 
unui rând de megalinarii alcătuite după principiul acrostihului alfabetic, 
ceea ce ar cobori cu două secole începuturile liturgice ale Prohodului]?. 

Până la variantele corale, Prohodul Domnului a trecut printr-o 
lungă perioadă de transformare și îmbunătăţire.? 


1 Sinteză din Cătălin Cernătescu, Prohodul Domnului - perspective istorice și 
muzicologice... 

21713 — Filotei sin Agăi Jipei, Psaltichia rumânească |ms. rom. 61], folio 25, 
cele trei tropare pentru fiecare stare, cadenta Starea | în Di. 1751, [ms.rom. 
4035, loan Radului Duma Brasoveanu, folio 286, copiat identic după Filotei]; 
1726 - Popa Stoica lacovici, Triodionul, textul integral al Prohodului fără 
muzică; 

1734 — Damaschin de la Râmnic, Triodul 

Variantele corale ale Prohodului 


Asa cum am amintit în Introducere, partiturile la care mă voi 
referi aparţin următorilor compozitori: Al. Flechtenmacher, Gavriil 
Musicescu, D.G. Kiriac, Gheorghe Cucu, N. Lungu, I.D. Chirescu, I.D. 
Petrescu și Paul Constantinescu. Aceste partituri le-am adunat de prin 
diferite broșuri ale Prohodului, din Oratoriul de Paști al lui Paul 
Constantinescu și de prin alte culegeri corale. 


|. Analiză melodică 


Deși melodiile sunt asemănătoare, totuși, niciuna nu este 
identică cu alta (excepţie ID Petrescu vs. Paul Constantinescu, În 
mormânt, Viaţă, în Prima varianta a Oratoriului de Paști, unde este 
vorba despre aceeași melodie în două documente diferite, cu două 
variante de armonizare). Remarcăm deosebiri esenţiale între Musicescu 
și cvartetul Kiriac-Cucu-Lungu-Chirescu, dar și deosebiri mărunte (e.g. un 
diez, o celulă melodică inversată, dactil-anapest, sau o broderie în plus), 
inclusiv în interiorul cvartetului amintit mai sus. 

Dacă toate incipiturile de la Starea I sunt la interval de subtonica 
(sol-la-la), Flechtenmacher debutează cu cvintă perfectă (mi-si-si), 
preluată din sursa în notație psaltică (Severeanu). Acest incipit 


1810 (ms.), 1820 (tipăritură) — loan Pralea Moldoveanu, Prohodul Domnului și al Maicii 
Domnului, text fără muzică, | variantă respectând homotonia și isosilabia. 
1822 — arhimandritul Gherasim de la Mitropolie, ediţie a Triodului cu | data variantă În 
mormânt, Viaţă, vs. Viată în mormânt. 
1823 — Macarie leromonahul, Irmologhion, pp. 184-185, cele trei tropare pentru 
fiecare stare, text și muzică. 
1836 — Macarie leromonahul, Prohodul, Buzău, la cererea episcopului Chesarie, | 
variantă completă, traducere cu respectarea homotonie si isosilabiei, | dată cadenta 
migrează la Ke. [reeditări 1850, 1859, 1960, 1868] 
1846 — Anton Pann, Epitafulu, reeditat 1853 
1847 — D. Suceveanu, Prohodul Domnului, prima data variantă la starea a lla, pă, pa,, 
ni, zo b, ke în loc de pă,, ke, zo b, di, ke, reeditări 1856, 1873, 1891, 1896, postum în 
1912, 1922, 1928. 
1862 — Ștefan (Stefanache) Popescu, ultima sinteză muzicală a Prohodului. 
1902 — |. Popescu Pasărea, Prohodul Domnului. 
1909 - Al. Popescu Cernica, Prohodul Domnului. 
1900 — Vasile Frăcea-Sachelarie, bis. Marcuta, | variantă cu rimă împerecheată. 
1942 — | Ediţie sub autoritatea Sf. Sinod. 
1937 — | variantă în notație liniară Chirescu-Breazul 
Variante corale: Al. Flechtenmacher (1886), G. Musicescu (1900), D.G. Kiriac (1900), 
Gh. Cucu (1933), N. Lungu (1947), I.D. Chirescu (1936), I.D. Petrescu (1940), Paul 
Constantinescu (1946). 

83 


Revista MUZICA Nr. 2 / 2024 


neobișnuit se regăsește și în var. lanuarie Protosinghelul, transcriere de 
Sebastian Barbu-Bucur (vezi Cernătescu, pp. 143 ș.u.). Tot la 
Flechtenmacher întâlnim o un triolet — în realitate transcriere greșită sau 
poate intenţionată din sursa psaltică, în hemistihul 2, formulă melodică 
devenită unicat în tradiția Prohodului. 

La starea a lla, Cuvine-se dar, întâlnim două variante melodice pe 
incipit, ré-la-sib-sol-la sau ré-ré-do-sib-la (Musicescu și Cucu), după 
varianta psaltică de Suceveanu, aceeași linie melodică și la lanuarie 
Protosinghelul (vezi Cernătescu, 178 ș.u.). 

Varianta specifică doar tradiţiei românești, Primăvară dulce, 
caracterizată printr-o lansare melodică pe octava glasului III, suportă la 
N. Lungu zo ifes în coborâre (transpus), la toți ceilalți zo natural. Tot 
Lungu este singurul care optează la Primăvară dulce pentru incipit cu 
toate vocile izoritmic, pedagogic vorbind necesar în susţinerea liniei 
melodice de la sopran, în timp ce la ceilalți intră doar S-A și imediat 
vocile bărbătești. DG Kiriac, optând pentru transpunerea modului în fa, 
respectiv Lab pentru starea a Ill-a, este nevoit să atace cu sopranul, fara 
nicio pregătire prealabilă lab?, ceea ce, în ecuația cântării antifonice, 
supune vocile necultivate ale credincioșilor la un supliciu continuu pe 
toate strofele stării a III-a. 


Studiu comparativ. Hemistih 1 


AL. Flechtenmacher 


SSS SaaS 


in mormânt Vi-a-ti pus al fost___— Hristoa- se 


G. Musicescu V# 


É ijapo p i Se 


Dj 


= = 
In mor - mânt. Vi-a - tă pus_ ai fost. Hris-toa - se 


DG Kiriac 


P e E 


În mor - mânt Vi-a - tā pusai fost_— Hris-toa - se 


Gh. Cucu A | 
Oberle Ge ie ee 


in mor- mânt  Vi-a - tă  pusai fost— Hris-toa - se 


N. Lungu V(eliptic 3) 


2S Se 


În mor - mânt Vi-a - tă pus ai fost____ Hrristoa - se 


SSS 


in mor - mânt Vi-a - tă pus ai fost___ Hris-toa - se 
ID Petrescu V(eliptic 3) 
A | 
E === ===: 


În mor-mânt Vi-a - tă pus ai fost__ Hris-toa - se 


P. Constantinescu 


Vv 
A II FIII FII 


În mor - mânt_Vi - a - tă pus ai fost 


Hris - toa- se 


editing by stelian_ionascu_2023 

ID Petrescu și Paul Constantinescu pot fi grupați împreună. Ei 
propun o monodie după principiul transcrierii muzicii psaltice vechi, cu 
hronos protos pe valoarea de optime si cadenta finală a Stării | în Di. Cel 
care va muta centrul modal pe Ke este Macarie leromonahul, devenită 
normă care se va impune definitiv în tradiția românească. Cei doi 
amintiţi mai sus, ID Petrescu și Paul Constantinescu, folosesc monodii 
relativ diferite, Paul Constantinescu făcând precizări scrise în partitura 
Oratoriului! că a recurs la o compilaţie (măsura 1-3 Musicescu, 4-7 
Filothei, 8-11 Nifon Ploieșteanu, 12-16 Macarie), pentru a evita orice 
aducere aminte de varianta oferită de pr. ID Petrescu. 


II. Analiză armonică 


Am grupat pe cei 8 compozitori într-o relativă simetrie (2+4+2), 
în funcţie de punctele lor comune, melodice și armonice. 
Flechtenmacher și Musicescu se apropie ca stil prin predilectia lor 
pentru tratarea tonală a melodiei. Relaţiile funcţionale tonale și 
armoniile gândite ca pentru un bas cifrat imprimă Prohodului o abordare 
ca în rezolvarea unei teme de armonie. 


Cadenta hemistih | Cadenta hemistih | Cadenta hemistih 
1 2 3 
Flechtenmacher | II Hl 
Musicescu v(#) Vv V(#) 
Kiriac | | | 
Cucu | V V 
Lungu V (eliptic 3°) vV V (unison) 
Chirescu V(#) vV V(#) 
Petrescu V (eliptic 3%) Vv IV (Di) 
Constantinescu V vV IV (Di) 


Cvartetul Kiriac-Cucu-Lungu-Chirescu coaguleaza compozitori din 
generatia celor angajati in prelucrarea melosului de strana. Ca urmare, 
vom observa un salt calitativ in tratarea armonica a monodiei psaltice, 
pe segmente motivice mai ample si tratarea tono-modala sau modala. 


1 Paul Constantinescu, Patimile și Învierea Domnului — Oratoriu bizantin de 
Paști, 1948, p. 170, inv. la Biblioteca Uniunii Compozitorilor, nr. 498. 

Primul dintre ei, DG Kiriac sub influenta scolii lui Vincent D’Indy si a 
stilului palestrinian, imbraca cu rafinament linia melodica. Totusi, el nu 
simte ca un iniţiat treptele mobile din cântarea de strană, Kiriac fiind 
beneficiarul unei linii melodice primite în dar, el nefiind un practicant al 
cântării de strană. Cadenţele fiecărui hemistih sunt pe tr. | la Kiriac, în 
timp ce la Musicescu toate sunt pe tr. V (4). [vezi tabelul general al 
cadentelor]. 

Gh. Cucu este de asemenea un compozitor prolific in zona 
muzicii bisericesti si un observator fin al ethosului religios. El percepe 
foarte bine substratul modal al melodiei Prohodului. Gh. Cucu si N. 
Lungu au o abordare asemănătoare din punct de vedere armonic, asftel 
că primul hemistih este tratat în zona tr. | a modului eolic, hemistihul 2 
migrează după principiul roții pe tr. a V-a, cu revenire pe tr. | la hemistih 
3 și cadenta finală pe tr. V. Dintre toţi, N. Lungu este cel mai rational în 
găsirea unor trasee melodice ușor de memorat, astfel ca toate vocile să 
poată aplica linia melodică a irmoaselor pe textul nou al fiecărui tropar. 
Nu întâmplător, staff-ul corului Madrigal a optat pentru varianta de 
prohod N. Lungu, cu intenţia de a dezvolta sub formă concertantă parti 
din fiecare stare, rezultând o partitură în care, sunt folosite mai multe 
modalităţi de exprimare sintactică și artistică, de la monodie cu ison la 
armonie, de la cor mixt la dublu-cor, cor de copii, mișcare scenică, 
lumini, percuție, proiecţii în fundal ș.a. 


Studiu comparativ. Hemistih 2 


AL. Flechtemacher 


Sj 
Si s'au spăl-mân - tat os-ti - - ke - resti 


G Musicescu 


ES E 


Dj 


Si sau spai-min - tat os 


DG Kiriac | 
ee : 


Si sau spăl- mân-tat os -[th_— Jri-le în - ge - resti 


Gh. Cucu 


SS 
rigs 
Si sau spăl - mân- tat os - 


ert a |e 


ri- le im- ge - resti 


N. Langu feces v 


— t 
Si s'au spăl - mân-tat os - ti - ri - le in-ge - resti 


ID Chirescu 


V 
Fo in eis e o a te 
— = = <> 
Si s'au spāi- mân-tat os - ti - ri- le in - ge 
ID Petrescu v 

fa P 

+ =: =: — —s 
CaS a 


Si s'au spăl-mân-tat 
P. Constantinescu 
i - le 


Si sau spăi- man - tat os- ti 


editing by stel 

Ultimele doua exemple apartin Pr. ID Petrescu si compozitorului 
Paul Constantinescu. După o colaborare rodnică până în 1946, cei doi au 
oferit lumii muzicale primul oratoriu bizantin de Paști, Patimile 
Domnului, lucrare unică în Ortodoxie. Unul dintre numerele acestui 
oratoriu îl reprezintă În mormânt, Viaţă, de fapt cu această cântare se 
încheie oratoriul. Monodia este oferită de Pr. ID Petrescu, iar 
aranjamentul vocal-instrumental aparține lui Paul Constantinescu. 
Vorbim despre două viziuni diferite de armonizare pentru aceeași linie 
melodică. După ce Paul Constantinescu a anunţat că a distrus această 
partitură, va rescrie oratoriul, păstrând ceea ce îi aparţinea în noua 
partitură și introduce a IV-a parte, Învierea Domnului. Pentru momentul 
În mormânt, Viaţă, modifică melodia și adaptează întreg eșafodajul 
vocal-instrumental noii situații. 


I.D. Petrescu/Paul Constantinescu 


ID Petrescu 


He 


În mor-mânt vi- a - tă, pus ai fost__ Hris - toa - se si s'au spai-man- 


SS 


Hris- toa-se și s'au spai-man- 


Paul Constantinescu 


In mor-mant vi - a-ţă, 


ID Petrescu 


- le in-ge-resti, ple-că-ciu-nea Ta cea mul- tă pros-lă-vim. 


Paul Constantinescu 


ee 


tat le în- geresti, ple-că-ciu-nea Ta cea mul-tă pros - la - vind. 


În 1940, Pr. ID Petrescu scotea la editura Tip. Ziarului “Universul” 
o broșură, Laudele îngopării Domnului și Mântuitorului nostru lisus 
Hrisos, cu un Cuvânt de lămurire, cele trei stări ale Prohodului 
armonizate într-o variantă personală pentru cor de voci egale și cor 
mixt, iar pe ultima pagină (16), reproduce în facsimil folio 25" din ms. 
rom. 61, al lui Filotei. 

Din păcate, Pr. ID Petrescu nu aduce la lumină varianta pură din 
manuscrisul lui Filotei: se pot observa diferențele de transcriere ID 
Petrescu vs Sebastian Barbu-Bucur, apoi prezența sintagmei În 
mormânt, Viaţa vs Viaţă în mormânt, așa cum era pe vremea lui Filotei. 

Singura congruenta este cadenta finală pe Di. Așadar, avem de-a face cu 
o melodie hibrid, rezultată din mai multe surse, la care se adaugă și 
contribuţia personală a Pr. ID Petrescu 

Avem la dispoziţie 3 variante prelucrate armonic pentru starea | 
a Prohodului cu hronos-protos pe optime: 

1. o variantă în armonizarea Pr. ID Petrescu; 

2. aceeași variantă melodică pe care o găsim în Oratoriul de Paști 
Patimile Domnului (1941-1943) de Paul Constantinescu; 

3. a treia variantă, diferită și melodic și armonic, pe care o găsim 
în Oratoriul de Paști Patimile și Învierea Domnului (1948) de Paul 


Constantinescu. 


ID Petrescu/Filotei 


= = SR = 
a Ti 2 ii 
z = + 
În mor-mânt vi-a - ţă pus ai fost Hris- toa - se 
SB-Bucur/Filotei a 
=e eS === k Hj 
Pa pg a a a J jo a 


a aw 
Hris - toa - se. 


> 
Vi-a - ň— În mor-mânt pu-su - te'ai. 


ID Petrescu/Filotei 
N A 


a —— # uns pe = F p a 
es asa 2 
şi s'au spăi-mân - tat os - ti - z ri - le în - ge resti, 


SB-Bucur/Filotei A 
— hh — hth fy k 
EZ pp === === 


Dj r = 
şi os - ti - le cea -le im - ge -resti sau spai - - - mân- fat, 


ID Petrescu/Filotei 

= k k N k 5 
Pi a # P a a si = a 

2 4 á 

ple - că - ciu - nea Ta cea mul - tă pros - ă - vim. 
SB-Bucur/Filotei nf EVA S om 

K K N xt ` 

=. a aa a = = =: z =: 
= F ¥ Se 

ple că ciu nea Ta pros la vin du - o. 

Concluzii 


Diferitele variante corale ale Prohodului Domnului reprezintă, 
până acum, ultima proiecţie în timp și spaţiu a acestui poem liturgico- 
muzical din Sâmbăta Mare (Denia de Vineri seară). Vorbim despre o 
exprimare muzicală sincronă, pe mai multe voci suprapuse pe verticală, 
de influență occidentală, o situaţie nouă pentru Ortodoxia românească, 
dar care se adaptează imediat tipiconal, mai vechilor tradiţii de intonare 

monodica a troparelor celor trei stari. Finalitatea practica imediata 
constă în interpretarea anumitor strofe de cor, ca entitate de-sine- 
stătătoare, și integrarea lui în dramaturgia antifonică a momentului 
liturgic, alături de cetele deja existente (strana dreaptă, strana stângă, 
grupul clericilor din faţa Sf. Epitaf, cete de credincioși etc). Aceasta este 
practica în Catedrala patriarhală și în bisericile cu cor de copii sau cor 
mixt. Este necesară însă o sincronizare melodică și mai ales de “ton”, 
pentru buna desfășurare a acestei permanente ștafete de la o ceată de 
cântăreţi la alta. 

De asemenea, prin intermediul variantelor corale ale Prohodului 
se poate observa integrarea acestuia în forme și genuri dezvoltate 
(oratoriu, cantată) și în concerte a cappella, extra-liturgice, prin 
selectarea unor fragmente din cuprinsul celor trei stări și transformarea 
în noi patrtituri: Oratoriul de Paști de Paul Constantinescu sau Prohodul 
Domnului, partitură din repertoriul corului Naţional Madrigal, după 
armonizarea lui N. Lungu. 


SUMMARY 


Stelian lonașcu 


Choral versions of The Lord's Lamentations 


The various choral versions of the Lord's Lamentations represent, so far, 
the last projection in time and space of this liturgical-musical poem of 
Holy Saturday (Friday evening service). We are talking about a 
synchronous musical expression, on several vertically superimposed 
voices, of Western influence, a new situation for Romanian Orthodoxy, 
but which immediately adapts typiconally to the older traditions of 
monodic intonation of the troparia of the three states. The immediate 
practical end consists in the interpretation of certain choir stanzas, as an 
entity in its own right, and its integration into the antiphonal 
dramaturgy of the liturgical moment, together with the already existing 
choirs (right choir, left choir, group of clerics in front of the Holy Epitaph, 
choirs of the faithful, etc.). This is the practice in the Patriarchal 
Cathedral and in churches with a children's choir or mixed choir. 
However, melodic and especially "tone" synchronisation is necessary for 
the smooth running of this permanent relay from one group of singers 
to another. 

RECENZII 


Sentimente contradictorii 


Irina Boga 


Sustineam într-un text mai vechi că avantajul timpurilor 
prezente, sau mai bine spus al artiștilor de astăzi, este perspectiva. 
Avem ocazia de a privi lucrurile de la distanță, de sus, din drona 
închipuirii științifice, de a investiga și utiliza orice unealtă a trecutului, cu 
valoarea poziționării corecte în timp și context. Sau este o iluzie? Poate 
că toate variantele de noutate s-au experimentat deja și presupusa 
invenţie este doar o cârpeală a celor deja expuse și devorate de modă și 
timp? Parcurgerea Lucrărilor Simpozionului de Muzicologie din cadrul 
Săptămânii Internaţionale a Muzicii Noi din 20221 de la secţiunea 
„Muzică contemporană” mi-a transmis, cu fiecare text, sentimente 
contradictorii. Perspectiva pomenită deja mi-a oferit mai mult neliniști și 
întrebări decât certitudini și înţelegere. Subiectele alese de către autorii 
participanţi vin din zona anilor ’60 către prezentul contemporan si 
investighează multiple colaborări între palierul muzicii și orizonturi 
conexe, unele total divergente. Modalitatea în care autori precum lannis 
Xenakis, George Crumb, Aurel Stroe sau Horaţiu Rădulescu au căutat 
evadarea — sau mai mult, expansiunea domeniului sonor către concepte 
din substratul frust științific, este analizată în eseuri diverse. Nota 
comună pe care o putem extrage ar putea fi însă cântărită astăzi cu 
experienţa unei lumi în care componenta asistată de calculator devine 
parte consistentă a tuturor procedeelor incluse; poate în viitor chiar 
unică variantă tristă, ce exclude — sub adăpostul unui ajutor imperios 
necesar — contribuţia creatoare de natură umană. 


1 Convergente muzicale, Lucrările Simpozionului de Muzicologie din cadrul 
Săptămânii Internationale a Muzicii Noi 2022, secţiunea „Muzică 
contemporană”, Muzeul Naţional „George Enescu”, Editura Muzicală, 
București 2023. 

Lucrările dedicate aniversării din 2022 a lui lannis Xenakis sunt 
cele mai numeroase în prezentul volum. Carmen Chelaru în „lannis 
Xenakis sau jocul dintre real și imaginar, dintre spaţiu si timp” realizează 
un portret al artistului, urmărit la infinit de marca războiului, portret 
extras pe baza reportajelor și filmelor realizate la ceas aniversar. 
Autoarea investighează complementaritati de genul spatiu/timp, 
vizual/auditiv, real/imaginar, arhaic/nostalgic, într-un univers artistic 
foarte vast și îndrăzneţ. lată astfel că presupunerea lui Xenakis cum că 
muzica și artele vizuale ale viitorului vor necesita cunoștințe 
multidisciplinare de natură matematică, acustică, fizică sau electronică 
puneau probabil prin diversele feluri de Polytope bazele reprezentării 
multimedia de astăzi. Despre arhitectul, matematicianul sau graficianul 
Xenakis și saltul evolutiv pe care îl semnează compozitorul de la 
bidimensional la corporalitate scrie Cătălin Creţu în „Implementări ale 
gândirii muzicale a lui Xenakis în mediul digital contemporan”. În zone 
dinamice complexe, atât din punct de vedere conceptual cât și fizic, 
Crețu descoperă spatialitatea demarată de arhitectul muzician, o 
caracteristică emancipată a sunetului impusă totodată de mișcare. O 
regăsim ulterior în implementări digitale de genul Spot (IRCAM, Paris). 
Textul, foarte dens și specific, discută în continuare sinteza granulată a 
sunetului, „ipostaziat ca vector”, ce va obţine rezultate spectaculoase 
de natură acustică, ce reies în softul EmissionControl realizat de Curtis 
Roads, softul Density de la Apesoft sau aplicaţia PaulXStrech. |postaza 
matematică este analizată de autorul articolului în sinteza de natură 
stocastică ce are drept consecinţă textura. Cu incipitul în metode de 
calcul probabilistic, Xenakis investighează probabil ceea ce anunţa 
Carmen Chelaru: adevărul din spatele existenţei efemere a sufletului ce 
își dezvăluie esenţa în fenomenul matematic, undeva la „antipodul 
ordinii spectrale”2. În cele din urmă este rândul graficianului Xenakis să 
fie evaluat, relația dintre imagine și structura sonoră dezvăluind încă o 
dată spiritul vizionar al artistului care, undeva în deceniul șapte al 
secolului XX, reușea să creeze sonate printr-o interfață grafică 
electromagnetică anunțând fără să știe puzderia de variante ale 
prezentului pe care le putem achiziționa in AppStore... Uimitor și 
îngrijorător am spune. Cu un click pe telefon deschidem aplicaţii care ne 
bulversează, ajută, intrigă și, totodată, pot lucra și fără noi. 


1 idem, p. 37. 
2 Idem, p. 38. 

Pe aceleași principii ale corelatiei științific versus artistic se 
axează cercetarea lui Adrian Borza care în „Paradigma granularitatii în 
muzica electroacustică a lui lannis Xenakis” dezvoltă o analiză foarte 
complexă asupra unui model componistic care presupune legiferarea în 
domeniul artistic a unui cumul de legi de ordin științific. Argumentul 
ingineriei sau calculele statistice intră în combinaţii cu teoria 
probabilităților sau componente de ordin geometric. Acestea sunt doar 
elemente de plecare cu rol creativ în emaniciparea granularitatii pe care 
Xenakis o extrage în muzica electroacustică, concretă, electronică sau 
algoritmică. Conform cercetărilor domnului Borza, sinteza stocatstică 
culminează cu programul GENDYN. Drumul deschis de Xenakis (ce 
poartă însemnul matematic drept stindard al tuturor resorturilor 
creatoare) se distinge drept o cale cu mulţi urmași și distincte variabile 
ale prezentului. Fenomenul artistic constituit sub emblema Xenakis a 
nelămurit și totodată a stârnit interesul în fata unei realități a 
transformării materiei în vehicule uluitoare, deopotrivă sub semnul 
creaţiei artistice și a rezultantei tehnice. Individul este forțat sa 
redimensioneze emoția și expresia, cumulând socotirea efectului în 
strategii de ordin științific. Optica dronei ne lasă fără cuvinte. Sufletul ia 
însă o pauză în așteptarea deciziilor elaborate în lumea mentalului. 

in cele ce urmează, Olguta Lupu — care este si cea care s-a ocupat 
de îngrijirea ediției volumului — propune două intervenţii de investigaţie 
diferite: Olah și Dediu. În lucrarea „Evenimente 1907 de Tiberiu Olah. 
Modernism disimulat în muzica unui film istoric” revenim la o realitate 
de tristă amintire, a vremurilor în care modernismul radical al lui Olah 
trebuia încadrat cu pricepere în parametrii de 
national/traditional/accesibil pentru a trece testul ideologiei regimului 
comunist. Analista descoperă cu pricepere în spatele unui presupus 
»mod” operat de către compozitor elementele definitorii ale 
dodecafonismului, opțiune decadenta în ochii unui marxism-leninism ce 
promova accesibilitate sterilă. Olguta Lupu dezvăluie ceea ce în studiile 
timpului rămăsese sub consemnul tăcerii, un „elitism intelectual”, ce 
ascundea ralierea la tehnici componistice moderne prin subterfugii de 
ordin semnatic sau structural. Lupu decodifică în însăși titlul ales de 
compozitor (1907) conotaţii ce depășesc nationalul și tradiționalul si 
intră cu fermitate în modernul viguros occidental. Umilitii și obiditii fără 
drept de replică sunt în fapt trimiteri formale și de lexic pe care în 
decursul analizei sale Olguta Lupu le regăsește ca ecou la motivațiile si 

strategiile componistice ale lui Alban Berg din opera Wozzeck. Un eseu 
plin de verva si forta a comparatiilor. 

Pentru al doilea subiect abordat, Olguta Lupu alege să descopere 
„Structuri oximoronice și timpuri intretesute în Simfonia Die Seele de 
Dan Dediu”. O partitură dedicată descinderilor intime în lumea 
sufletească — pentru soprană, orgă și orchestră — pe care o analizează 
alunecând într-un univers ce îi este familiar, opusurile lui Dan Dediu 
fiindu-i foarte cunoscute. De aici și ușurința cu care esentializeaza 
mișcările stilului consacrat celor șase mișcări, o călătorie între Preludiu 
către Suflet, trecând prin Spini pentru a concluziona cu Corul îngerilor, 
urmărind legenda stilului personal al compozitorului ce evoluează între 
asocieri contradictorii, personaje sonore, citate, aluzii și jocul cu timpuri 
intretesute și spaţiul. 

Bulversant, atractiv și incomod este și textul Dianei Rotaru. 
„Gondolierul fantomă: lumini și umbre în creaţia lui George Crumb” te 
poartă pe tine, cititorul, prin toate orizonturile fricii, presupunând o 
analiză a bântuirii ca fenomen muzical. Îmbarcaţi fără tăgadă pe vasul 
cvartetului Black Angels și conduși în teroare de temutul Charon, sub 
forța telurică a Dianei Rotaru se schiteaza treptat autoportreul lui 
Crumb, răsărind rând pe rând din „carcase tonale reziduale”, repetiţii cu 
funcţionalitate hipnotică, misticisme între palierul demonic și cel serafic, 
și distorsiuni timbrale. Întâlnirile cu Poltergeist-ul sonor sau cu 
Doppelgănger-ul răului primordial ne conving că imaginaţia creatoare a 
Dianei combină imagistica cu naturalismul și fantezia, unde istoricul 
filmografic trasează în inconștientul sensibil traiectorii către lumea 
nevăzutului, făcându-l palpabil și posibil totodată. 

După un complet portret „Aurel Stroe — arhetipuri componistice” 
semnat Petruta — Maria Coroiu, lumea multimobilelor ce reies din 
aleatorismul controlat, texturile și lucrul sensibil cu timbralitatea sunt 
dezbătute punctual de Florin Neagoe pe baza „Concertului pentru 
clarinet și orchestră de Aurel Stroe. Perspective analistice”. 

Corneliu Dan Georgescu atinge o notă foarte interesantă, aceea 
a ideilor ce plutesc fluid în zonele artistice și filosofice și răsar, oarecum 
concomitent, la creatori ce, aparent, nu colaborează. Lucrarea „Aurel 
Stroe și lannis Xenakis. Scurte întâlniri stilistice providentiale” caută 
aceste gesturi sau idei care circulă, intenţionat, conștient sau nu, și 
dezbate imaginea „contactului ideatic”. Decada anilor '60 îi descoperă 
pe Corneliu Cezar, Anatol Vieru sau Aurel Stroe vizibil preocupaţi să 
înțeleagă și să testeze orizonturile exersate în muzica din occident. 

Corneliu Dan Georgescu găsește similarități între lumi opuse, urmărind 
cu înverșunare cum fie prin programe de compoziţie la Stroe sau 
stocastica „omogen nelogică haotică”! a lui Xenakis, manipularea 
haosului ajunge la rezultate auditiv similare, deși pornite pe resorturi 
ideatice total divergente. Concluzia lui Georgescu este că aceste 
„împrumuturi ideatice” au asigurat ieșirea muzicii românești din izolare, 
într-o epocă ce marcase întreaga inspirație a creatorilor cu niște 
șabloane obosite de care era necesar să se depărteze. 

Ideea fugii, cu înţelesul de scăpare și nu de formă sau gen 
muzical, o dezbate și Ana Diaconu în „Horaţiu Rădulescu: emigrarea în 
Franţa și începuturi ale gândirii spectrale”. Ana Diaconu se afla la 
începutul unei cercetări de proporții asupra gândirii muzicale românești, 
în același context politic și istoric nefast în care dacă nu corespunzi și 
„nu reprezinti garanţia politică”? ești obligat la decizii salutare. 

După o analiză minuțioasă a conceptelor tehnice si de conţinut 
vehiculate de Carmen Popa în „Maia Ciobanu: Trei concerte 
instrumentale — o privire comparativă”, Loredana Baltazar semnează o 
adevărată scrisoare de dragoste în „Metafore muzical-poetice în creația 
camerală a Maiei Ciobanu — Pian excesiv II”. Opusul intitulat Pian 
excesiv reunește cumva macro și micro universul Maiei Ciobanu. Pe 
versurile fiului său se aștern ecourile sonore imaginate de compozitoare, 
pentru ca în final să li se suprapună cadrele de ordin cinematografic 
semnate Tudor Florin Cazan, soțul. Se aglomerează astfel sentimente si 
concepte evolutive, sonor și vizual se confundă în cuvânt poetic, mica 
viata se transformă în telul artistic suprem. 

Pomenisem despre sentimente complementare, viziuni fugitive 
și frici. Textele ascunse între coperţile acestui volum de cercetare a 
muzicii relativ recente ne-au reamintit cât de inventivi și înaintea 
timpurilor s-au poziționat artiștii în frământările uimitoare ale procesului 
creator. Dar ne-au rememorat totodată și de furcile caudine ale 
totalitarismului, de necesitatea ascunderii pentru a putea spune 
adevărul și de teama de necunoscut pe care ne-o profilează viitorul. Un 
viitor în care, poate, nu va mai fi necesar să găsim subterfugii pentru a 
susţine ce avem de spus dar în care, poate, nu vom mai avea nimic de 
spus. Sau ne vom folosi în creaţiile noastre de interfate și programe 
uimitoare, menite a ne ușura efortul creator. Sperăm însă că nu cu 


1 idem, p. 164. 
2 Idem, p. 172. 

preţul de a renunţa la el definitiv. Chat gpt este la un click distanţă și 
așteaptă ordinele. 


SUMMARY 


Irina Boga 


Mixed feelings 


The perspective of the papers of the Musicology Symposium of the 2022 
International New Music Week in the "Contemporary Music" section 
gave me mixed feelings with each text, more anxieties and questions 
than certainties and understanding. The topics chosen by the 
participating authors range from the 1960s to the contemporary present 
and investigate multiple collaborations between the music area and 
related horizons, some of them totally divergent. The way in which 
authors such as lannis Xenakis, George Crumb, Aurel Stroe or Horatiu 
Radulescu have sought escape - or rather, the expansion of the sonic 
domain towards concepts from the scientific realm, is analysed in 
various essays. The common note that we can extract, however, could 
be weighed today with the experience of a world in which the 
computer-assisted component becomes a consistent part of all the 
procedures included. The texts hidden between the covers of this 
volume of research on relatively recent music (signed by O. Lupu, C. 
Chelaru, C. Cretu, D. Rotaru, C. D. Georgescu, etc.) reminded us of how 
inventive and ahead of their time artists have proved themselves in the 
amazing freneticism of the creative process. 

Klangvisionen für Flote(n) — 
lon Bogdan Stefanescu 


Vlad Vaidean 


Cel mai recent 
a s compact disc datorat 
für Flöte(n) flautistului lon Bogdan 


Ștefănescu — Klangvisionen 
fiir Fléte(n) [Viziuni sonore 
pentru flaut(e)], Gutingi, nr. 
de catalog 264, 2023 - 
îmbogățește un portofoliu 
discografic de proporţii deja 
considerabile: inventarierea 
completă  consultabilă pe 
site-ul artistului (vezi 
DI https: ionbo, danstefanescu 
E o 224) numără peste 50 de 
albume. Dintre toate, se 
detaseaza celelalte 7 
înregistrate, solo sau alături de colegii din Trio Contraste (pianistul Sorin 
Petrescu și percutionistul Doru Roman), la aceeași casă de discuri 
germană care, tocmai prin colaborarea atât de generoasă cu acești 
tenace promotori ai muzicii contemporane românești, s-a impus în timp 
drept o importantă cale de reverberare internaţională a repertoriului lor 
de predilecție. Mai precis, majoritatea discurilor respective 
portretizează din belşug creația prolifică a Violetei Dinescu, 
compozitoare binecunoscută în mediul german, unde a emigrat încă de 
la începutul anilor '80, bucurându-se în scurtă vreme de o bună audiență 
(pe care a ţinut în plus să o directioneze și în favoarea mediului său 
muzical de provenienţă, prin multiple și benefice iniţiative de cercetare: 
simpozioane, publicaţii, coordonări de teze de doctorat, arhive dedicate 
muzicii românești). Patru lucrări ale sale pentru diverse tipuri de flaute 
figurează și pe discul de faţă și sunt alăturate altor cinci piese datorate 
tot unor compozitoare române — trei de Carmen Maria Cârneci și două 

de Doina Rotaru. Se simte, de altfel, regizarea cu atentă îndemânare a 
programului discului, astfel încât să reiasă cât mai palpitant profilată 
afinitatea specială (stimulată, în parte, de măiestria lui lon Bogdan 
Ștefănescu, dar totodată animată de consonante estetice) pe care cele 
trei compozitoare au nutrit-o de-a lungul timpului, fiecare în felul său 
distinct, pentru familia instrumentală a flautelor. Chiar și numai pe baza 
ascultării acestui disc (care, desigur, nu reprezintă decât un eșantion 
pilduitor dintr-un repertoriu specific de mari dimensiuni), s-ar putea 
vorbi despre o remarcabilă contribuţie a componisticii feminine 
românești la diversificarea soluţiilor tehnice și a registrelor expresive 
puse la îndemâna flautiștilor. 

Considerată din perspectiva stărilor explorate, varietatea aceasta 
transpare în modul cel mai sesizabil din piesele rapsodice și sugestiv 
gestualizate ale Violetei Dinescu; fiecare propune tipul său de mini- 
aventură sonoră: de la freamătul incantatoriu prin care flautul bas este 
chemat, în Walk-in-Style, să deschidă programul discului; trecând prin 
binomul contrastant așezat chiar în miezul recitalului — jerbe de triluri si 
ritmizări dionisiace, izbucnite cu vitalitate păsărească în duetul pentru 
piculine Krendel (în care lui lon Bogdan Ștefănescu i se alătură, ca 
invitată specială, Carla Maria Stoleru), imediat urmate de imersiunea 
elegiacă în căușul cantabil al unei Abendandacht (Rugăciune de seară); 
ajungând și la polifonia subtilă, latent amenințătoare, de efecte timbrale 
discrete, abia ieșite la suprafața pauzelor interpuse constant în 
antepenultima piesă, Le double silence pentru flaut alto — toate aceste 
incursiuni în atmosfere atât de diferite dovedesc resursele unei 
compozitoare aflate în deplina stăpânire a propriilor mijloace, capabile 
să-și regenereze stilul pe coordonate maleabile, și lăsând parcă impresia 
unei preocupări speciale de a nu se repeta. 

Pe de altă parte, Carmen Cârneci și Doina Rotaru se arată durabil 
fascinate de aprofundarea până la ultimele consecinţe a câte unui ideal 
estetic care le patronează întreaga creaţie (deci și piesele incluse pe 
acest disc). Astfel, muzica celei dintâi, de mare densitate a detaliilor 
calofile și a efectelor timbrale extinse, o recomandă drept o aderentă 
pasionată a noii complexitati, a direcţiei post-seriale și post- 
expresioniste pe care compozitoarea și-a asumat-o de la sursă (în urma 
anilor de studii avansate și de intensă activitate componistică și 
dirijorală petrecuţi în Germania), dar pe care totodată o trece prin filtrul 
unui lirism personal, de coloratură suprarealist-onirică. Surse de 
inspiraţie extramuzicale, de natură literară sau plastică, nutresc aproape 

întotdeauna aceasta predilecție pentru rostirea muzicală deopotrivă 
austeră și suprem rafinată, împinsă până la limita oracularului. Este și 
cazul pieselor prezentate pe discul de fata: ...qui reve. Giacometti- 
Szene, deambulare imponderabilă prin arcanele somnolentei, este o 
componentă solistică (pentru flaut bas) a ciclului cameral inspirat de 
sculptura femme couchée qui réve, ciclu la rândul lui derivat din opera 
de camera Giacometti (proiect cu valenţe de nucleu generator în creația 
multe din lucrările sale camerale); ...une main immense (tot pentru flaut 
bas) revendică poemul omonim al Magdei Cârneci (sora compozitoarei) 
nu doar ca pe o referință programatică, ci îl interiorizează chiar până la 
nivelul vocalizărilor explicite de silabe, șuierate și șoptite la răstimpuri ca 
niște pulsiuni prin care latenta clocotitoare a textului poetic răspunde 
invocărilor fluxului muzical; iar Origami cu mierle realizează punerea 
aceluiași tip pretentios de scriitură muzicală — mereu tentată de 
fulguratia pointilistă, ca si de caligrafia fin ornamentată — pe făgașul 
celui mai plauzibil model natural al său, și anume exuberanta 
inconfundabilă a cântecelor păsărești. 

Ca și în cazul altor compozitori afiliati aceleiași direcţii stilistice, 
Carmen Cârneci apare iremediabil locuită de maladia dulce a artizanului 
perfectionist, retras în iatacul său greu accesibil, unde își șlefuiește fără 
istov nestematele și, încetul cu încetul, pe măsură ce le răsucește pe 
toate fețele, cade ea însăși sub fascinația sclipirilor lor cabalistice, 
lăsându-se confiscată de mirajul interconectării lor în spiritul rigorii 
structurale fără rest. Punerea lor în pagină implică minutiozitate și 
pedanterie aproape picturală, pretinzând virtuozitate neobosită nu 
numai din partea interpretului, ci și din partea ascultătorului, care 
trebuie la rândul lui să se exerseze în grijulii aplecari ale urechii, în 
repetate și dedicate ascultări, pentru a nu-i scăpa nimic din filigranatele 
sonorități. 

Spre reascultare invită și muzica Doinei Rotaru; e o nevoie ce se 
impune însă în conștiința auditorului (cel putin a celui care semnează 
rândurile de fata) nu neapărat din scrupulul de a înțelege mai 
pătrunzător cotloane ce se refuză contactelor superficiale, ci și ca 
urmare a unei forțe de seducţie pe care tind să cred că trebuie să o 
resimtă drept irezistibilă oricine înzestrat cu minimă dispoziţie 
contemplativă. Căci nu se poate trata doar cu detașare estetică faptul că 
idealul artistic sub a cărui oblăduire muzica Doinei Rotaru nu încetează 
să își consume expedițiile initiatice este totodată de natură spirituală, 

apărând coincident cu ceea ce rămâne — indiferent că e asumată explicit 
ori, dimpotrivă, refulată — o pornire intrinsecă firii omenești: aspiraţia 
spre transcendenta, spre limanul paradiziac, sau măcar spre purificarea 
interioară. Muzica Doinei Rotaru se află în căutarea permanentă a stării 
de graţie, pe care o simulează sonor prin mijloace consecvente, tot mai 
rafinate de la o lucrare la alta, menite să pună într-o mirabilă conjunctie 
posibilităţile tehnice aproape nelimitate rezultate din asimilarea 
modernismului muzical (explorat de compozitoare mai ales sub aspectul 
extinderii pastelate a timbralitatilor) cu expresivitatea arhaică (triplu 
fațetată prin decantarea ecourilor din tradițiile muzicale orale 
românești, japoneze și indiene). În aceste condiţii, aproape că se poate 
considera inevitabilă trainica înclinație a Doinei Rotaru pentru flaut, 
adică pentru instrumentul muzical care, prin originile sale imemoriale și 
prin puritatea timbrului (factori în virtutea cărora a rămas dintotdeauna 
asociat cu o dimensiune ritualică), precum și prin dezvoltările tehnice 
eclatante pe care le-a cunoscut în modernitate, pare să favorizeze cel 
mai bine predilectiile de căpătâi ale compozitoarei: rafinamentul 
expresiv de esenţă melismatic-incantatorie, spectrul coloristic nuantat si 
diversificat din abundență, etosul cu nedezmintita destinaţie luminoasă. 
Ambele lucrări selectate pe discul de fata ipostaziază exemplar și 
memorabil toate datele acestei concepţii componistice bine închegate, 
recognoscibile încă de la primele sunete. Jyotis, a zecea și cea mai 
recentă partitură solistică pe care Doina Rotaru a închinat-o flautului, 
aprofundează metafora cardinală a luminii, concretizând-o sonor ca 
tainică pâlpâire de triluri și glissandi, tot mai generos spiralate, până ce, 
pe nesimţite, devin flăcărui dantuitoare, împinse în bătaia unor vârtejuri 
cromatice de mare virtuozitate, pentru ca, în secţiunea finală, 
potentarea cu aluzii bizantine a tonului initial de rugăciune să instaureze 
protecţia seninului, strălucirea caldă și netulburată pentru a cărei 
sugerare sunetul flautului constituie mijlocitorul ideal. Aceeași 
traiectorie circulară apare rotunjită și în Grădina japoneză, portal 
edenic, iremediabil absorbant, ce scurtcircuitează timpurile și spaţiile, 
distilând și împingând înspre frapantă îngemănare adâncimile ancestrale 
ce vibrează ascunse la rădăcina culturilor muzicale românești si 
japoneze. Paleta dinamică și timbrală extinsă, pregnant meșteșugită, 
presupune interacțiunea dintre instrumentele mânuite de solist (flautul- 
bas și piculina) și zumzetul pastoral continuu sugerat de mediul 
electronic, în care își înalță evocatoarele semnale alte amprente sonore 
caracteristice (shakuhachi, sho, didgeridoo si percutii). Din întregul 

program propus pe discul lui lon Bogdan Stefanescu, aceasta este piesa 
cea mai pastelata, ce captiveaza imediat si fara rest, iar faptul ca i se 
rezerva locul ultim nu poate fi catalogat decat ca o adecvata incununare. 

Desigur, CD-ul Klangvisionen für Flâte(n) trebuie considerat nu 
numai o carte de vizită a componisticii feminine românești, ci și a artei 
celui mai emblematic flautist din România ultimelor trei decenii (multe 
din piesele prezentate sunt create special pentru el sau la solicitarea sa 
expresă). Posesor al unei expertize inegalabile, atât ca solist concertist, 
cât și ca membru de ansambluri camerale sau de filarmonică, implicat, 
cu pasiune de-a dreptul hiperactivă, în lumea nișată a muzicii 
contemporane românești, pe care se străduiește permanent să o 
propage spre marele public și dincolo de graniţele țării, lon Bogdan 
Ștefănescu își confirmă și prin acest disc calitățile binecunoscute: îi place 
să asume o interpretare cât mai flexibilă și imaginativă cu putinţă, are 
soluţii convingătoare pentru orice vocalizare și efect instrument special, 
are fler improvizatoric și șarm teatral, este, pe scurt, maestru 
ireproșabil, dar fără morgă și fără rutină; dimpotrivă, pare animat de o 
bucurie aproape copilărească, iar ascultătorul nu are încotro și se 
molipsește, se lasă bucurat. 


SUMMARY 
Vlad Văidean 
Klangvisionen für Flâte(n) — lon Bogdan Ștefănescu 


lon Bogdan Ștefănescu's latest CD - Klangvisionen für Fl&te(n), Gutingi, 
catalogue no. 264, 2023 - includes 9 works by internationally renowned 
Romanian composers Violeta Dinescu  (Walk-in-Style, Krendel, 
Abendandacht, Le double silence), Carmen Maria Carneci, (...qui rêve. 
Giacometti-Szene, ...une main immense, Origami cu mierle) and Doina 
Rotaru (Jyotis, Japanischer Garten). Presented by the performer in a 
lively and imaginative manner, the chosen pieces represent an eloquent 
selection from the generous repertoire that the three Romanian 
composers have dedicated to the instrumental flute family. 

